Lara ge vaahaka: Loabin bunelan\n(30 ޖޫން 2020 އާ ގުޅޭ)\n"ނޭނގުނީތަ، ނޫނީ ނޭނގޭކަމަށް ހެދުނީތަ؟" އެ އަންހެންކުއްޖާ ހިނިއައިސްފައި ހުރެ ބުނެލިއެވެ. ލައިތު ދުރަށް ޖެހިލުމަށް ހިނގައިގަތެވެ. އެވަގުތު އާރިކު ވެސް ކާރުގައި އައިސް ކައިރިކޮށްލައިފިއެވެ.\n"އަދިވެސް އިންޓްރެސްޓެއް ނެތްތަ؟... އޭރުގެ ޓިނޭޖް ބޯއީ ބޮޑުވެއްޖެ... މިހާރު އޭރަށްވުރެ މާބޮޑަށް ވެސް ހެންޑްސަމް ވެއްޖެ" އެ އަންހެންކުއްޖާ ބުނި އެއްޗެއް އިވި ކާރަށް އަރަން ދިޔަ ލައިތުގެ ފައިތިލަ ވަގުތުން ހުއްޓުނެވެ. އޭނާގެ ޠަބީޢަތަށް ނުބައި ގޮތްތަކެއް ވެގެން ހިނގައްޖެއެވެ. ނިކަން އަވަހަށް އޭނާ ފަސްއެނބުރި ބަލާލިއެވެ. އެހިނދު އެ އަންހެންކުއްޖާގެ ލޮލުން ތިރިއަށް އަވިއައިނު ޖައްސާލުމާއެކު ލައިތަށް އެއްލޯ މަރާލައިފިއެވެ. ލައިތުގެ މޫނުން އަސަރެއް ފާޅުނުވިޔަސް އޭނާގެ އަތްތިލަ މުއްކެވުނުތަން އެ އަންހެންކުއްޖާ ދުށްޓެވެ.\n"ފިޒާއޭ މީ، އެނގޭ އަހަންނާ ބައްދަލުވާން ދުވަހަކުވެސް ލައިތު ނޭދޭނެކަން، އެކަމަކު ކީއްކުރާނީ ދޯ. ބްލޭމް ދި ސްމޯލް ވޯލްޑް." އެ އަންހެންކުއްޖާގެ ތުންފަތުގައިވި ހިނިތުންވުމުގައި ހުރި ވިހަކަން ލައިތު ދެނެގަތެވެ. އެ ހަށިގަނޑުގެ ރީތިކަމަކީ، ބުއްދިވެރިއަކު އޭނާގެ އަމިއްލަ ލޯ ކަނުވާން އެދޭފަދަ ރީތި ކަމެކެވެ. އަޅާފައި ހުރި ހެދުމުން ވެސް އެ ރީތި ހަށިގަނޑު މަގުމަތިން ދާހާ ބަޔަކަށް ނީލަން ކިޔަން ބޭނުންވާ ފަދައެވެ.\n"ވޯތްލެސް ބިޗް..." ހިތަށް އައިހާ އައުގުރާނައެއް ލައިތު ގޮވާ ނިންމާލީ އަމިއްލަ ހިތުގެ ތެރޭގައެވެ. އެއިން އެންމެ ލަފުޒެއް ވެސް އެ ދުލުން ބޭރެއްނުވެއެވެ. އެތެރެހަށި ހޫނުވަމުން އައީ ގަދަ ރުޅީގައި ސިކުނޑި ކެކިއަރަމުންދާތީއެވެ. އެހެންވިޔަސް އޭނާގެ މޫނުން އެކަމެއް ނޭނގެއެވެ. އަންހެންކުއްޖާ އެއްޗެކޭ ކީހެން ވެސް ހީނުވާ ފަދައަކުން ލައިތު އެނބުރި ކާރަށް އަރައިފިއެވެ.\n"ވާއު، އައި ސްޓިލް ވޯންޓް ހިމް..." އަވިއައިނުގެ ކޮޅު އަނގަޔަށް ލައިގެން ހުރެ ޒާތެއްގެ ހިންޏެއް އައިސް، ލައިތުގެ ކާރާ ދިމާއަށް ބަލަން އެ އަންހެންކުއްޖާ މަޑުކޮށްލިއެވެ.\nކާރަށް އަރައިފަ ވެސް ލައިތުގެ ލޮލުގައިވި އަވިއައިނު އޭނާ ނުނެގިއެވެ. ދޮރުފަތުގެ ބިއްލޫރިގަނޑުން ކާރުގެ އަރިމަތީ ލޯގަނޑުކޮޅަށް އޭނާގެ ނަޒަރު ހުއްޓިފައި ވިއެވެ. އެ އަންހެންކުއްޖާ އެނބުރި ހިނގައިގަތްތަން ލައިތަށް ފެނުނެވެ. ފުންނޭވާއެއް އޭނާ ލީ އެތެރެ ހަށީގައި އަނދަމުން އައި ރުޅީގެ ހުޅުގަނޑު ފިނިކުރެވޭތޯއެވެ. ނޭފަތާއި ނިތްކުރިއާ ވީހިސާބުގައި ލައިތުގެ ވައަތުގެ ދެ އިނގިލިން ހިފަހައްޓާލައިގެން އޭނާ އިނެވެ. ނުތަނަވަސްކަމެއް ލައިތަށް ލިބިއްޖެހެން އާރިކަށް ވެސް ހީވާންފަށައިފިއެވެ. އޭނާއަށް ވެސް ލައިތުއާ ވާހަކަދެއްކި އަންހެންކުއްޖާ ފެނުނެވެ. ނަމަވެސް ވެރިޔާއާ ސުވާލެއްކުރަން ބޭނުންނުވީއެވެ.\nއެނބުރި އޮފީހަށް ލައިތު ވަދެގެން އައެވެ. ރުޅި މުޅިން ފިލައިގެން ނުދިޔައިރު، އޭނާގެ ބޮލުގައި މަޑު ރިހުމެއް ވެސް އުފެދިއްޖެއެވެ. އޭނާގެ ކެބިންގައި އިން ހިރާ ފެނުމުން ލައިތުގެ ފިޔަވަޅު ދޮރާ ހަމައިން މަޑުޖެހިލިއެވެ. އެތެރެއަށް ވަން ލައިތުގެ ފަހަތުގައި ހުރި އާރިކަށް ބަލާލިއެވެ. އޭނާ އެތަނުން ނުކުތީ ލައިތު ބޭނުންވަނީ ކޮންކަމެއްކަން ދޭހަވެގެންނެވެ. ލައިތުގެ މޭޒު ކުރިމަތީ ހުރި ގޮނޑީގައި އިނދެފައި ހިރާ ތެދުވިއެވެ. ލައިތުއާ ގާތްވެލުމުގެ ނިޔަތުގައި އޭނާއާ ގާތަށް ފިޔަވަޅެއް އަޅާލިއެވެ. އެހެންނަމަވެސް ލައިތު އޭނާގެ ގާތުގައި މަޑުކުރުމުގެ ގަސްދުނެތްކަން އެނގުނީ، ހިރާގެ ގާތުން އަޅާފައި އައިސް މޭޒު ދޮށުގައި އަވަހަށް އިށީނުމުންނެވެ.\n"އާރިކު ޗުއްޓީ ހަމަޖައްސާދީފައެއްނު އޮތީ. ދެން ކީއްކުރަން ތިއައީ؟" ލައިތުގެ އަޑުގައިވީ ހަރުކަށިކަމެވެ.\n"އަމިއްލައަށް މަތިންބައިން އަހަރެން އައީމާ ވެސް ކަމުނުދިޔައީތަ؟" ހިރާ ސުވާލު ކުރިއެވެ.\n"ހުރިހާކަމެއް ހަމަޖެހުނީމަ ދެން އަންނަން ޖެހޭ ސަބަބެއް އެބައޮތްތަ؟" ލައިތު ބުންޏެވެ.\n"ހާދަ ބޮޑު ބަދަލެކޭ ތިއައީ... ކުޑަދުވަސްކޮޅެއްގެ ތެރޭ... އަހަންނަށް ފާހަގަނުވާނޭ ކަމަށްތަ ހީކުރީ؟. ލައިތު ފޫހިވީ ދޯ އަހަރެންދެކެ. ދެމެދުގައި އިތުރަށް ކުރާނޭކަމެއްނެތުނީމާ، އެކްސައިޓްމެންޓް ގެއްލުނީތަ؟. އެހެންވެ އާ އަންހެންކުއްޖަކު ހޯދީ ދޯ." ޝަކުވާތަކެއްގެ ސިފައިގަ ހިރާއަށް ދުލުން ބޭރުކޮށްލެވުނެވެ.\n"ރުޅިއައުމުގެ ބޭނުމެއް އޮތްކަމަކަށް އަހަންނަކަށް ނުފެނޭ. ރައްޓެހިވާން ބޭނުންނަމަ އަހަރެން އަހާނަން. ރިލޭޝަންޝިޕެއް ބޭނުންވާނަމަ އެކަން ވެސް އަހަރެން ބުނާނަން. ލޯބިވާނަމަ، އަދި އަމުދުން އެވާހަކަ ނުބުނެއެއް އަހަރެން ނުހުންނާނަން. މިދެއްކުނީ ވަރަށް ވާހަކަ. ވިސްނައިފިނަމަ އަހަރެން ބުނަން އުޅޭ އެއްޗެއް ހިރާއަށް އެނގޭނެ." ލައިތުގެ ނަޒަރު ހުރީ ހިރާއަށް އަމާޒުކުރެވިފައެވެ.\n"ވިސްނާކަށް ބޭނުމެއްނޫން. މި ޓުއާއަށް އަހަރެން ފުރައިގެން މިދަނީ ލައިތުއަށް ވަގުތު ދީފަ." ހިރާ ބުނެލިއެވެ. ހަޤީޤަތަކީ ޚުދު އޭނާއަށް ވެސް ލައިތު އެބުނާ އެއްޗެއް ވިސްނޭކަމެވެ. އޭނާއާ ގުޅުން ބާއްވަން ލައިތު މިހާރު ބޭނުންނުވަނީކަން ހިރާއަށް ސާފުކޮށް އެނގެއެވެ. އެހެންވިޔަސް އަމިއްލަ އެދުން ހިރާއަށް މުހިންމުވީއެވެ. ލައިތުވާން ޖެހޭނީ އޭނާގެ ބައިވެރިޔަކަށޭ ހިތުގެ އަޑިން ޤަބޫލުކުރެވެނީއެވެ.\n"ކޮން ވަގުތެއް؟... ކޮންކަމަކަށް؟" ލައިތު ވަގުތުން އެއްސެވެ.\n"އަބައުޓް އަސް. ފެމެލީއަށް އަހަރެމެންގެ ދެމެދުގައި ގުޅުމެއް އޮތްކަން އެނގުނީމަ އެންމެން ވެސް ރުހޭނެކަން އަހަންނަށް ޔަގީން. އައި ހެޑް އިނަފް... ސިއްރުން އުޅޭކަށް ދެން ބޭނުމެއްނޫން. އަހަރެމެންގެ ރިލޭޝަންޝިޕް ގޮސްފައި އޮތް ހިސާބު، ބޯއްތައާއި ބައްޕައަށް ކިޔާދޭނަން. ކައިވެންޏަކާ ހަމައަށްދާން ބޭނުންވާކަން އަހަރެން ބުނާނަން." ހިރާ ބުންޏެވެ. ލައިތަށް ހީވީ އޭނާއާ ދިމާއަށް އަތުބޮމެއް ހިރާ ހޫރައިލީހެންނެވެ. ގޮނޑީގައި ހަމަޖެހިގެން އިނުން އޭނާއާށް އުނދަގޫވިއެވެ.\n"ލެޓް މީ ކްލިއާ އިޓް ފޯ ޔޫ... އިޓް ވޯޒް ސެކްސް. އޮންލީ ސެކްސް... ނަތިން މޯ... ޔޫ ވޯންޓް އިޓް، އެންޑް އައި ގޭވް ޔޫ ވަޓް ޔޫ ވޯންޓެޑް... ވީ ބޯތް އާ އެޑަލްޓްސް، ވީ ބޯތް ވާ ސެޓިސްފައިޑް... ދެޓް އިޒް އިޓް... ނަތިން މޯ." ކޮންމެ އަކުރަކަށް، ލަފުޒަކަށް ބާރުލައި ލަސްލަހުން ލައިތު ބަސްތައް އަތުރާލިއިރު އޭނާއަށް ހުރެވުނީ ކޮޅަށެވެ.\n"އަހަރެން ޤަބޫލެއްނުކުރާނަން..." ހިރާއަށް ރޮވެން އުޅުނު ކަހަލައެވެ. އޭނާ ފަހަތަށް ދެތިންފިޔަވަޅު އަޅާލިއެވެ.\n"އެއީ ކާކުގެ މައްސަލައެއް." ހިރާ ޤަބޫލުނުކުރިޔަސް ހެވޭ ބުނާ ފަދައަކުން ލައިތު ބުނެލިއެވެ.\n"ދެން ތިބުނަނީ އަހަރެމެން ދެމެދުގައި ހިނގި ހުރިހާ ކަމަކީ މާނައެއްނެތް ކަންތައްތަކޭތަ؟." ހިރާ އެއްސެވެ. ލައިތު ފުންނޭވާއެއް ލިއެވެ. ރުޅިވެރިކަމާއެކު ހިރާއާ ވާހަކަދައްކަން އޭނާ ބޭނުންނުވާ ކަހަލައެވެ. އޭރުގެ ބޮލުގައި އުފެދިފައި ހުރި ރިހުން ހައްތަހާވަނީ ގަދައެވެ.\n"އިށީނދެބަލަ ހިރާ..." ލައިތު ބުންޏެވެ.\n"ކީއްކުރަން؟" ނިކަން އަވަހަށް ހިރާ ބުންޏެވެ.\n"އަހަރެން މިބުނާ އެއްޗެއް އަޑުއަހަން." ލައިތު ބުންޏެވެ.\n"ރިލޭޝަންޝިޕްގެ ބައެއް ސެކްސްއަކީ ވެސް... އަހަރެމެން އުޅުނީ ރައްޓެހިވެގެން އުޅޭ ދެ މީހުންހާ ގާތްކޮށް. އަހަންނަށް ލައިތު ގަނެދޭ ހަދިޔާތަކޯ. ސީރިއަސްކަމެއްނެތްނަމަ އެހާ އަގުބޮޑެތި ޚަރުދުތަކެއް ލައިތު ނުކުރާނެ." ހިރާ ބުންޏެވެ.\n"އަހަރެން ކަހަލަ މީހަކަށް އަގުބޮޑު ހަދިޔާއެއް ގަތުން ބޮޑުކަމަކަށްވެދާނޭ ހިރާއަށް ހީވޭތަ. އެހެންނޫނަސް މިކަން އިތުރަށް ދިގުދެމިގެން ދާކަށް އަހަރެން ބޭނުމެއްނޫން. އިޓްސް އޯވާ ހިރާ. އައި ޑޯންޓް ވޯންޓް ދިސް. ފަހަރެއްގައި މިޗުއްޓީއިން ހިރާއަށް ފައިދާކޮށްފާނެ. ޓޭކް ޔޯ ޓައިމް. އެނބުރި އަންނައިރު ސިކުނޑި ތާޒާވެދާނެ. އަހަރެން ބޭނުމެއްނޫން ހިރާއަށް ހާޓްކުރާކަށް. އަހަންނަށް އެނގެނީ ހިރާ ތި ބޭނުންވާ ގޮތް ނުވާނޭކަން. ހިރާ ސީރިއަސްވާކަން އެނގެންފެށި ހިސާބުން އަހަރެން ދުރަށްދާން ނިންމައިގެން ހުރީ." ލައިތު އަލުން ގޮނޑީގައި އިށީނެވެ.\n"އަހަރެން ހިރާއަށް ނަފުރަތުކުރާކަށް ބޭނުމެއްނޫން. އަހަރެމެންނަކީ ތަންދޮރުއޮޅުންފިލާފައި ތިބި ދެމީހުން. ހިނގިކަމެއްވިއްޔާ ހިނގީ ދެމީހުންނަށް ވެސް ކުރެވޭކަންތައް އެނގި ތިބެ. ޢާއިލާއަށް މިއިން އެއްވެސް ކަމެއް އެނގުން މުހިންމުތަ؟. އަހަރެން ހިރާ ބަދުނާމުވާކަހަލަ ކަމެއް ނުކުރާނަން. ހިރާ ގަސްދުކުރަނީ ޢާއިލާގެ ނުފޫޒުގައި އަހަންނާ ގުޅެންތަ؟. އެކަމަކު އެމީހުންގެ ނުފޫޒެއް އަހަންނަކަށް ނުފޯރާނެ އިނގޭ. އަހަރެން ބޭނުންނުވާކަމެއް އެމީހުންނަކަށް ވެސް އަހަރެން ލައްވާ ނުކުރުވޭނެ. ހުރިހާ މުދަލަކާއި ފައިސާއެއް ދޫކޮށްލާފައި ދާން އަހަރެން ފަހެއް ނުޖެހޭނަން. އެ ޢާއިލާއިން ބޭރުކޮށްލުމަކުން އަހަރެންގެ ހިތަކަށް ނާރާނެ އެކައްޗެއް ވެސް. އެހެން ހިރާ ކަންތައްކުރި ނަމަވެސް ހިރާއަށް އަހަރެން ހާސިލެއްނުވާނެ. އެ ހަމަ ޔަގީންކަމެއް." ލައިތުގެ އަޑުގައި ހުރީ ތަފާތު ހިމޭންކަމެކެވެ. ހިރާ އިށީންނަން ބޭނުންނުވެ ލައިތަށް ބަލަން ހުއްޓެވެ.\n"ބުނެލަން ފަސޭހަވާނެ. އެކަމަކު ފައިސާއާ ނުލާ އެކަކަށް ވެސް ނޫޅެވޭނެ." ހިރާ ބުންޏެވެ.\n"އަހަރެންނާ ބެހޭ ގޮތުން ހިރާއަށް އެނގެނީ ކޯއްޗެއް؟." ލައިތުގެ މަޢުނަވީ ބެލުމުގައިވާ އެއްޗެއް ހިރާއަށް ދެނެގަންނާކަށް ނޭނގުނެވެ. ޤަބޫލުކުރަން ބޭނުންނުވިޔަސް ލައިތު އެބުނީ ތެދެއްކަން ހިރާގެ ޟަމީރު އެއްބަސްވެއެވެ. އެހެންވިޔަސް އެކަން ދައްކާކަށް ހިރާ ބޭނުމެއްނޫނެވެ. އޭނާ ހިތަށް ވިސްނައިދިނީ އޭނާއާ އޮތް ގުޅުން ކަނޑާލަން ބޭނުންވާތީ ލައިތު ބަހަނާ ދައްކަނީ ކަމުގައެވެ.\n"އައި ވޯންޓް ގިވް އަޕް..." ހިރާ ބުނެލިއެވެ. އަދި ހަލުވިކޮށް އެ އޮފީހުން ނުކުންނަން ހިނގައިގަތެވެ. ލައިތު އޭނާއަށް ގޮވާލީމާ ވެސް ނުހުއްޓުނެވެ.\nހިމޭންކަން އޮފީސްތެރެއަށް ވެރިވިއެވެ. އިރުކޮޅަކު މޭޒުގައި ދެއުޅަންބޮށިކޮޅު ޖައްސާލައިގެން ދެއަތްތިލައިގެ ތެރޭ މޫނު ފޮރުވާލައިގެން ލައިތު އިނެވެ. އޭނާ އާރިކަށް ގުޅައި އޮފީހަށް ގެނުވިއެވެ. ބޮލުގައި ރިހޭތީވެ، ބޭސްގުޅައަކާއި ކޮފީތަށްޓެއް ގެނެސްދިނުމަށް ލައިތު އެދުނެވެ. ހިރާއާ ވާހަކަދެއްކުނީ ލައިތު އުންމީދުކުރި ގޮތަކަށް ނޫނެވެ. އަނެއްކޮޅުން މިއަދު އޭނާއާ ދިމާވި އަންހެންކުއްޖަކީ މުޅި ދުވަސް ހަރާބުވުމުގެ އަސްލެވެ. އޭނާއަށް އެއީކާކުކަން ނަންބުނުމުގެ ކުރިން އެނގިއްޖެއެވެ.\nމޭޒުދޮށުން ތެދުވެގެން އައިސް އޮފީސް ތެރޭގައި ހުރި ސޯފާސެޓުން ދިގު ސޯފާ ގޮނޑީގައި ލައިތު އިށީނެވެ. އާރިކު ވަނީ އޭނާ އެތަނުގައި އިންދައެވެ. ސޯފާތަކުގެ މެދުގައި ހުރި ތިރި މޭޒުމަތީ ކޮފީ ޖޯޑު ބަހައްޓައި ބޭސްގުޅަ ލައިތަށް ދިއްކޮށްލިއެވެ. އަދި އެ މޭޒުމަތީ ހުރި ތަބަކުގައި ހުރި ފެންޖަގުން ފެންތަށްޓެއް އަޅައިދީފިއެވެ. އާރިކު ނުކުމެގެން ދިއުމުން ސޯފާގެ ދިގަށް ލައިތު ހަށިގަނޑު ދަމާލިއެވެ. ކަރުގައި އޮތް ޓައީ ދޫކޮށްލައި ކަރުގޮށް ނައްޓާލިއެވެ.\n"ފިޒާނާ..." ލައިތުއަށް އެ އަންހެންކުއްޖާގެ ނަން ކިޔާލެވުނެވެ. ނިތްކުރީގައި ކަނާއަތް ބާއްވާލައިގެން އޭނާ އޮތީ ދެ ލޯ މަރާލައިގެންނެވެ. ކުރެވެނީ ބޭކާރު ޚިޔާލުތަކެއްކަން އެނގި ހުރެ ވެސް ލައިތުއަށް އެ އަންހެންކުއްޖާއާ މެދު ފިކުރު ކުރެވެނީއެވެ.\n"އިޓްސް އަ ބޭޑް އޯމެން، ޝީ އިޒް އަ ވިޗް... އޭނާ ޕްލޭންކޮށްގެން އަހަރެންގެ ކުރިމައްޗަށް އައީނޫންކަމެއް ވެސް ނޭނގެ. މިހާ ދުވަހު ކޮންތާކުބާ އުޅުނީ. މާލޭގަތަ. ޔާދިންއަށް އެނގޭބާ!." ތަފާތު އެކި ސުވާލުތައް އަމިއްލަ ނަފްސާ ލައިތު ކުރިއެވެ. ފިޒާނާއަކީ އާދައިގެ އަންހެންކުއްޖެއްނޫނެވެ. އޭނާގެ ހަޔާތުގައި ފުރަތަމަ ފަހަރަކަށް މީހަކަށް އިންތިހާއަށް ނަފުރަތުކުރި މީހަކީ އެއީއެވެ. ފިޒާނާ ބުނީ ތެދެކެވެ. ދުވަހަކު ވެސް އެ އަންހެންކުއްޖާ ދުށުމަށް ލައިތު ނޭދެއެވެ. އެހާވެސް އޭނާދެކެ ލައިތު ފޫހިވެއެވެ.\nކޮޓަރީގެ ދޮރު ހުޅުވާލާފައި ވަންތަން ފެނުނީ ކެންޒާއެވެ. ދަރިފުޅު ފެނުމުން ނުހަނު ބޮޑު ހައިރާންކަމެއް އޭނާއަށް ލިބުނެވެ. ދަރިފުޅު ދުށުމަށް އެ މަންމަގެ ހިތް ކެތްތެރިކަން ކުޑަވެފައިވާއިރު ވެސް ކޮލެޖަށް ނުދަނީތޯ މިންނާ ވަގުތުން އަހާލިއެވެ.\n"ގޮސް އިނދެ އެއްކަމެއް ވެސް ނުކުރެވޭނެ. މަންމަ މިފެނުނީ ކިހާ ދުވަހެއްފަހުން." ކެންޒާ ބުނެލިއެވެ. ދަބަސް އެއްފަރާތު ތަޅުންމަތީ ބެހެއްޓުމާއެކު ކެންޒާ އައިސް މަންމަގެ ގައިގާ ބައްދާލައިފިއެވެ. ބޭބެ ފެންނަން ނެތުމުން އެކަމާ ސުވާލުކޮށްލިއެވެ.\n"ފާޚާނާގައި. ފެންވަރާލަން ބޭނުމޭ ކިޔާފަ އެދިޔައީ" މިންނާ ބުންޏެވެ.\n"މަންމަ ހާދަ ހިކިއްޖޭ. ރަނގަޅަށް ނުވެސް ކަން ދޯ." މިންނާ އަނަރޫފަވެފައި ހުރި ވަރު ކެންޒާއަށް ފާހަގަވިއެވެ.\n"މަންމަ ހިކުނުތަންކޮޅު ކެން ތިހުރީ ހިފާލައިގެންނު." މިންނާ ހީނލިއެވެ. މަންމަ ކަމެއް ސިއްރުކުރާހެން ކެންޒާއަށް ހީވިއެވެ.\n"ދޮންބެ ސީރިއަސްކޮށް ރަނގަޅުތަ؟" ކެންޒާއަށް އަހާލެވުނެވެ.\n"އަލްޙަމްދުﷲ!، މިވަގުތަށް ރަނގަޅޭ ބުނީ. ދެން އެހުރިގޮތަށް ހުރެއްޖެއްޔާ އެއްކޮށް ރަނގަޅުވީ ކަމުގަ ބަލަންވީ." މިންނާ ބުންޏެވެ. ބަޔާންކުރަން ދަތި އުފާވެރިކަމެއް ކެންޒާގެ ނަފްސަށް ވެރިވިއެވެ. މަންމައަށް ލިބިފައިވާ ހާސްކަމުގެ އެއްބަޔަކީ ކައިފްގެ ބަލިކަން ކެންޒާއަށް އެނގެއެވެ. އަމިއްލަ ސިއްޙަތަށް ބަލަމޭ މަންމަ ބުންޏަސް އެކަން އެހެންނުވާކަން މިންނާ ފެނުމުން ކެންޒާއަށް ޔަގީންވިއެވެ.\n"ކޯއްޗެއް މަންމައަށް ހަދާދައިދޭންވީ. ދޮންބެއަށް ކަމުދާނީ ކޮންކަހަލަ އެއްޗެއް؟. އެކޮޅުން ބުނިތަ ވަކި އެއްޗެއް ނުކާން. ހެނދުނު ސައިބޮއެގެން ތިއްބަސް މިހާރު މެންދުރުވީ، އަދި މިރޭ ވެސް ކައިގެން ދޯ ތިބެވޭނީ. އެއްވެސް އެއްޗެއް މިވަގުތު ނުހުންނާނެ." ކެންޒާ ވާހަކަދެއްކިއެވެ. ދަރިފުޅުގެ އަތުން ކާއެއްޗެއް ކެއުމަށް މިންނާ ވެސް ހުރީ ބޭނުންވެފައެވެ. އޭނާ ކެންޒާގެ ޚިޔާލަށް އިތުބާރުކުރިއެވެ. ދަރިފުޅަށް ކަމުދާ އެއްޗެއް ތައްޔާރުކުރަން ބުންޏެވެ.\nމަންމައަށް ކެންޒާ ބަލާލީ ފަރުވާތެރިކަމާއެކުއެވެ. އެ ރީތި މޫނުގައި އައިބެއްނެތެވެ. އެކަމަކު ދިރުމެއް ވެސް ނެތް ކަހަލައެވެ. ބޭރަށް ފާޅުވާން ނެތަނަސް މަންމައަށް ފެންނަނީ އެއްލޮލުންކަން ކެންޒާއަށް އެނގެއެވެ. ކަނާތު ލޮލުގެ ފެނުން ދިޔައީ ކިހިނެއްކަން ކެންޒާ ހަނދާނެއްނުނެތޭނެއެވެ. އެއީ އަނިޔާވެރިއެއްގެ ކިބައިން ކެންޒާ ސަލާމަތްކުރަން އުޅުމުން މަންމައަށް އެކަމުގެ ބަދަލު ލިބުނު ގޮތެވެ. އޭނާއަށް ޓަކައި އެ މަންމަ އަށްޑަނައަކަށްވީ ކިތައް ފަހަރުކަމެއް ވެސް ކެންޒާއަށް ނޭނގެއެވެ. އަދަދުނުކުރެވޭހާ ގިނައީއެވެ. އެ ދެބެންނަށް ޓަކައި އެ މަންމަ ވަރަށް ގިނަ ޤުރުބާނީތައް ވެއްޖެކަން ކެންޒާއަށް އެނގެއެވެ. އެކަމަކު ދުވަހަކުވެސް އެއްވެސް ކަމަކާ މަންމަ ޝަކުވާކުރާ އަޑެއް ކެންޒާ ނާހައެވެ. ކެތްނުކުރެވިގެން ގެއިން ނުކުމެގެންދާކަށް ވެސް ދުވަހަކުވެސް ނޫޅެއެވެ.\n"ހަމީމް ވީތަނެއް އެނގޭތަ؟" ހިމޭންވެފައި އިން ކެންޒާގެ ގާތުން މިންނާ އަހާލިއެވެ.\n"ނޭނގެ. އަހަރެން ހޭލާ ހުއްޓާ ގެއަކަށް ނުވަދޭ. މި ދެމަސް ނިމިގެން މިދިޔައީ ވަރަށް ބޮލަށް ފަސޭހަކޮށް. ދިމާނުވާތީ ލާރި ދޭކަށް ވެސް ނުކިޔޭނެއެއްނު." ކެންޒާ ބުންޏެވެ.\n"ފިހާރައަށް ދާން ޖެހޭތަ؟ އެއްވެސް އެއްޗެއް ގަންނަން ވެފަތަ ހުރީ." އެނދުގައި އިށީނދެ އިން މިންނާ ތެދުވިއެވެ. އޭނާއާއެކު ކެންޒާ ވެސް ތެދުވިއެވެ. ކައިފް އެ ކޮޓަރިއަށް އައިސް ވަނީ އެވަގުތެވެ. ސިފަގެއްލިފައި ހުރި ބޭބެ ފެނުމުން ކެންޒާއަށް ހުއްޓެވުނެވެ. ކެންސަރާ ހަނގުރާމަ ކުރުމަށްފަހު މިއަދު އެބޭބެއަށް ކުރި ލިބިފައިވީއިރު ޒުވާންކަމުގެ ރީތި ސިފައަށް އެވަނީ ބޮޑު ބަދަލުތަކެއް އައިސްފައެވެ. އެހެންނަމަވެސް ކައިފްގެ ފުޅާ ހިނިތުންވުމަށް ބަދަލެއް ނާންނަކަން ކެންޒާ ދެނެގަތެވެ. ލޯތްބާއެކު ކައިފް އައިސް ކެންޒާގެ ކޮނޑުގައި ހިފާ ގާތްކޮށްލައިފިއެވެ.\n"މިސްޑް ޔޫ ސޯ މަޗް" ކައިފް ބުނެލިއެވެ.\n"އައި ލަވް ޔޫ ބްރޯ..." ހީނލަމުން ކެންޒާ ބުނެލިއެވެ. އެ ހުނުމުގައި ކައިފް ބައިވެރިވިއެވެ.\nމަންމައާއި ބޭބެ ފުރީއްސުރެ އެ ގޭގައި ތަފާތު ބާވަތްތަކުގެ ކާއެއްޗެހި ތައްޔާރުކުރުން ހުއްޓުނެވެ. އެމީހުންނާއެކު އަލުން އެގެއަށް ދިރުން އަތުވެއްޖެއެވެ. މަންމައާއި ބޭބެ ގާތު އޭނާ ވިޔަފާރިކޮށްގެން އަންނަންދެން މަޑުކުރުމަށް ބުންޏެވެ. ނަމަވެސް އެގޮތާ މިންނާ ޤަބޫލެއްނުވިއެވެ. ކައިފްގެ ހަށިގަނޑަށް އަރާމުބޭނުންވާއިރު އޭނާ ބޭރަށް ނުކުތުމަށް މިންނާއާއި ކެންޒާ ވެސް އެއްބަހެއްނުވިއެވެ. އެންމެފަހުން ކެންޒާއާއެކު މިންނާ ދާގޮތަށް ހަމަޖެހި ދެމައިން ގެއިން ނުކުތެވެ.\nހަވީރުގެ ހިޔާ އޮބި އިރުއޮއްސި އަނދިރިކަން ވެރިވަމުން އައިވަގުތެވެ. ބަދިގެ ފަރާތުގައި ފަހުން ހަދާފައި ހުރި ކޮޓަރިތެރެ ކެންޒާ ސާފުކޮށް ނިމި، ހުރިހާ އެއްޗެއް ތަރުތީބުކޮށް ނިންމައިފިއެވެ. އެ ކޮޓަރީގައި މިންނާއާއި ކައިފް ނިދާގޮތަށް ހަމަޖެހުނެވެ. ދުވަސްކޮޅަކަށެވެ. ކައިފްގެ ހާލު މިހާރަށްވުރެ ރަނގަޅުވެލުމުން ކެންޒާ ނިދާކޮޓަރިއަށް މިންނާ ބަދަލުވާގޮތަށެވެ. ކައިފްގެ ހާލަށް އެކަނި ދޫކޮށްލަން އަދި މިންނާއަށް އަވަހީއެވެ.\nމިންނާ އައިސް އޭނާއާއި ހަމީމްއާ ދެމަފިރިންގެ ގޮތުގައި ތިބިއިރު ދިރިއުޅުނު ކޮޓަރިއަށް ވަނެވެ. އެކޮޓަރިތެރެ އޮތީ ސާފުކޮށްފައެވެ. ޓައިލްސްތަކުގައި މޮޕުއަޅާފައި އޮތުމުން، މަޑުމަޑު ލުނބޯ ވަހެއް ކޮޓަރީގައި ހިފާފައި ހުއްޓެވެ. އޭނާ އަންނަކަން އެނގޭތީ ކެންޒާކަން އެއޮތީ އެކޮޓަރި ވެސް ސާފުކޮށްދީފައިކަން މިންނާއަށް އެނގުނެވެ. މަޑުމަޑުން ކޮޓަރިން ނުކުމެ ދޮރު ލައްޕާލިއެވެ. ގެއަށް ވަން ވަގުތު ވެސް އޭނާގެ ލޮލުގައި ސިޓިންރޫމުކޮޅުގައި ހުރި ސޯފާ އަޅައިގަތެވެ. އާ އެއްޗެއްކަން އެނގޭތީ، ކެންޒާ ގަނެފައިކަން ހީކޮށްލައި އެކަމާ މިންނާ ސުވާލެއްނުކުރީއެވެ. މިހާރު ދަރިފުޅަށް އެފަދަ ޚަރަދެއް ކުރެވޭހާ ފައިސާ ލިބޭކަން އެނގޭތީއެވެ.\n"އެގޭ މީހުން ކިހިނެއް؟. ކޮންބައެއް އުޅެނީ... ފޮނިތަ؟" އެނދުގައި އޮތް ކައިފް ވާހަކަދެއްކިއެވެ. އޭނާގެ އެނދަށް ދެފައި އަރުވައިގެން ގޮނޑީގައި ކެންޒާ އިނެވެ. އަތުގައި އޮތް ޗީޒްބޯލް ދަޅު ދޭތެރެއަކުން ކައިފްއަށް ދިއްކޮށްލައެވެ. ކަސްތޫރީގެ ހުށަހެޅުން އައި ގޮތާއި އެ ގޭތެރޭގެ ކަންކަން ހުންނަ ގޮތް ބޭބެއަށް ކެންޒާ ކިޔާދިނެވެ. ފާހަގަކުރެވޭ ޚާއްޞަ ކަންކަން ނިކަން ތަފްސީލުކޮށްދެއެވެ. އެހެންވިޔަސް ލައިތުއާ ދެމެދު އޮތް ގުޅުމުގެ ވާހަކައެއް ކެންޒާ ކިޔައެއް ނުދެއެވެ. ފޯނުކޯލު ކުރި ރޭ ކަންތައްވީގޮތާމެދު ކައިފް ސުވާލުކުރި ނަމަވެސް އެރޭ ލައިތު ފޯނު އަތުލައި ކޯލު ކަނޑާލީކަމެއް ވެސް ކެންޒާ ނުބުންޏެވެ. އޭގެ ބަދަލުގައި އޭނާ ވާހަކައެއް ހަދާލިއެވެ.\nހ.މަހަލްއަށް ކެންޒާ ވަދެގެން އައި ވަގުތު ފޯނަށް މެސެޖެއް އައެވެ. ވަގުތުން ފޯނު ބަލާލިއެވެ. އެ މެސެޖު ބެލުމުގެ ޝައުގުވެރިކަން ގެއްލުނީ ލައިތުގެ މެސެޖަކަށް ނުވާތީއެވެ. ހެޑްސެޓް ރަނގަޅުކޮށްލަމުން އަލުން ކެންޒާގެ ފޯނު ޖީންސުގެ ފަހަތު ޖީބަށް ކޮށްޕާލިއެވެ. އޭނާ އައިސް ބަދިގެއަށް ވަންއިރު އެކަކުވެސް ފެންނާކަށް ނެތެވެ. ލައިތު ވެސް އޭނާގެ އިންތިޒާރުގައި ނެތުމުން މާޔޫސްވިއެވެ.\nމަސައްކަތްތައް ފަށައި ނުނިމިގެން އުޅެނިކޮށް ކަސްތޫރީ ބަދިގެއަށް އައެވެ. ވަގުތު ކުޑަތަންވެފައި ހުއްޓާ އިތުރު ވައްތަރެއް ތައްޔާރުކުރަން ކެންޒާ ގާތު ބުނަންވުމުން ކަސްތޫރީ މަޢާފަށް އެދުނެވެ. މީހަކު އިތުރުވީތޯ ކެންޒާއަށް އަހާލެވުނީ ބޭއިޚްތިޔާރުގައެވެ. ކަސްތޫރީގެ ވާހަކަދެއްކުމުގައި ހުންނަ ގާތްކަމެއްގެ ސަބަބުންނެވެ. ލައިރާގެ ފިރިމީހާކަން އަންނަނީ ކަސްތޫރީ ބުނެލީ ވަރަށް ހިތްހަމަޖެހިފައި ހުރެއެވެ. މިރޭ އަންނާނޭކަން ޔަގީންވީ ދާދި ދެންމެއަކުކަމުގައި ކަސްތޫރީ ބުންޏެވެ. އޭނާ އައި ބޭނުން ފުދުމުން އެނބުރި ބަދިގެއިން ނުކުންނަން އައިސްފައި މަޑުކުރިއެވެ. ފަސްއެނބުރި ކެންޒާއަށް އޭނާ ބަލާލިއެވެ.\n"މަންމަމެން އަންނަވާހަކަ ބުނީމެންނު. މިހާރު އައީތަ؟. ކިހިނެއް އެންމެން؟." ކަސްތޫރީ އަހާލިއެވެ. ކެންޒާގެ މޫނުން ފުޅާ ހިނިތުންވުމެއް ފާޅުވެލިއެވެ. އެކަން ކަސްތޫރީއަށް ފާހަގަވިއެވެ. މަންމައާއި ބޭބެގެ ހާލު ވެސް ރަނގަޅުކަން ކެންޒާ ބުންޏެވެ. މަސައްކަތް ނިންމާލާފައި އޭނާ ވެސް އަވަހަށް ގެއަށް ދާންބޭނުންވާކަން ބުންޏެވެ. ކަސްތޫރީ ހިތްހެޔޮ ހިނިތުންވުމެއް ބަދަލުކޮށްލާފައި ދިޔައީއެވެ.\nއިތުރު ވައްތަރެއް ތައްޔާރުކުރަން ޖެހުމުން ކެންޒާ އުންމީދުކުރި ވަގުތަކަށް ނުނިމުނެވެ. އޭނާގެ ފޯނު ރިންގުވާން ފެށީ މަސައްކަތުގައި އުޅެނިކޮށެވެ. ބަދިގެ މެދުގައި ހުރި އައިލެންޑްމަތީ ބޭއްވި ފޯނު ނަގައި ހެޑްސެޓް ކަންފަތަށް ޖަހާލައި ކޯލަށް ކެންޒާ ޖަވާބުދިނެވެ.\n"ދިޔައީތަ؟" އިވުނީ ލައިތުގެ އަޑެވެ. އާދަޔާ ޚިލާފަށް އެ އަޑު ބަރުކަން ކެންޒާއަށް އެނގުނެވެ.\n"ނޫން. ބަދިގޭގަ މިއުޅެނީ... އަދި ނުނިމޭ..." ކެންޒާ ބުންޏެވެ. އެއާއެކު އަދި ވަރަށް ގިނައިރު ވާނެތޯ ލައިތު އެއްސެވެ. ކެންޒާ ނޫނެކޭ ބުނުމުން ލައިތު އެދުނީ އަށްވަނަ ފަންގިފިލާއަށް އައުމަށެވެ. ނުކެރޭނެއޭ ކެންޒާ ބުނީމާ ވެސް ލައިތު ޤަބޫލެއްނުކުރިއެވެ. ކީއްކުރަންތޯ އެހުމުން ވެސް ލައިތު ނުބުންޏެވެ. އެގޭގެ ހުރިހާ ފަންގިފިލާއެއްގައި ހިނގާ ކަންކަމެއް ކެންޒާއަށް އެއްގޮތަކަށް ވެސް ނޭނގެއެވެ. އޭނާ ދުށީ ހަމައެކަނި ލައިރާ އުޅޭބަޔާއި ގޭގެ ޚާދިމުން އުޅޭ ބައެވެ. ދެން އިލިޔާނާއަށް ޓަކައި ބޭއްވި ޚަފުލާއަށް ތައްޔާރުކުރެވުނު ފަންގިފިލާއެވެ. ލައިތު އިތުރު ވާހަކައެއް ނުދައްކާ ފޯނު ބޭއްވީ އަވަހަށް އައުމަށް ބުނެފައެވެ.\nކިތަންމެ ޖެހިލުންވިޔަސް އެ ޖެހިލުންވުމުގެ މައްޗަށް ކެންޒާއަށްވުރެ ބޮޑަށް ލައިތުގެ ބާރު ހިނގައެވެ. އެލެވޭޓާގެ ދޮރު ހުޅުވުނު އަޑަށް ހިސާބަކަށް ކެންޒާ ސިހުނެވެ. އޭނާ އެލެވޭޓާއިން ނުކުމެ ދެކޮޅު ބަލާލިއެވެ. އެލެވޭޓާގެ ދެ ފަރާތުގައި ހުރި ބޮޑު މުށިގަނޑުގައި ބޮޑެތި ފަތްތަކެއްލާފައި ހުރި ގަހެއް ހުއްޓެވެ.\n"ހޭ..." ލައިތު ގޮވާލިއެވެ. ސޯފާތަކާ ދިމާއަށް ކެންޒާގެ ނަޒަރު ހުއްޓުނެވެ. ސޯފާއިން ތެދުވި ލައިތު ފެނި ކެންޒާގެ ހިތް ނުހުއްޓުނީ ކިރިޔާއެވެ. ކުރު ސޯޓުބުރިއެއްގައި އޭނާ ހުރިއިރު އެ ހަށިގަނޑުގައިވި ނިވާކަމަކީ އެއީއެވެ. އިސްތަށިގަނޑުގެ ތަރުތީބު ގެއްލި ހޭވިފައި ހުރިއިރު އެމޫނުން ހީވަނީ ނިދާ ހޭލީ ދެންމެ ހެނެވެ.\n"ޕެންޑާ..." ހުއްޓުން އަރާފައި ނޭވާލާން ވެސް ނޭނގި ކެންޒާ ހުއްޓާ ލައިތު ގޮވާލިއެވެ. މަޑުމަޑުން ކުރިއަށް އައި ކެންޒާގެ އަތުގައި އޭނާގެ ގާތަށް އައި ލައިތު ހިފިއެވެ.\nކޮޓަރިން ނުކުންނަން އުޅުނު ސެހްރާނަށް ފެނުނު މަންޒަރު ކޮޓަރިތެރެއަށް ދެމިގަނެވުނީ ނުހަނު އަވަހަށެވެ. ދެން އޭނާ ސިއްރުން ބޯއަރިކޮށް ބޭރު ބަލާލިއެވެ. ކެންޒާގެ އަތުގައި ހިފައިގެން ލައިތު އައިސް ވަންތަން ފެނުނީ ކޮޓަރިއަށެވެ. ނިކަން އަވަހަށް ދެލޮލުގައި ސެހްރާނަށް އަތްހާކާލެވުނެވެ. ދެން ބަލާލިއިރު ލައިތު ކޮޓަރީގެ ދޮރު ލައްޕަނީއެވެ.\nނަޝީދަށް ފާރަލި ފުލުހަކީ ފާތިހު؟\nމައުމޫންގެ ސެކިއުރިޓީ ޓީމުގެ ކަންބޮޑުވުމެއް\nޓައިގާއާ ދިޝާގެ ސިއްރު ޖެކީ ފަޅާ އަރުވާލައިފި\nމާލޭގެ ގުދަނަކުން ހަރުފައެއް ހިފައިފި


Anhenunnah 33 percent dheyn othee kon bireh? | Mihaaru\nރިޕޯޓް / އަންހެނުންގެ ހައްގުތައް\nއަންހެނުންނަށް 33 ޕަސެންޓް ދޭން އޮތީ ކޮން ބިރެއް؟\nބައިނަލްއަގުވާމީ އަންހެނުންގެ ދުވަސް ފާހަަގަކުރަން މިދިޔަ އަހަރު ބޭއްވި ހަރަކާތެއްގައި އަންހެނުންތަކެއް ބައިވެރިވަނީ: ކައުންސިލްތަކުގައި އަންހެނުންގެ ދައުރުބޮޑުކުރަން ގާނޫނަށް ވަނީ އިސްލާހު ހުށަހަޅާފައި.--- ފޮޓޯ: ހުސައިން ވަހީދު/މިހާރު\nކައުންސިލްތަކުގައި އަންހެނުންގެ ދައުރު ފުޅާކުރަން ދައްކާ ބަހަނާތަކަށް އުނގޫފާރު ދާއިރާގެ މެމްބަރު، މުހައްމަދު ވަހީދު (ވައްޑެ) ޖައްސަވާ މިސާލު ރަނގަޅެވެ. އަންހެނުން ތިބެންވީ ރަށުތެރެ ސާފުކޮށް، މައި ސަރުކާރުގެ ވަފުދުތައް ރަށަށް އެރުމުން، މާފަތި އަޅުވައި ކެއުން ތައްޔާރުކުރަން އެކަންޏެއް ނޫނެވެ. ރަށްރަށުގައި، ނިންމުންތައް ނިންމާ ފެންވަރުގައި އަންހެނުންގެ ދައުރު ބޮޑުވާން ޖެހެ އެވެ.\nއެކަމަކު، ލާމަރުކަޒީ ގާނޫނުން ކައުންސިލްތަކުގެ ތިން ދައުރު ނިމިދާއިރު، އަންހެނުންގެ ބައިވެރިވުން ކުޑަ އެވެ. ބަދަލެއް ބޭނުންވެ އެވެ.\nހަގީގީ މާނައިގައި ލާމަރުކަޒީ ނިޒާމް ހިންގަން، ގާނޫނަށް ސަރުކާރުން ހުށަހެޅި ގިނަ އިސްލާހުތަކުގެ ތެރޭގައި، ކައުންސިލްތަކުގައި އަންހެނުންގެ ދައުރު ފުޅާކުރަން ޚާއްސަ ބާބެއް ހިމެނީ މި ސަބަބާ ހެދި އެވެ.\nއެ ބާބުގައިވާ ގޮތުން، ރަށްރަށާއި ސިޓީ ކައުންސިލްތައް ހިނގަނީ އަންހެނުންގެ ދައުރު ރައްކާތެރި ކުރެވި އަންހެންގެ ބައިވެރިވުމާއި އެކުގައި ކަން ކަށަވަރު ކުރުމަށްޓަކައި ކައުންސިލްތަކުގައި އަންހެނުންގެ ދައުރެއް ކަނޑައެޅިފައި އޮންނަން ވާނެ އެވެ. މި މަގުސަދު ހާސިލްކުރަން ކައުންސިލްތަކުގެ މެމްބަރުންގެ ތެރެއިން 33 ޕަސެންޓް އަންހެނުންނަށް ޚާއްސަކުރަން ޖެހޭ ކަމަށް އެ ބާބުގައިވެ އެވެ.\nމިއީ ރާއްޖޭގައި އިންތިޚާބީ މަގާމުތަކެއް އަންހެނުންނަށް ޚާއްސަ ކުރާ ފުރަތަމަ ފަހަރެވެ.\nމިގޮތަށް ފާސްވެއްޖެ ނަމަ، ފަސް ކައުންސިލަރުން ތިބޭ ރަށްރަށުގައި ދޭއް، އަދި ތިން ކައުންސިލަރުން ތިބޭ ކައުންސިލްތަކުގައި އަންހެން އެއް ކައުންސިލަރަކު ހުންނާނެ އެވެ.\nމއީ ކައުންސިލްތަކުގައި އަންހެނުންގެ ދައުރު ފުޅާކުރަން މުހިއްމު ނިންމުމެކެވެ. އެކަމަކު ރައްޔިތުންގެ މަޖިލީހުގެ ބައެއް މެމްބަރުން ދެކެވަޑައިގަންނަވާ ގޮތުގައި ގާނޫނުގައި ލިއެގެން އަންހެނުންނަށް މި ފުރުސަތު މިގޮތަށް ފަހިކޮށްދިނުން ގޯހެވެ. ގާނޫނުއަސާސީގެ 17 ވަނަ މާއްދާއާ ވެސް ޚިލާފެވެ.\nއެ މާއްދާގެ (ހ) ގައި އޮންނަނީ، "ހައްގުތަކާއި މިނިވަންކަން ލިބުމުގައި އެ މީހެއްގެ ނަސްލަށް، ނުވަަތަ އުފަންވީ ގައުމަށް، ނުވަތަ ކުލަޔަށް، ނުވަތަ، ޖިންސަށް، ނުވަތަ، އުމުރަށް، ނުވަތަ ޖިސްމާނީ ނުވަތަ ނަފްސާނީ ނުކުޅެދުންތެރިކަމަކަށް، ނުވަތަ އެ މީހެއްގެ ސިޔާސީ ނުވަނަ އެ ނޫން ވެސް ވިސްނުމަކަށް ނުވަތަ މާލީ ފުދުންތެރިކަމަށް ނުވަތަ ނިސްބަތްވާ އާއލާ އަށް ނުވަތަ އުފަން ރަށަށް ނުވަތަ މި ނޫން ވެސް ކަންކަމަށް ބަލައި ތަފާތުކޮށްގެން ނުވާނެ" ކަމަށެވެ.\nAnhenunnah gondi haassa kurun gaanoonu asaasee aa khilaaf: Gasim\nއަންހެނުންނަށް ފުރުސަތު ފުޅާނުކުރަން މި މާއްދާ އިން ބަހަނާ ދައްކާ އިރު، މިއާ ވިިދިގެން ވެސް ގާނޫނުއަސާސީގައި މާއްދާއެއް ހިމަނާފައިވެ އެވެ.\nގާނޫނުއަސާސީ ލިއުއްވުމުގައި އަދި ރައްޔިތުންގެ މަޖިލީހުގެ މެމްބަރެއްގެ ގޮތުން މަސައްކަތް ކުރެއްވި ކުރީގެ މިނިސްޓަރު އަނީސާ އަހްމަދު ވިދާޅުވީ ގާނޫނުއަސާސީގެ 17 ވަނަ މާއްދާގެ ށ. އަކީ އަންހެނުން ބާރުވެރި ކުރުވުމަށް ކޯޓާ ކަނޑައެޅުން ފަދަ ކަންކަމަށް މަގުފަހިކުރުމަށް ޚާއްސަކޮށް ލިއުނު މާއްދާއެއް ކަމަށެވެ.\nއަނީސާ: ކައުންސިލްތަކުން އަންހެނުންނަށް ގޮނޑި ހާއްސަކުރުމަކީ ތަފާތުކުރުމެއް ކަމަށް އޭނާ ދެކެވަޑައެއް ނުގަންނަވާ.\nއަނީސާ ވިދާޅުވި މާއްދާގައިވާ ގޮތުން، "މުޖުތަމައުގެ އާއްމު ހާލަތަށް ވުރެ ނިކަމެތި ކަމެއް ލިބިފައިވާ މީހަކަށް، ނުވަތަ ބަޔަކަށް ނުވަތަ އިޖުތިމާއީ ގޮތުން ޚާއްސަ ރައްކާތެރިކަމެއް ލިބިދޭން ޖެހޭ ބަޔަކަށް އެހީތެރިވެދިނުމަށްޓަކައި ނުވަތަ ރައްކާތެރިކަން ލިބިދިނުމަށްޓަކައި ކުރާ ކަންތައްތަކަކީ މި މާއްދާގެ (ހ)ގައި ބަޔާންކޮށްފައިވާ ފަދަ ތަފާތުކުރުމެއް ކަމުގައި ނުވާނެ" އެވެ.\nAneesaage Radhu: 17 vana maadhaain anhenunge hagguthah dheveyne\nކައުންސިލްތަކަށް މި ބަދަލު ގެންނަން މި ސަރުކާރުން ހުށަހެޅުމުގެ މާ ކުރިން، އަންހެނުންނަށް ރައްޔިތުންގެ މަޖިލީހުގައި ވެސް ކޯޓާއެއް ކަނޑައަޅުއްވަން އޭނާ މަސައްކަތް ކުރެއްވި އެވެ. ދެ ފަހަރަކަށް މަޖިލީހަށް ހުށަހެޅުއްވި އެވެ. ފުރަތަމަ އެދިވަޑައިގަތީ މަޖިލީހުގެ 15 ޕަސެންޓްގެ ގޮނޑި އަންހެނުންނަށް ޚާއްސަ ކުރާށެވެ. އޭގެ ފަހުން ހުށަހެޅުއްވީ، 10 ގޮނޑި އަންހެނުންނަށް ހަމަޖައްސާށެވެ. އެ ހުށަހެޅުން، އޭރުގެ ޚާއްސަ މަޖިލީހުގެ ރައީސް، މާމިގިލީ ދާއިރާގެ މެމްބަރު ގާސިމް އިބްރާހިމް އެޖެންޑާއެއް ނުކުރެއްވި އެވެ. ކައުންސިލްތަކުން އަންހެނުންނަށް ކޯޓާ ކަނޑައެޅުމާ ވެސް ފާޅުގައި މިިހާރު ދެކޮޅުހައްދަވާ އެއް ބޭފުޅަކީ ގާސިމެވެ.\nއޭނާ ދެކެވަޑައިގަންނަވާ ގޮތުގައި ގާނޫނަށް ބާބެއް އިތުރުނުކުރިއަސް އަންހެނުންނަށް ހަމަހަމަ ފުރުސަތު އެބަ އޮތެވެ. އެ މާއްދާ އިތުރުކޮށްފި ނަމަ އެ ވާނީ ތަފާތުކުރުމެއް ކަމަށް އޭނާ ވަނީ ވިދާޅުވެފަ އެވެ.\nQaanoonu asaaseege ge 17 vana maadhdhaage shaviyani akee anhenun baaruverikurumah quota kan’daelhun fadha kankamah magufahi kurumah khaassakoh liunu maadhdhaa eh @qasimibrahim @MRM_Office @a_nadraa\n— AneesaAhmed (@AneesaAhmed19) December 4, 2019\nއަންހެނުންނަށް ކޯޓާ ކަނޑައެޅުމާ ދެކޮޅަށް ދައްކާ ވާހަކަތަކަށް ރައްދު ދެއްވައި އަނީސާ ކުރެއްވި ޓުވީޓް\nޖެންޑާ މިނިސްޓްރީގެ ކުރީގެ ޑެޕިއުޓީ މިނިސްޓަރު އަދި އެމްއާރުއެމްގެ ނައިބު ރައީސް އައިމިނަތު ނާދިރާ ވެސް ވިދާޅުވީ މިހާރު ގެންނަން އުޅޭ އިސްލާހަކީ ތަފާތުކުރުމެއް ނޫން ކަމަށް ގާނޫނުއަސާސީގައި އޮތީ ކަނޑައަޅާފައި ކަމަށެވެ.\n"ފިރިހެން ބޭފުޅުން ވިސްނަވަންވީ އެ ބޭފުޅުންނާ އެކު އަންހެން ބޭފުޅުން މަސައްކަތް ކުރުމުން ކަން މުޖުތަމައުގެ އެންމެންގެ ހިއްސާ އޮވެ ކުރެވޭ މަސައްކަތް ކާމިޔާބުވެފައި ފުރިހަމަވާނީ. މިއުޅެނީ ފިރިހެނުންނަށް ފުރުސަތު ހަނިކުރަން ނޫން ކަން ވެސް ވިސްނަން ޖެހޭ،" ނާދިރާ ވިދާޅުވި އެވެ.\nއަންހެނުންނަކީ ރާއްޖޭގެ އާބާދީގެ ދެބައިކުޅަ އެއްބައި ކަން ފާހަގަކުރެއްވި ގޮތުގައި، މުޖުތަމައުގެ ހަމަޖެހުން އޮންނާނީ އެންމެންގެ ބައިވެރިވުމާ އެކުގައި ނިންމޭ ނިންމުންތަކުގައި ކަމަށް ވިދާޅުވި އެވެ.\nމި ހަގީގަތް މިހެން އޮތް އިރު ވެސް ތަފާތުކުރުންތަކުގެ ތެރެއިން އަންހެނުންނަށް ފުރުސަތު ހަނިކޮށްފައިވާ މިންވަރު ތަފާސްހިސާބުތަކަށް ބަލާލުމުން ސާފެވެ.\nތަފާސްހިސާބުން ރާއްޖޭގެ ހާލަތު ނުވަތަ އިޖުތިމާއީ ގޮތުން އަންހެނުންނަށް ޚާއްސަ ރައްކާތެރިކަމަކާއި އެހީއެއް ފޯރުކޮށްދޭން ޖެހިފައިވާ ކަން ކިޔައިދެއްވާ އެއް ބޭފުޅަކީ އުނގޫފާރު ދާއިރާގެ މެމްބަރު ވައްޑެ އެވެ.\nما لم يتم الواجب الا به فهو واجب\n"ވާޖިބުކަމެއް ކުރުމަށް ކުރަންޖެހޭ ކޮންމެކަމެއްވެސް ވާޖިބު ވާނެ"\nމިޤާއިދާގެ ދަށުން އިންސާފުވެރިކަމާ، ހަމަހަމަކަން ޤާއިމްކުރުމަށްޓަކައި ކުރަންޖެހޭ ބައެއް "ޚާއްޞަ ކަންކަން" ކުރުން، އެއީވެސް އިންސާފުގެ މާނައިގާ ހިމެނޭނެ ކަމެއް.\n— Waddey (@waddey_) December 4, 2019\nލާމަރުކަޒީ ގާނޫނަށް ހުށަހެޅި އިސްލާހުތައް ދިރާސާކުރެއްވި ކޮމިޓީގައި ވެސް ހިމެނިވަޑައިގެންނެވި ވައްޑެ ވިދާޅުވި ގޮތުގައި ރާއްޖޭގެ 634 ކައުންސިލަރުންގެ ތެރޭގައި ތިއްބެވީ އަންހެން އެންމެ 38 ކައުންސިލަރުންނެވެ. ބިޔަ، ބޮޑު ރައްޔިތުންގެ މަޖިލީހުގެ 87 މެމްބަރުންގެ ތެރޭގައި ތިއްބެވީ އެންމެ ހަތަރު އަންހެން މެމްބަރުންނެވެ. މި ހާލަތަށް ބަލާއިރު، ގާނޫނުއަސާސީގެ 17 ވަނަ މާއްދާގެ ށ. ގައިވާ ހާލަތަށް އަމަލުކޮށް، ގާނޫނުގައި ލިއެގެން ނަމަވެސް އަންހެނުންނަށް ފުރުސަތު ހޯދައިދޭން ޖެހިފައިވާ ކަން ފާހަގަކުރެއްވި އެވެ.\nރައްޔިތުންގެ ކަންކަން ނިންމުމުގައި، އާބާދީގެ ދެބައިކުޅަ އެއްބައިގެ ތަމްސީލްވުން ބޮޑުކުރުމަށް ޖާގަ ހޯދައިދިނުން ވަރަށް މުހިއްމު. --ވައްޑެ\nރަށްރަށުގައި ދިރިއުޅޭ އާބާދީގެ ބޮޑު ޕަސެންޓަކީ އަންހެނުން ކަމަށް ވާ އިރު ވެސް ރައްޔިތުންނާ ގުޅޭ މުހިއްމު ޚިދުމަތްތައް ދިނުމާއި ކަންކަން ނިންމުމުގައި އަންހެނުންގެ ދައުރު ކުޑަ އެވެ. ސިޔާސީ މައިދާނަށް ނުވަތަ ނިންމުންތައް ނިންމުމުގައި އަންހެނުންގެ ބައިވެރިވުން ނުވަތަ ނުކުންނަން ފަސްޖެހޭ ސަބަބުތަކެއް ވެސް އެބަ ހުއްޓެވެ. ނިމިގެންދިޔަ ރިޔާސީ އިންތިޚާބާއި އޭގެ ކުރިން އެމްޑީޕީން އެކުލަވާލި ސިޔާސަތުގައި ވެސް އަންހެނުންނަށް ފުރުސަތު ހޯދައިދީ ބާރުވެރިކުރުވަން މަސައްކަތް ކުރުން ހިމަނާފައި ވަނީ އެހެންވެ ކަމަށް ވައްޑެ ވިދާޅުވި އެވެ.\n"ރަށްރަށުގައި ރައްޔިތުންގެ ނަމުގައި ނިންމުންތައް އެބަ ނިންމާ ހަމައެކަނި ފިރިހެނުން އައިސް. މިކަން ބަދަލުކުރުމަށްޓަކައި، އަދި އަންހެނުންނަށް ހައްގު މަގާމް ހޯދައިދިނުމަށްޓަކައި އަޅުގަނޑުމެން ލާމަރުކަޒީ ގާނޫނަށް ލީ އިސްލާހެއް. އެއީ ރިޔާސީ އިންތިޚާބަށް އަދި އޭގެ ކުރިން ވެސް އެމްޑީޕީން ވަކާލާތު ކުރަމުން އައި ކަމެއް،" ވައްޑެ ވިދާޅުވި އެވެ.\n"އަޅުގަނޑުމެން އެއްގޮތަކަށް ވެސް ގަބޫލެއް ނުކުރަން އެއީކީ ގާނޫނުއަސާސީއާ އަދި ގާނޫނަކާ ވެސް އަދި ބުއްދީގެ އެއްވެސް ހަމައަކާ ވެސް ޚިލާފު ކަމެއް ކަމަށް. އެއީ، ވަރަށް ރަނގަޅު ބަދަލެއް."\nލާމަރުކަޒީ ގާނޫނަށް ހުށަހެޅި އިސްލާހުތައް ދިރާސާކުރާ ކޮމިޓީގެ މެމްބަރުން: ލާމަރުކަޒީ ގާނޫނަށް އިތުރުކުރަން ހުށަހެޅި ބާބުގައި ބުނެފައި ވަނީ ކައުންސިލްތަކުން 33 ޕަސެންޓް އަންހެނުންނަށް ޚާއްސަކުރަންވާނެ ކަމަށް. --ފޮޓޯ/ މަޖިލީސް\nޖެންޑާ މިނިސްޓަރު ޝިދާތާ ޝަރީފް ވެސް ކުރިން ވިދާޅުވެފައިވާ ގޮތުގައި ރާއްޖޭގައި އަންހެނަކަށް ކުރިއެރެނީ ފިރިހެނަކު ކުރަން ޖެހޭ ވަރަށް ވުރެ 100 ގުނަ އިތުރަށް މަސައްކަތްކޮށްގެންނެވެ. ބާރުގަދަ އާއިލާއަކަށް ނިސްބަތް ނުވެ، ނުވަތަ ވިޔަފާރިއެއްގެ ބެކިން ނެތި، ރާއްޖޭގައި ކުރިއަށް ދެވިފައި ހުރީ ވަރަށް މަދު އަންހެނަކަށް ކަން ފާހަގަކުރެއްވި އެވެ.\n"ސިޔާސީ ރޭސް އަޅުގަނޑުމެން މި ފަށަނީ، ފިރިހެނުން މާ ކުރީގައި، އަންހެނުން މާ ފަހަތުގައި ތިބެގެން. އެހެންވީމާ ރޭސް ނިމޭ އިރު ވެސް އަންހެނުން ތިބޭނީ ފަހަތުގައިކަން އެބަ އެނގޭ. ކޯޓާ ކަހަލަ އެފަމެޓިވް އެކްޝަންސް މި އަންނަން ޖެހެނީ އެ ތަފާތު ކުޑަކުރަން،" ޝިދާތާ "މިހާރު" އަށް ވިދާޅުވެފައިވެ އެވެ.\nAnhenunnah quota nudheyn thaa abadhu bahanaa\nއަންހެނުންނަށް ކޯޓާ ކަނޑައަޅަން މިހާތަނަށް ކުރި ހުރިހާ މަސައްކަތެއް ފެއިލްވެފައި ވަނީ އެ ހަގީގަތް ގިނަ ބަޔަކު ގަބޫލުނުކުރާތީ އެވެ.\nކައުންސިލްތަކުގައި އަންހެނުންގެ ދައުރާ ގުޅޭ ގޮތުން ޓްރާންސްޕޭރެންސީގެ ކަންބޮޑުވުންތަކާ އެކު ހުށަހެޅީ ވެސް ކައުންސިލްތަކުގައި ވަކި އަދަދަކަށް އަންހެނުންނަށް ގޮނޑި ހާއްސަކުރުމެވެ. އެއީ، ލާމަރުކަޒީ ނިޒާމް ހަރުދަނާކޮށް އެ ނިޒާމަކީ ހުރިހާ އެންމެންގެ ބައިވެރިވުން އޮތް ނިޒާމަކަށް ހެދުމަށެވެ.\nއަންހެނުންނަށް ރައްޔިތުންގެ މަޖިލީހުގެ ވަކި އަދަދެއްގެ ގޮނޑި ހާއްސަކުރަން މިހާތަނަށް ކުރި ހުރިހާ މަސައްކަތެއް ވެސް ފެއިލްވެފައި ވަނީ އަންހެނުންނަށް ހުރަސްތަކެއް ހުރި ކަން ގަބޫލުނުކުރާތީ އެވެ. ކައުންސިލްތަކާއި މަޖިލީހުން ވެސް ކޯޓާ ކަނޑައެޅުމާ ދެކޮޅަށް ތާއަބަދު ބަހަނާ ދައްކަނީ އެހެންވެ އެވެ.\nކައުންސިލްތަކުން އެކަންޏެއް ނޫނެވެ. ސިޔާސީ ދާއިރާގައި އަންހެނުންގެ ދައުރު އިތުރުކުރަން، ޕާޓީތަކުގެ ލީޑަޝިޕާއި ކައުންސިލުން ވެސް އަންހެނުންނަށް ވަކި ޕަސެންޓެއް ހާއްސަކުރުން މައްސަލައެއް ނޫނެވެ. އެއާއެކު، ރައްޔިތުންގެ މަޖިލީހުގެ އިންތިޚާބުގައި ވެސް އަންހެނުންނަށް ކޯޓާ ކަނޑައެޅުމާ މެދު އާ ވިސްނުންތަކެއް ކުރިއަށް ނެރެން ޖެހެ އެވެ.\nދިވެހި ސަރުކާރު ރައްޔިތުންގެ މަޖިލިސް އަންހެނުންގެ ހައްގުތައް ރަށު ކައުންސިލް އަތޮޅު ކައުންސިލް ސިޓީ ކައުންސިލް އަނީސާ އަހުމަދު\n54 ކޮމެންޓް, 58 ރިއެކްޝަންސް\nމިހާރު ގާނުނުތަކުން އަންހެނުންނަން ފުރުސަތު ނެތީތޯ؟ ކޮންމެ މީހަކަށްވިޔަސް އެއީ އަންނެނަކަސް އަދި ފިރިހެނަކަށް ވިޔަސް އޮތީ ހަމަހަމަ ފުރުސަތު ވަކި ބަޔަކަށް ވަކި އަދަދެއް ހަމަޖެއްސުމަކޯ ޖިންސީ ތަފާތު ކުރުމެއް ހަމަހަޔޭ ކިޔައިގެން ވާހަކަ ދައްކާ ފަރާތް ތަކަށް ހަމަ ނުވިސްނެނީބާ ؟ މި ހާރު އޮތް ގޮތުން ހުރިހާ ގޮޑިޔަކަށް އަންހެން ބޭކަބަލުންނަން އައުމުގެ ފުރުސަތު އެބައޮތް ތިހެން ވަކި އަދަދެއް ކަނޑައެޅީމާ ލިމިޓް ވަނީ\nމިހާރު އޮތީ 50% - 50% ޗާންސް. އަންހެނުންގެ ހިތް ވަރެއް ހުރިއްޔަ 100% ގޮނޑި ނެގުމަކަށް އެއްވެސް ހުރަހެއް ނެތް. މަޖިލިސްގެ ގޮނޑިވެސް 33% ކަނޑަ އަޅަން ފެނޭ.\nޕާޓީތަކުގެ ވަކި ހިއްޕުން އެހާ ވަރުގަދައިރު ވަކި ޖިންސެއްގެ ބަޔަކު ވަކި ވަރަކަށް މަޖްލިހުގަ ތިބެގެން ކުރާނެ ފައިދާއެއް އޮންނާނެ ކަމަކަށް ނުފެނޭ. އަންހެނުންގެ ލަފާ ކަންކަމުގަ ކޮންމެހެން ބޭނުންނަމަ އެ ލަފާ ހޯދޭނެ އެހެން ނިޒާމެއް ގާއިމުކުރެވިދާނެހެން ހީވޭ.\nއަންހެން ފިރިހެން ނުކިޔަމާތޯ! އިންތިޚާބު ކުރެވެނީ މިދެބައިމީހުންވެސް ވޯޓްދީގެން. ވޯޓް ދިނުމުގައި އަންހެނުންނަށް ހުރަހެއް ނެތް. މިދެބައި މީހުންނަކީވެސް ގުޅިގެން ދިރިއުޅުން އާރާސްތު ކުރަންތިބި ބައެއް. އެއްގޮތަކަށްވެސް ވާދަވެރިވާން ޖެހޭ ބައެއްނޫން. ފިރިހެނުންނަކީ އެމީހުންގެ އަމިއްލަ ނަފުސަށްވުރެވެސް ބޮޑަށް އަންހެނުންގެ ރައްކާތެރިކަމަށް މަސައްކަތް ކުރަންޖެހޭ ބައެއް. އެއީ އަހަރެމެންގެ މައިން، އުޚުތުން އަދި ދަރީން. އަންހެންވެރިން ޙިމާޔަތް ކުރަމާތޯ!\nޤާނޫނުގައިބުނާގޮތާއިތަފާތެއްނުވާނަމަ، ތިޔައީ މައްސަލައެއްނޫނެވެ. ޤާނޫނުގައި ތިފަދަވާހަކައެއްނެތި، ތިކަމުގައި ޢަދަދެއް ކަންޑައެޅިގެން އައުމުން ޤާނޫނާއި ތަޢާރަޟުވާކަމުގައި ބެެލެވޭ. އެއްވެސް މަޤާމަކަށް އަންހެނުންނަށް ކުރިމަތި ނުލެވޭވާހަކައެއް ނުފެނެއެވެ. އެހެންވީމައި ރަށުގެހުރިހައި އަންހެނުންވެސް ކުރިމަތިލާންވީނޫންހެއްޔެވެ. ހޮވުމާއި ނުހޮވުން އެދާއިރާއެއްގެ ރަޢިއްޔަތުންނަށް ޤާނޫނާއިއެއްގޮތްވާގޮތުގެމަތިން ދޫކުރާށެވެ. މައްސަލައެއްނެތެވެ.\nތީ ވަރަށް ބޭ އިންސާފުކަމެއް. ތިޔައީ މިންތީގެ ތަފާތުކުރުން. ފިރިހެނުންގެ ހައްޤުތަކަށް އަރައިގަތުން. ވަކިވަރެއްގެ އިންސައްތައެއް އެއްވެސް މިންތިއަކަށް ނުދީ ބޭއްވުމަކީ ހަމަހަމަ ފުރުޞަތު ދެވުމަކީ. އޭރުން އަންހެނުންގެ ތާއީދު އެވަރަށް އޮވެއްޖެއްޔާ 100 އިންސައްތަ ގޮޑިވެސް އެކަނބަލުންނަށް ހޯދޭނެ ނޫންތޯ؟ ތިޔަ އިސްލާހު ބާޠިލުކުުރުމަށް ގޮވައިލަން!\nފިރިހެނުން ނަށް އެހެން ވީމަ ބޭއިންސާފެއްނު. އަންހެނުން މަސައްކަތް ނުކުރިޔަސް އަންހެނުންނަށް 33% ޔަގީން. 100% ވެސް ލިބިދާނެ. ފިރިހެނުން ކިތަންމެ މަސައްކަތް ކުރިޔަސް 67% ލިބެން އޮތީ އެންމެ ބޮޑު ވަރަކަށްވެސް.\nއަނީސާޔާ ކޮއްލަންބޭނުންވާ ސުވާލެއް އެބޮތް؟ ވަކިވަރަކަށް ގޮނޑި ވަކިޖިންސަކައް ހާއްސަކުރުމަކީ ތަފާތުކުރުން ނޫންތޯ؟\nއާބާދީގެ ބޮޑުބަޔަކީ އަންހެނުންކަމަށްވާއިރު ކައުންސިލަރުންނަކީ ސީދާ ރައްޔިތުން ހޮވާ މަޤާމެކެވެ. ވީމާ، އަންހެނުންނަށް %33 ހާއްސަކުރުމަކީ ރައްޔިތުންގެ ބާރަށް މަޖިލިސް އަރާގަތުމެވެ. އަންހެނުންނަށްވެސް ފިރިހެނުންނެކޭ އެއްފަދައިން ވާދަކުރުމުގެ ފުރުސަތު އޮންނައިރު ރައްޔިތުންގެ ތާއީދު ހޯދުމަކީ އެވެރިންގެ ކަމެކެވެ.\nބިރު ގަންނާނެ. މިއުޅެނީ އަންހެނަކު މާމޮޅަށް ކިޔެވީމަވެސް ބިރުން ތުރުތުރުއަޅާ ބައެއް


މޫސުން ގޯސްވުމުގެ ސަބަބުން ބައެއް ސަރަޙައްދުތަކަށް ޔެލޯ އެލާޓް ނެރެފި\nއިސްމާޢީލް ޖައިޝް 12 ޖެނުއަރީ 2021\nރާއްޖެއަށް މޫސުން ގޯސްވެ، ޅ. އަތޮޅާއި މ. އަތޮޅާ ދެމެދުގެ ރަށްތަކަށް މޫސުމާބެހޭ ޤައުމީ އިދާރާއިން ޔެލޯ އެލާޓް ނެރެފިއެވެ.\nމެޓް އޮފީހުން ވިދާޅުވީ މި ސަރަޙައްދުތަކަށް ޔެލޯ އެލާޓް ނެރެފައިވަނީ މިއަދު މެންދުރު 12:00 އިން ފެށިގެން ހަވީރު 4:00އާ ހަމައަށްކަމަށެވެ. އަދި އެސަރަޙައްދުތަކަށް ބޯކޮށް ވާރޭވެހި ގުގުރުންވެސް އެކަށީގެންވާކަމަށް މެޓް އޮފީހުން ބުނެއެވެ.\nމޫސުމާ ބެހޭ ޤައުމީ އިދާރާއިން ޅ. އަތޮޅާއި މ. އަތޮޅާ ދެމެދަށް ޔެލޯ އެލަރޓް ނެރެފައިވާއިރު ހއ. އަތޮޅުން ފެށިގެން މ އަތޮޅާ ހަމައަށް އެއިދާރާއިން ނެރެފައިވާ ވައިޓް އެލަރޓުގެ މުއްދަތު އިރުއޮއްސި 6:00 އާހަމައަށް ވަނީ އިތުރުކޮށްފައެވެ.\nމެދުރާއްޖެތެރެއާއި އުތުރުގެ އަތޮޅުތަކަށް މިއަދު ކުރަމުންމިދާ ވިއްސާރައާ ގުޅިގެން ބައެއް ރަށްރަށުގައި ވަނީ ފެންބޮޑުވެފައެވެ. އެގޮތުން ބ. މާޅޮހުގެ 12 ގެއަކަށް ވަނީ ފެންވަދެފައެވެ. މާޅޮހު ކައުންސިލްގެ ރައީސް ޢަބްދުﷲ ޝުޖާޢު ޕީއެސްއެމް ނިއުސްއަށް މަޢުލޫމާތު ދެއްވަމުން ވިދާޅުވީ މީގެތެރެއިން7ގެއެއްގެ ފަރުނީޗަރުތަކަށް އެކިވަރުގެ ގެއްލުން ލިބިފައިވާކަމަށެވެ.\nބައެއް ގެތަކަށް ފެން ވަދެ ގެއްލުން ލިބުނު ނަމަވެސް އެއްވެސް ގެއަކުން މީހުން ހުސްކުރަން ޖެހިފައިނުވާކަމަށްވެސް އޭނާ ވިދާޅުވިއެވެ. މާޅޮހުގައި ފެންބޮޑުވުމާ ގުޅިގެން އެމްއެންޑީއެފްއާއި ފުލުހުން އަދި މާޅޮހު ކައުންސިލުން އަންނަނީ ފެން ހިންދުމުގެ މަސައްކަތް ކުރަމުންނެވެ.\nމޫސުމާބެހޭ ޤައުމީ އިދާރާއިން ހާމަކުރެއްވި ގޮތުގައި ފާއިތުވި 24 ގަޑިއިރުގެތެރޭގައި އެންމެ ގިނަ ޢަދަދަކަށް ވާރޭ ވެހިފައިވަނީ ބ.ދަރަވަންދޫއަށެވެ. އެގޮތުން ބ. ދަރަވަންދޫއަށް ވަނީ 88.0 މިލިލީޓަރުގެ ވާރޭ ވެހިފައެވެ.\nމިހާރު ރާއްޖޭގެ އެކި ހިސާބަށް ކުރަމުންދާ ވިއްސާރައާ ގުޅިގެން ހުޅަނގާއި ހުޅަނގު އުތުރުން ގަޑިއަކު 10 މޭލާއި 20 މޭލާ ދެމެދުގައި ވައިޖެހޭނެކަމަށް މެޓް އޮފީހުން ވިދާޅުވިއެވެ. އަދި ވިލާގަނޑުގައި 40 މޭލަށް ވައިގަދަވާނެކަމަށް މެޓް އޮފީހުން ލަފާކުރައްވައެވެ.\nމެޓް އޮފީހުން ވަނީ ރާއްޖޭގެ ހުރިހާ ސަރަޙައްދެއްގެ ކަނޑުތައްވެސް ގަދަވާނެ ކަމަށް ލަފާކުރެވޭތީ ކަނޑުދަތުރު ކުރާ ފަރާތްތަކުން މޫސުމަށް ސަމާލުވުމަށް އިލްތިމާސް ކުރައްވާފައެވެ.\nއަރުޝީފަށް ނެގީ 12/01/2021 12:22\nއެންމެފަހުން އަޕްޑޭޓްކުރީ 12/01/2021 12:22\nއިމާރާތެއްގެ ތިންވަނަ ބުރިން މީހަކު ވެއްޓިއްޖެ\nއައިޝަތު އަހުމަދު 47 މިނެޓު ކުރިން\nކޮމިއުނިކޭޝަންސް ސެކްރެޓަރީ ހަސަން އިސްތިއުފާދެއްވައިފި\nރިމާހް 54 މިނެޓު ކުރިން\nދިވެހި ރުފިޔާ އަށް ނިޝާނެއް ހަދަން ނިންމައި މުބާރާތެއް ބާއްވަނީ\nއިސްމާއިލް ރިޒާ 1 ގަޑިއިރު ކުރިން\nކޮވިޑް ވެކްސިން ޖަހަން 19،000 މީހުން ރަޖިސްޓްރީކޮށްފި\nއަލީ ރާޒީ2ގަޑިއިރު ކުރިން


SunOnline: Naifaru housing unit thakuge ebbasvun baathilukoh, alun bid ah hulhuvaalanee\nނައިފަރު ހައުސިން ޔުނިޓުތަކުގެ އެއްބަސްވުން ބާތިލުކޮށް، އަލުން ބިޑަށް ހުޅުވާލަނީ\nނަޖާހު މަސްއޫދު 22 Oct 2019, 12:46\nޅ. ނައިފަރުގެ އޭރިއަލް ފޮޓޯއެއް --- ފޭސްބުކް ފޮޓޯ: ޖޭއާރް ރާއޯ\nޅ.ނައިފަރުގައި 100 ހައުސިން ޔުނިޓް އެޅުމަށްޓަކައި ހައުސިން މިނިސްޓްރީއާއި ޑަބްލިއު އެންޑް އޭ އޯވަސީސް ޕްރައިވެޓް ލިމިޓެޑާ ދެމެދު ސޮއިކޮށްފައިވާ އެއްބަސްވުން ބާތިލުކޮށް، އެ މަޝްރޫއު އަލުން ބިޑަށް ހުޅުވާލަން ނިންމައިފި އެވެ.\nއެ މަޝްރޫއުއާ ހަވާލުވާނެ ފަރާތެއް ހޯދަން ބިޑަށް ހުޅުވާލީ7މެއި 2019 ގައެވެ. ބިޑަށް ކުރިމަތިލި ފަރާތްތަކުގެ ތެރެއިން ބިޑް ކާމިޔާބުކުރުުން ޑަބްލިއު އެންޑް އޭ އޯވާސީސް ޕްރައިވެޓް ލިމިޓެޑަށް ހައުސިން މިނިސްޓްރީއިން މަޝްރޫއު ހަވާލުކޮށް އެއްބަސްވުމުގައި ސޮއި ކުރީ 10 ޖުލައި 2019ގަ އެވެ.\nއޭޖީ އޮފީހުން މިއަދު ނެރުނު ބަޔާނެއްގައި ބުނިީ އެ އެއްބަސްވުމަކީ ޣައިރު ގާނޫނީ ގޮތަކަށް އަމަލުކުރަންޖެހޭ އެއްބަސްވުމެއްކަމަށްވާތީ އެ އެއްބަސްވުން ބާތިލުކޮށް މަޝްރޫއުގެ މަސައްކަތް ކުރާނެ ފަރާތެއް ހޯދުމަށްޓަކައި އަލުން ބީލަމަށް ހުޅުވާލުމަށް ހައުސިން މިނިސްޓްރީއަށް ލަފާދީފައިވާ ކަމަށެވެ. ހައުސިން މިނިސްޓްރީއިން މިހާރު ވަނީ އެ އެއްބަސްވުން ބާތިލުކޮށްފަ އެވެ.\nއެ މަޝްރޫއު އަކީ ބީލަމުގެ އުސޫލުން އިއުލާނުކޮށްގެން ކުރިއަށް ގެންގޮސްފައިވާ މަޝްރޫއެއް ކަމަށްވާއިރު، އެ މަސައްކަތަށް ބީލަން ހުށަހެޅުމުގެ ޝަރުތެއްގެ ގޮތުން މަސައްކަތަށް ކުރިމަތިލާ ކޮންޓްރެކްޓަރަކީ "ނެޝަނަލް ކޮންޓްރެކްޓަރުންގެ ރަޖިސްޓްރީ" ގައި ރަޖިސްޓްރީވެފައިވާ ފަރާތަކަށްވާންޖެހޭނެ ކަމަށް ބިޑް ޑޮކިއުމަންޓުގައި ބަޔާންކޮށްފައިވެ އެވެ.\nޑަބްލިއު އެންޑް އޭއަށް ދޫކޮށްފައިވާ ރަޖިސްޓްރީ 20 އޮގަސްޓް 2019ގައި ޕްލޭނިން މިނިސްޓްރީއިން ވަނީ ބާތިލުކޮށްފަ އެވެ. އެހެންކަމުން، މިހާރު އެ ކުންފުނީގެ ޝަރުތުހަމައެއް ނުވެއެވެ. އެހެންކަމުން، ހައުސިން މިނިސްޓްރީއިން އެކަމުގައި އޭޖީގެ ލަފަޔަކަށް އެދުނީ އެވެ.\nއޭޖީއިިން ދިން ލަފާގައި ބުނީ، ޑަބްލިއު އެންޑް އޭގެ ރަޖިސްޓްރީ ބާތިލުކޮށްފައިވާތީ އެ ކުންފުންޏާ އެކު ހަދާފައިވާ އެއްބަސްވުމަކީ ޣައިރު ގާނޫނީ ގޮތަކަށް އަމަލު ކުރަން ޖެހޭ އެއްބަސްވުމެއް ކަމަށެވެ. އެހެންކަމުން، ދައުލަތުގެ މާލިއްޔަތުގެ ގާނޫނާއި މާލިއްޔަތުގެ ގަވާއިދުގައި ކަނޑައަޅާފައިވާ ބީލަމުގެ އުސޫލުތަކާ އެއްގޮތްވާ ގޮތުގެމަތިން އަލުން ބީލަމަށް ހުޅުވާލައިގެން މަޝްރޫއު ކުރިއަށް ގެންދާނެ ފަރާތެއް ހޯދުމަށް ހައުސިން މިނިސްޓްރީއަށް އެ އޮފީހުން ލަފާ ދިނެވެ.\nޕްލޭނިން މިނިސްޓްރީއިން ޑަބްލިއު އެންޑް އޭގެ ރަޖިސްޓްރީ ބާތިލުކޮށްފައި ވަނީ އިމާރާތްކުރުމުގެ އަމަލީ މަސައްކަތްކުރާ ފަރާތްތަކުގެ ގަވާއިދާ އެއްގޮތްވާ ގޮތުގެ މަތިން ރަޖިސްޓްރީވުމަށްޓަކައި ހުށަހަޅަންޖެހޭ ލިޔެކިޔުންތައް ހުށަހަޅާފައިނުވާތީ ކަމަށް ބުނެއެވެ. އެ ކުންފުނި ރަޖިސްޓްރީކުރެވިފައިވަނީވެސް އެ ލިޔެކިޔުންތައް ފުރިހަމަވެފައި ނެތީސް ކަމަށް ޕްލޭނިން މިނިސްޓްރީއިން ވަނީ ބުނެފަ އެވެ.\nސަރުކާރުން އަމިއްލަ ކުންފުނިތަކާ އެކު ހަދާފައިވާ އެއްބަސްވުންތައް ބާތިލު ކުރުމުން، އެކަމުގެ ބަދަލެއްގެ ގޮތުގައި ގިނަ އަދަދެއްގެ ފައިސާ ދައްކަން ޖެހޭތީ މިފަހުން ގިނަ ބަޔަކު ދަނީ ކަންބޮޑުވުން ފާޅު ކުރަމުންނެވެ. މިހާތަނަށް މި ސަރުކާރުގައި އެގޮތަށް ބާތިލުކޮށްފައިވާ އެއްބަސްވުންތަކުގެ ބަދަލުގައި އެއް ބިލިއަން ރުފިޔާ ދައްކަން ވަނީ ޖެހިފަ އެވެ.\nހައުސިންގް އެންޑް އާބަން ޑިވެލޮޕްމަންޓް މިނިސްޓްރީ (ކުރީގެ)\nސަރުކާރު ފްލެޓުތަކުގެ ކުލި އިތުރު ތިން މަހަށް ފަސްކޮށްދެނީ\nހިޔާ ފްލެޓުތަކުގެ ފެނާއި ނަރުދަމާ ފެބްރުއަރީއަށް ނިންމަނީ


MDP candidate ge campaign ah naibu raees ves Komandoo ah - vNews.mv\nއެމްޑީޕީ ކެންޑިޑޭޓުގެ ކެމްޕެއިނަށް ނައިބު ރައީސް ކޮމަންޑޫއަށް\nމުހައްމަދު ހަފީޒް 15 January 2022, 13:20\nކޮމަންޑޫ ދާއިރާގެ ބައި އިލެކްޝަންގައި ވާދަކުރާ ވެރިކަން ކުރާ ޕާޓީ، މޯލްޑިވްސް ޑިމޮކްރެޓިކް ޕާޓީ (އެމްޑީޕީ) ކެންޑިޑޭޓް މުހައްމަދު ރާޝިދުގެ ކެމްޕޭންގައި ބައިވެރިވުމަށް ރައީސުލްޖުމްހޫރިއްޔާގެ ނައިބު، ފައިސަލް ނަސީމް ކޮމަންޑޫ ދާއިރާއަށް ވަޑައިގެންފިއެވެ.\nކޮމަންޑޫ ދާއިރާގެ އިންތިހާބުގެ ކެމްޕޭން ފޯރި ގަދަވެފައިވާއިރު، މިވަގުތުވެސް އެދާއިރާގެ ރަށްތަކުގައި ސަރުކާރުގެ ވަޒީރުންނާއި އެމްޑީޕީގެ މަޖީލީސް މެމްބަރުން އަންނަނީ ހަރަކާތްތެރިވަމުންނެވެ.\nމި ކެމްޕެއިން ދަތުރުގެ ތެރެއިން ސަރުކާރުގެ އެކިއެކި ފަރާތްތަކުން ވަނީ ކޮމަންޑޫގައި އެކިއެކި މަޝްރޫއުތައް ފަށާ، ބައެއް މަޝްރޫޢުތައް އިއުލާންކޮށްފައެވެ. އެގޮތުން ކޮމަނޑޫ އާއި މަތި ކޮމަންޑޫ ގުޅާލުމުގެ މަޝްރޫއާއި ކޮމަންޑޫގެ ފުޓްބޯޅަ ދަނޑުގެ މަސައްކަތާއި ކޮމަންޑޫގެ ގޮނޑުދޮށް ހިމާޔަތްކުރުމުގެ މަސައްކަތް ފަށައިފައެވެ.\nނައިބު ރައީސްގެ ދަތުރުފުޅުގައި އެމަނިކުފާނު ވަނީ ފޯކައިދޫގެ ރައްޔިތުންނާއި ބައްދަލުކުރެއްވައިފައެވެ.\nކޮމަންޑޫ ދާއިރާގެ ގޮނޑި ހުސްވެފައިވަނީ، އެ ގޮނޑި ތަމްސީލު ކުރައްވަމުން ގެންދެވި ހުސައިން ވަހީދު ޑިސެންބަރު މަހުގެ 14 ގައި އަވަހާރަވުމުންނެވެ. އެއާއެކު ހުސްވެފައިވާ ކޮމަންޑޫ ދާއިރާއަށް ކުރިމަތިލުމަށް އީސީން ހުޅުވާލި ފުރުސަތުގައި އެ ދާއިރާއަށް ކުރިމަތިލާފައިވަނީ އެމްޑީޕީންނާއި، އިދިކޮޅު ކޯލިޝަނުގެ އިތުރުން އެމްއެންޕީންނެވެ.\nކޮމަންޑޫ ދާއިރާގެ އިންތިހާބު އަންނަ މަހުގެ ފަސްވަނަ ދުވަހު ބާއްވާނެ ކަމަށް އީސީން ވަނީ އިއުލާނުކޮށްފައެވެ.\nފައިސަލް ނަސީމް ރާއްޖެ ނާއިބް ރައީސް ރައްޔިތުންގެ މަޖިލިސް ސިޔާސީ ޕާޓީ


ރާއްޖޭގެ ޓުއަރިޒަމް އިޝްތިހާރު ކުރުމުގައި، ތިމާވެށްޓާ ގުޅޭގޮތުން ސަރުކާރުން ގެންގުޅޭ ސިޔާސަތު ހާމަކޮށްދިނުން މުހިންމު ކަމުގައި ރައީސުލްޖުމްހޫރިއްޔާ ވިދާޅުވެއްޖެ – Maldivian Democratic Party\nރާއްޖޭގެ ޓުއަރިޒަމް އިޝްތިހާރު ކުރުމުގައި، ތިމާވެށްޓާ ގުޅޭގޮތުން ސަރުކާރުން ގެންގުޅޭ ސިޔާސަތު ހާމަކޮށްދިނުން މުހިންމު ކަމުގައި ރައީސުލްޖުމްހޫރިއްޔާ ވިދާޅުވެއްޖެ\nރާއްޖެއަށް ޒިޔާރަތްކުރާ ޓުއަރިސްޓުންނަށް ރާއްޖެއިން ވިއްކާ އުފެއްދުމަކީ ރާއްޖޭގެ ތިމާވެށި ކަމަށާއި، ރާއްޖޭގެ ތިމާވެށި ރައްކާތެރިކުރުމަކީ ރާއްޖޭގެ ޓުއަރިޒަމް އިންޑަސްޓްރީ ކުރިއަރުވާ ދެމެހެއްޓުމަށް އެންމެ މުހިންމު ކަންތައް ކަމުގައި ރައީސުލްޖުމްހޫރިއްޔާ މުޙަންމަދު ނަޝީދު ވިދާޅުވެއްޖެއެވެ. މިއާއެކު، ރާއްޖޭގެ ތިމާވެށި ޙިމާޔަތް ކުރެއްވުމަށާއި، ދެމެހެއްޓެނިވި ތަރައްޤީ ޙާޞިލް ކުރެއްވުމަށް ސަރުކާރުން ގެންގުޅުއްވާ ސިޔާސަތު، ދުނިޔެއަށް ހާމަކުރެވޭފަދަ ގޮތަކަށް ރާއްޖޭގެ ޓުއަރިޒަމް އިންޑަސްޓްރީ އިޝްތިހާރު ކުރުމަށް ކުރެވޭ މަސައްކަތް ކުރިއަށް ގެންދަންޖެހޭ ކަމުގައި އެމަނިކުފާނު ވިދާޅުވިއެވެ.\nރައީސުލްޖުމްހޫރިއްޔާ، މިމޭރުމުން ވާހަކަފުޅު ދެއްކެވީ ރާއްޖޭގެ ޓުއަރިޒަމް އިންޑަސްޓްރީގައި ޙަރަކާތްތެރިވާ ބައިނަލްއަޤްވާމީ ކުންފުންޏެއް ކަމުގައިވާ ޕްލޭންހޮޓެލް ރެޒޯޓްސް އެންޑް ހޮޓެލްސް ރާއްޖޭގައި ޙަރަކާތްތެރިވާތާ 20 އަހަރު ފުރުމާއި، އެ ކުންފުނިން ރާއްޖޭގައި ހިންގާ ޑައިމަންޑް އަތުރުގާ ބީޗް އެންޑް ވޯޓަރ ވިލާޒްގައި އަލަށް ޢިމާރާތްކުރި 25 ވޯޓަރ ވިލާ ރަސްމީކޮށް އިފްތިތާޙް ކުރެއްވުމަށް، އިއްޔެ އެ ރިޒޯޓްގައި ބޭއްވެވި ރަސްމިއްޔާތެއްގައި ވާހަކަފުޅު ދައްކަވަމުންނެވެ.\nމީގެއިތުރުން، ރާއްޖޭގެ ޓުއަރިޒަމް އިންޑަސްޓްރީގައި އިންވެސްޓް ކުރައްވާ އިންވެސްޓަރުންނަކީ، ރާއްޖޭގެ ތަރައްޤީގެ ބައިވެރިން ކަމަށް ރާއްޖެއިން ދެކޭ ކަމަށާއި، މި ރާއްޖޭގެ ތަރައްޤީގައި، ބައިނަލްއަޤްވާމީ އެހީދޭ ޖަމާޢަތްތަކާ އެއްފަދައިން، މި ރާއްޖޭގައި އިންވެސްޓް ކުރައްވާ އިންވެސްޓަރުން ވަރަށް މުހިންމު ދައުރެއް އަދާކުރައްވާފައިވާކަން ރައީސުލްޖުމްހޫރިއްޔާ ފާހަގަކުރެއްވިއެވެ.\nމި ރަސްމިއްޔާތުގައި ބައިވެރިވެވަޑައިގެންނެވުމަށް، ރައީސުލްޖުމްހޫރިއްޔާ އަތުރުގާ ބީޗް އެންޑް ވޯޓަރ ވިލާޒަށް ވަޑައިގެންނެވީ އިއްޔެ ހެނދުނުގެ ވަގުތެއްގައެވެ. އަރިއަތޮޅު ދެކުނުބުރީގައި އޮންނަ މިރިޒޯޓަކީ، 46 ބީޗް ވިލާއާއި، 25 ވޯޓަރ ވިލާއާއި އަދި5ގާރޑްން ވިލާ އެކުލެވިފައިވާ ރިޒޯޓެކެވެ.


Bodufinolhu massala maadhamaa ah thaavalukohfi | Jazeera\tބޮޑުފިނޮޅު މައްސަލަ މާދަމާއަށް ތާވަލުކޮށްފި - Jazeera\nބޮޑުފިނޮޅު މައްސަލަ މާދަމާއަށް ތާވަލުކޮށްފި\nމުޙައްމަދު އަފްޒަލް September 27, 2020 66 views0\nބޮޑުފިނޮޅުގައި މުސާރަ ނުދީ މަސައްކަތް ކުރުވި ބިދޭސީންގެ ހައްގު ކަށަވަރުކޮށްދިނުމަށް ވަގުތީ އަމުރެއް ނެރެދިނުމަށް އެދި ވަޒީފާއާ ބެހޭ ޓްރައިބިއުނަލަށް ހުށަހެޅި މައްސަލަ މާދަމާއަށް ތާވަލުކޮށްފިއެވެ.\nމި މައްސަލަ ބިދޭސީންގެ ފަރާތުން ހުށަހަޅާފައިވަނީ ޕަބްލިކް އިންޓްރެސްޓް ލޯ ސެންޓާ (ޕީއައިއެލްސީ) އިންނެވެ. އެ ލޯ ސެންޓާ އިން އެންމެ ފުރަތަމަ މައްސަލަ ހުށަހެޅީ 15 ޖުލައިގައެވެ. އެހެންނަމަވެސް މައްސަލަ ބަލައިގަތީ އޮގަސްޓް 19ގައެވެ. އަދި، މައްސަލަ ބަލައިގަތް ފަހުން އެދެވޭ ކުރިއެރުމެށް ނުލިބޭތީ، ފާއިތުވަމުންދާ ކޮންމެ ދުވަހަކީ ބިދޭސީންގެ ހައްގައް އުނިކަމެއް ގެނުވާ ދުވަހެއް ކަމަށްބުނެ އެ ސެންޓަރުން ވަނީ ނުރުހުން ފާޅުކޮށްފައެވެ.\nވަޒީފާއާ ބެހޭ ޓްރައިބިއުނަލަށް ޕީއައިއެލްސީ އިން ހުށަހެޅި މައްސަލައިގައި އެދިފައިވަނީ މަސައްކަތްތެރިންނަށް ނުދީ ހުރި މުސާރަ އެއްފަހަރާ ދިނުމުގެ އަމުރެއް ނެރެދިނުމަށާއި، އަދި މުސާރަ ނުލިބި ގިނަދުވަސްވުމުން ލިބިފައިވާ ގެއްލުމުގެ ބަދަލުވެސް ނަގައިދިނުމަށެވެ. މީގެ އިތުރުންވެސް، އަނބުރާ ގައުމަށް ދިއުމަށް އެދޭ މީހުން ގައުމަށް ފޮނުވާލުމުގެ އިންތިޒާމުތައްވެސް މަސައްކަތްތެރިންގެ ޒިންމާ ނަގަންޖެހޭ ރިޒް ކުންފުނިން ހަމަޖައްސައިދުނުމުގެ އަމުރަކަށެވެ.\nބޮޑުފިނޮޅުގައި މުސާރަ ނުދީ މަސައްކަތް ކުރުވި ބިދޭސީންގެ މުސާރަދޭން ލޭބާ ރިލޭޝަންސް އޮތޯރިޓީއިންވެސް ވަނީ އަމުރުކޮށްފައެވެ. އެ އެންގުން ބާތިލް ކުރުމަށް ރިޒް ކުންފުނިން ވަނީ ސިވިލް ކޯޓަށް މައްސަލަ ހުށަހަޅާފައެވެ.\nރިޒް ކުންފުންޏަކީ މިލަންދޫ ދާއިރާގެ މަޖިލިސް މެމްބަރު އަލީ ރިޒާގެ ކުންފުންޏެކެވެ. ބ. ބޮޑުފިނޮޅު ތަރައްގީ ކުރަމުންގެންދިޔައީ ސީލް ކުންފުނީގެ ރިޒޯޓެއްގެ ގޮތުގައެވެ. ރިޒް ކުންފުނިން މީގެ ކުރިން ހާމަކޮށްފައިވާ ގޮތުގައި، މުސާރަ ނުދެވުނީ ސީލް ކުންފުނިން ދޭންޖެހޭ ފައިސާ ނުދިނުމުންނެވެ.\nފައިސާ ނުދީ ގިނަ ދުވަސްތަކެއް ވަންދެން މަސައްކަތް ކުރަންޖެހުމުން، ބިދޭސީންގެ ތެރޭގައި ނުތަނަވަސްކަން އުފެދި އެކި ފަހަރު މަތިން ވަނީ މުޒާހަރާކޮށްފައެވެ. މީގެތެރެއިން، އެންމެ ފަހުން ކުރި މުޒާހަރާގައި ފުލުންނާއިވެސް ކުރިމަތިލުންތަކެއް ވަނީ ހިނގާފައެވެ. އަދި ރިޒޯޓެއްގެ ގޮތުގައި ތަރައްގީ ކުރަމުންގެންދާ ބ. ބޮޑުފިނޮޅުގެ އެކި ސަރަހައްދުތަކަށް ވަނީ ގެއްލުން ލިބިފައެވެ.\nމި މައްސަލަ މިހާރު ދަނީ ފުލުހުންގެ ހިއުމަން ޓްރެފިކިން ޑިޕާޓްމެންޓުން ތަހުގީގުކުރަމުންނެވެ.


COVID-19 Highlights: Italy ge fathuruverin furi irugai baleege nishaaneh neiy\nކޮވިޑް-19 އުސްއަލި: އިޓަލީގެ ދެ ފަތުރުވެރިން ފުރިއިރުގައި އެމީހުންގެ ކިބައިގައި އަލާމާާތެއް ނެތް!\nމިރޭ ދަރުބާރުގޭގައި އޮތް ނޫސްވެރިންގެ ބައްދަލުވުމުގައި ވާހަކަ ދައްކަވަމުން ނޭޝަނަލް އިމަރޖެންސީ އޮޕަރޭޝަން ސެންޓަރުގެ ތަރުޖަމާނު މަބްރޫކް އަޒީޒް ވިދާޅުވީ މީގެ ތެރޭގައި ހިމެނެނީ ފަނަރަ ބިދޭސީންނާއި އެންމެ ދިވެއްސެއް ކަަމަށެވެ. އެ ފަނަރަ ބިދޭސީންގެ ތެރޭގައި މިއަދުގެ ވަގުތެއްގައި ރާއްޖެއިން ފުރައިގެން ދިޔަ އިޓަލީގެ ދެ ފަތުރުވެެރިން ހިމެނެއެވެ.\nމި ދެ ފަތުރުވެރިން ފުރުނު ގޮތާއި ބެހޭގޮތުން ގިނަ ވާހަކަތަކެއް މިރޭގެ ނޫސްވެރިންގެ ބަައްދަލުވުމުގައި މަބްރޫކް ވަނީ ހިއްސާކުރައްވާފައެވެ. މިއާއި އެ ނޫސްވެރިންގެ ބައްދަލުވުމުގެ އެހެން އުސްއަލިތަކަށް ޖެހިލާާނަމެވެ.\nއިޓަލީގެ ދެ ފަތުރުވެރިން ފުރިއިރު އެމީހުންގެ ކިބައިން އަލާމާތެއް ނެތް؟\nމަބްރޫކް ވިދާޅުވި ގޮތުގައި މިއަދު ލިބުނު ޓެސްޓްގެ ނަތީޖާ ޕޮޒިިޓިވްވި ދެ ފަތުރުވެރިންނަކީ މީގެ ކުރިންވެސް ދެ ޕޮޒިޓިވްވި ކޭސްތަކެއްގެ ސަބަބުން މޮނީޓަރިންގެ ހާާލަަތަށް ލެވުނު އައިލެންޑް ސަފާރީގައި ތިބި ދެ މީހުންނެވެ. އެ ދެ މީހުންވެސް ތިބީ އެ ސަފާރީގައި ތިބި އެހެނިހެން ފަތުރުވެރިން ފަދައިން ސާދަ ދުވަހުގެ އައިސޮލޭޝަން މުއްދަތެއް ހަމަކުރުމަށްޓަކައި ވިިލިނގިލިވަރުގައި ގާއިމްކޮށްފައިވާ އައިސޮލޭޝަން ފެސިލިޓީގައެވެ.\nއެ ތަނުގައި ސާދަ ދުވަހުގެ މުއްދަތު ހަމަކުރުމަށްފަހު އެފަރާތްތަކުން ވަނީ މިއަދުގެ ވަގުތެއްގައި އިޓަލީގެ ސަރުކާރުން އިންތިޒާމްކުރި އެއިރޯފްލޯޓްގެ ޚާއްސަ ފްލައިޓެއްގައި އިޓަލީއަށް ދިއުމަށް ފުރާފައެވެ. އް ފްލައިޓްގައި ވަނީ 300 އަށްވުރެ ގިނަ މީހުން ފުރާފައެވެ.\nފާާހަގަކޮށްލެވޭ ގޮތުގައި މި ފަރާތްތައް ފުރުމުގެ ކުރިން، އެމީހުންނާއި އެކު ވިލިނގިލިވަރުގައި ތިބި އެންމެންގެ ސާމްޕަލްތައް ނެގުނުފަދައިން ދިރާސީ ބޭނުމަށް އެމީހުންގެ ސާމްޕަލްވެސް ނެގުނުކަމަށް މަބްރޫކް ވިދާޅުވިއެވެ. ނަމަވެސް އިޓަލީގެ އެ ދެ ފަތުރުވެރިންގެ ކިބައިން ބަލީގެ އެއްވެސް ނިޝާނެއް ނުފެނުނު ކަމުގައިވިޔަސް، އެމީހުން ވަނީ ކޮވިޑް-19 އަށް ޕޮޒިޓިވްވެފައެވެ. އައިލެންޑް ސަފާރީގައި ތިބީ 16 ފަތުރުވެރިންނާއި 16 ކްރޫންނެވެ. އޭގެ ތެރޭގައި ހިމެނެނީ ހަ ދިވެހިންނެވެ.\nޔޫއޭއީގައި ކޮވިޑް-19 ޖެހުނުކަމަށް ބުނާ ދިވެހި މީހާގެ މައުލޫމާތު އަދިވެސް ނުލިބޭ!\nއެކުވެރި އަރަބި އިމާރާތުގައި ކޮވިޑް-19 ދިވެއްސަކަށް ޖެހުނު ކަމަށް އެގައުމުގެ ނޫސްތަކާއި ބައެއް ރަސްމީ އިދާރާތަކުން ވަނީ ބުނެފައެވެ. ނަަަމަވެސް އެއީ ކޮން ފަރާތެއްތޯ މިރެއާއި ހަމައަށްވެސް އެގައުމުގެ ސަރުކާރުން ބުނެދީފައި ނުވާކަމަށް މަބްރޫކް ވިދާޅުވިއެވެ.\nއަދި އެކަން ކަށަވަރު ކުރުމުގެ މަސައްކަތް ދިވެހި ޚާރިޖިއްޔާއިން ހަލުވި މިނެއްގައި ކުރަމުންދާކަމަށް މަބްރޫކް މިރޭ ވަނީ ވިދާޅުވެފައެވެ.\nގިނަ އަަދަދެއްގެ ޓެސްޓް ކިޓްތަކެއް ދިވެހިރާއްޖެއަށް ލިބެނީ\nކޮވިޑް-19 އަށް ޓެސްޓް ކުރުމުގެ ގާބިލިއްޔަތު އިތުރުކުރުމަށްޓަކައި އިތުރު ޓެސްޓް ކިޓްތަކެއް ވަރަށް އަވަހަށް ލިބިގެންދާނެކަމަށް މަބްރޫކް ވަނީ ވިދާޅުވެފައެވެ.\nއެގޮތުން ޑަބްލިޔުއެޗްއޯއިން އިތުރު 5000 ޓެސްޓް ކިޓާއި، ޗައިނާާ ސަރުކާރުގެ ފަރާތުން 10000 ޓެސްޓް ކިޓް އަދި އަލީބާބާ ކުންފުނީގެ ފައުންޑަރ ޖެކް މާާގެ ފަރާތުންވެސް 10000 ޓެސްޓް ކިޓް ލިބިގެންދާާނެކަމަށް އެބޭފުޅާ ވިދާޅުވިއެވެ. މީގެ އިތުރުން ޗައިނާ ސަރުކާރުން މިއަދު ސިއްހީ އެހީ ފޯރުކޮށްދިންކަމަށްވެސް މަބްރޫކް ފާާހަގަކުރެއްވިއެވެ.\nއެއީ 10080 މެޑިކަލް ޕްރޮޓެކްޓިވް މާސްކާއި އެއް ފަހަރު ބޭނުންކުރާ 10000 ރަބަރު އަންގި އާއި 500 ސްޓެތޮސްކޯޕާއި 200 ޕްރޮޓެކްޓިވް ގޮގްލްސް އަދި 500 ޕްރޮޓެކްޓިވް ހެދުމެވެ.\nމިއީ 27 މާރިޗު ވީ ދުވަހުގެ ރޭގަނޑު ބޭއްވުނު ނޫސްވެރިންގެ ބައްދަލުވުމުގެ އުސްއަލިތަކެވެ.\nކޮވިޑް-19 ބަލީގައި ރާއްޖެއިން 8ވަނަ މީހަކު ނިޔާވެއްޖެ010 hours ago


Dhuniyey In Covid Jehunu Meehun Ge Adhadhu 160 Million Ah - Vaguthu\nޗައިނާގެ ވުހާން ސިޓީން 2019 ވަނަ އަހަރު ފެނުނު ކޮވިޑް-19 ދުނިޔޭގެ ހުރިހާ ހިސާބަކަށް ފެތުރިފައިވާ އިރު، މިއީ މި ގަރުނުގައި ވެސް ދުނިޔެ އަށް ކުރިމަތިވި އެންމެ ބޮޑު ބަލިމަޑުކަމެވެ. މި ބަލިމަޑުކަމުގައި މިހާތަނަށް ދުނިޔޭގެ އެކި ހިސާބުތަކުން 160 މިލިއަނަށް ވުރެ ގިނަ މީހުން މަރުވި އިރު ބަލި ޖެހިގެން މަރުވި މީހުންގެ ޢަދަދު ވަނީ 3.32 މިލިއަނަށް އަރައިފައެވެ.\nޖޯން ހޮޕްކިންސް ޔުނިވަސިޓީގެ ސެންޓަ ފޯ ސިސްޓަމްސް ސައިންސް އެންޑް އިންޖިނިއަރިން އިން ހާމަކުރާ ގޮތުގައި މިއަދާ ހަމައަށް ދުނިޔޭގެ އެކި ކަންކޮޅުތަކުން 160,063,260 މީހުން ކޮވިޑަށް ފައްސިވެފައިވެއެވެ. އަދި ކޮވިޑް ޖެހިގެން މަރުވި މީހުންގެ އަދަދު 3,326,378 އަށް އަރާކަމަށް އެ ޔުނިވަސިޓީން ހާމަކުރެއެވެ.\nކޮވިޑް ޖެހިގެން އެންމެ ގިނަ މީހުން ދުނިޔެއިން މަރުވެފައިވަނީ އެމެރިކާ އިންނެވެ. އެގޮތުން އެމެރިކާއިން މިހާތަނަށް 32,813,531 މީހުން ފައްސިވެފައިވާއިރު 583,647 މީހުން ވަނީ މަރުވެފައެވެ.\nދުނިޔެއިން ދެ ވަނައަށް އެންމެ ގިނަ މީހުން ފައްސިވެފައިވާ ގައުމަކީ އިންޑިއާއެވެ. އެގޮތުން އެ ގައުމުން 23,340,938 މީހުން ވަނީ ފައްސިވެފައެވެ. ދެން އެންމެ ގިނައިން ކޮވިޑަށް މީހުން ފައްސިވެފައިވާ ގައުމުތަކަކީ ބްރެޒިލް، ފްރާންސް، ތުރުކީ، ރަޝިޔާ، ޔޫކޭ، އިޓަލީ ސްޕެއިން، ޖަރުމަންވިލާތް އަދި އާޖެންޓީނާއެވެ.\nކޮވިޑް ޖެހިގެން ދެ ވަނަ އަށް އެންމެ ގިނަ މީހުން މަރުވެފައިވަނީ ބްރެޒިލްއިންނެވެ. އެގޮތުން ބްރެޒިލް އިން މިހާތަނަށް 428,034 މީހުން ކޮވިޑް ޖެހިގެން މަރުވެފައި ވެއެވެ.\nކޮވިޑްގެ އާ ވައްތަރާއެކު އިންޑިއާ އިން މަރުވާ މީހުންގެ އަދަދު މިހާރު އިތުރުވާ އިރު އާ ވައްތަރުގެ ކޮވިޑަށް ފައްސިވާ މީހުންގެ އަދަދުވެސް ވަނީ އިތުރުވެފައެވެ. އަދި އިންޑިއާ އިން ފެނިފައިވާ ކޮވިޑުގެ އާ ވައްތަރު ދުނިޔޭގެ 40 އަށް ވުރެ ގިނަ ގައުމުން މިހާރު ވަނީ ފެނިފައެވެ. މި ވައްތަރަކީ ކުރިން ފެނިފައިވާ ކޮވިޑުގެ ވައްތަރަށް ވުރެ ނުރައްކާތެރި ވައްތަރެއް ކަމަށް ދުނިޔޭގެ ސިއްހަތާއި ބެހޭ ޖަމިއްޔާ އިން ވަނީ ބުނެފައެވެ.


SunOnline: Massala nimendhen Nihaan ge passport hifahattaifi\nމައްސަލަ ނިމެންދެން ނިހާންގެ ޕާސްޕޯޓު ހިފަހައްޓައިފި\nޝަފްނާ ހުސައިން 11 Feb 2021, 16:34\nޝަރީއަތުން ވަކި ގޮތެއް އަންގަންދެން އެމްއެމްޕީއާރްސީގެ ބޮޑު ހިޔާނާތުގެ މައްސަލާގައި ތުހުމަތު ކުރެވޭ ރައްޔިތުންގެ މަޖިލީހުގެ ވިލިމާލެ ދާއިރާގެ ކުރީގެ މެމްބަރު އަހްމަދު ނިހާން ހުސައިން މަނިކުގެ ޕާސްޕޯޓު ހިފަހައްޓައިފި އެވެ.\nމްއެމްޕީއާރުސީގެ ހިޔާނާތުގެ މައްސަލައިގެ ތަހުގީގަށް މިދިޔަ އަހަރުގެ އޮކްޓޫބަރު މަހުގެ ތެރޭގައި އެސެޓް ރިކަވަރީ ކޮމިޝަނަށް ނިހާން ވަނީ ހާޒިރުކޮށްފަ އެވެ. އަދި އޭނާ ރާއްޖެ އިން ފުރުން ވަނީ މަނާކޮށްފަ އެވެ.\nމިއަދު ޕާސްޕޯޓު ހިފަހައްޓައި ކްރިމިނަލް ކޯޓުން އަމުރުކުރީ ކުރިން ނެރެފައިވާ އަމުރުގެ މުއްދަތު މިއަދު ހަމަވާތީ ދައުލަތުން އިތުރު އަމުރަކަށް އެދުމުންނެވެ.\nނިހާން ވަނީ ދައުލަތުން އެދުނު ގޮތަށް ޕާސްޕޯޓު ހިފަހައްޓައިދިނުމަށް އެދިފަ އެވެ. އަދި ރާއްޖެ އިން ފުރުމުގެ ވިސްނުމެއް ނެތްކަމަށް ވެސް ވިދާޅުވި އެވެ.\nބޮޑު ހިޔާނާތާ ގުޅިގެން ނިހާނުގެ މައްޗަށް ހަ ދައުވާއެއް ވަނީ އުފުލައިފަ އެވެ. އެއީ މަނީ ލޯންޑްރިންގެ އެއް ދައުވާ އާއި ރިޝްވަތުގެ ފަސް ދައުވާއެކެވެ.\nނިހާން ރައްޔިތުންގެ މަޖިލީހުގެ ވިލިމާލެ ދާއިރާގެ މެންބަރުކަމުގައި އަދި މާލިއްޔަތު ކޮމެޓީގެ މުގައްރިރުގެ މަގާމުގައި ހުރިއިރު، އޭނާގެ މަގާމުގެ ހައިސިއްޔަތުން އަދާ ކުރަން ޖެހޭ މަސްއޫލިއްޔަތުތައް ވަކިގޮތަކަށް ކުރުމަށް ނުވަތަ ނުކޮށް ދޫކޮށްލުމުގެ މުގާބިލުގައި، ކުރީގެ ނައިބު ރައީސް، އަހްމަދު އަދީބު އަބްދުލްޣަފޫރުގެ ގާތު ރިޝްވަތަށް އެދި، އަދި އަދީބު ދިން ރިޝްވަތު ހިފައި، ކުށް ކޮށްގެން ހޯދާފައިވާ ފައިސާ އަތުގައި ބަހައްޓައި، އެ ފައިސާ ބޭނުންކޮށްފައިވާކަން ތަހުގީގަށް ވަނީ ހޯދިފަ އެވެ.\nމަނީ ލޯންޑްރިންގްގެ ދައުވާ އުފުލީ ނިހާނަށް ރައްޔިތުންގެ މަޖިލީހުގެ މާލިއްޔަތު ކޮމެޓީގެ މުގައްރިރު ހައިސިއްޔަތުން، އަދީބު ދޭ ފައިސާއަކީ ކުށްކޮށްގެން ހޯދާފައިވާ ފައިސާއެއްކަން ޝައްކުކުރެވެންޖެހޭ ހާލަތުގައި، އަދީބު މެދުވެރިވެގެން 150،000 ޑޮލަރުގެ ޗެކެއް ލިބިގަނެ، އެ ފައިސާ އާއި އެހެން ފައިސާ އެއްކުރުމަށް ފަހު ޕްލެޓިނަމް ރެޒިޑަންސްއިން ފްލެޓެއް ގަނެފައިވާތީ އެވެ.\nދެހާސް ސާދަ ވަނަ އަހަރު ޕީޖީގެ މަގާމަށް މީހަކު އައްޔަން ކުރުމަށާއި، ހަމަ އެ އަހަރު ރައްޔިތުންގެ މަޖިލީހުގެ މެންބަރުންގެ ތެރެއިން ޖުޑީޝަލް ސާވިސް ކޮމިޝަނަށް އައްޔަންކުރާ މެންބަރު ހޮވުމަށްޓަކައި ރައްޔިތުންގެ މަޖިލީހުން ނެގި ވޯޓާ ގުޅިގެން، ރިޝްވަތުގެ ގޮތުގައި ރޮލެކްސް (ސަބްމެރީނާ) ބްރޭންޑްގެ ގަޑިއެއް ދިނުމަށް އޭރު ޓޫރިޒަމް މިނިސްޓަރުގެ މަގާމުގައި ހުރި އަދީބު ގާތު އެދިފައިވާތީ އުފުލާފައި ވަނީ ރިޝްވަތު ލިބިދިނުމަށް އެދުމުގެ ކުށުގެ ދައުވާ އެވެ.\nއަދި އެ ގަޑި ބަލައިގަނެފައި ވާތީ ރިޝްވަތު ހިފުމުގެ ކުށުގެ ދައުވާ ވެސް ވަނީ އުފުލައިފަ އެވެ.\nނިހާން ރައްޔިތުންގެ މަޖިލީހުގެ މެންބަރަކަށް ހުރިއިރު، އޭނާގެ މެންބަރުކަމުގެ ހައިސިއްޔަތުން އަދާކުރި މަސްއޫލިއްޔަތުތައް އޭރުގެ ޓޫރިޒަމް މިނިސްޓަރު އަދީބު އަންގާ ގޮތަށް އަދާކުރުމުގެ މުގާބިލުގައި 650،000 ރުފިޔާ ދިނުމަށް އަދީބު ގާތު އެދި އަދި އަދީބު ދިން ފައިސާގައި ހިފާފައި ވާތީ، ރިޝްވަތު ލިބިދިނުމަށް އެދުމުގެ ކުށުގެ ދައުވާ އާއި ރިޝްވަތު ހިފުމުގެ ކުށުގެ ދައުވާ ވަނީ އުފުލައިފަ އެވެ.\nމިއަދު އެ މައްސަލައިގެ ޝަރީއަތް ފަށާފައިވާ އިރު، މައްސަލާގައި ކުރިއަށްދާން ބޭނުން ވަނީ ވަކީލަކާ އެކުގައި ކަމަށް ވިދާޅުވެ ވަކީލަކު އައްޔަންކުރަން ފުރުސަތު ދެއްވުމަށް ނިހާން އެދިވަޑައިގަތެވެ. އަދި ގާޒީ ވަނީ ވަކީލެއް އައްޔަންކުރަން ނިހާނަށް 10 ދުވަހުގެ މުއްދަތެއް ދީފަ އެވެ.\nހަމަލާއާ ގުޅޭ ޝަރީއަތް އޮބްޒާވް ކުރުމުގެ ފުރުސަތަށް އެދެފި\nޔާމީންގެ ޝަރީއަތް: މާނަކުރުމުގެ ބޮޑު އޮޅުމެއް


ކޮންމެވެސް އެއްގޮތެއް ނިންމާށެވެ. | Dhiislam | Dhiislam\nއައްޝައިޚް މުޙައްމަދު ޠައްޔިބު ބިން ޢަބްދުލް ޙަކީމް މެއި 15, 2012\nމީހަކު ތިމަންނައަކީ މުސްލިމެކޭ ބުނެފައި އެމީހެއްގެ ދީނަށް ނުރުހުންތެރިވާނެ ހެއްޔެވެ. އިސްލާމްދީނުގެ ޝަރުޢީ ޙުކުމްތައް ތަޠްބީޤު ކުރަން ދެކޮޅުހަދާނެހެއްޔެވެ. ﷲ ގެ ދީނަށް ފުރަގަސްދޭނެ ހެއްޔެވެ. ޝައްކެނެތް ގޮތުގައި އީމަންތެރިކަމުގެ ގަހަނާއިން ޒީނަތްތެރިވެފައިވާ މީހަކު މިފަދަ އެންމެހާ ކަންތައްތަކުން ދުރުހެލިވެ ރައްކާތެރިވާނެއެވެ. މާތް ﷲ މިފަދައިން ވަހީ ކުރައްވައެވެ. " وَاعْلَمُوا أَنَّ فِيكُمْ رَ‌سُولَ اللَّـهِ لَوْ يُطِيعُكُمْ فِي كَثِيرٍ مِّنَ الْأَمْرِ لَعَنِتُّمْ وَلَـٰكِنَّ اللَّـهَ حَبَّبَ إِلَيْكُمُ الْإِيمَانَ وَزَيَّنَهُ فِي قُلُوبِكُمْ وَكَرَّ‌هَ إِلَيْكُمُ الْكُفْرَ وَالْفُسُوقَ وَالْعِصْيَانَ أُولَـٰئِكَ هُمُ الرَّ‌اشِدُونَ"\nއަދި ތިޔަބައިމީހުންގެ ތެރޭގައި اللَّه ގެ رسول އާ ހުންނެވިކަން ތިޔަބައިމީހުން ދަންނާށެވެ! ކަންތައްތަކުގެ ތެރެއިން ގިނަކަންތަކުގައި އެކަލޭގެފާނު ތިޔަބައިމީހުންނަށް ކިޔަމަންވެވަޑައިގަންނަވާނަމަ، ތިޔަބައިމީހުންނަށް ގެއްލުން ލިބިއްޖައީހެވެ. އަދި އެހެނެއްކަމަކު اللَّه، ތިޔަބައިމީހުން إيمان ކަމަށް ލޯބިޖައްސަވައި، ތިޔަބައިމީހުންގެ ހިތްތަކުގައި އެ إيمان ކަން ޒީނަތްތެރިކުރެއްވިއެވެ. އަދި كافر ކަމާއި، فاسق ކަމާއި، އުރެދުމަށް ތިޔަބައިމީހުން ނުރުހުންތެރިކުރެއްވިއެވެ. އެއުރެންނީ، ހަމަ ތެދުމަގު ލިބިގެންވާ މީހުންނެވެ.\nއިސްވެ ބަޔާންވެ ދިޔަ އާޔަތުގައި އީމާންކަމުން ޒީނަތްތެރިވެފަވާ ބައެއްގެ ސިފަ މާތް ﷲ ބަޔާން ކުރައްވާފައެވެއެވެ. އާދެ ! އިމާންކަމުން ޒީނަތްތެރިވެފައިވަ މީހެއްނަމަ އީމާނުގެ އަހުލުވެރިންނަށް ލޯބިކުރާނެކަން ކަށަވަރެވެ. އަދި މިދީނުގެ މަޡްހަރުތަކަށް ލޯބިކުރާނެއެވެ. ދީނުގެ ޝިޢާރުތަކަށް ލޯބިކުރާނެއެވެ.\nނިކަންވިސްނާ ފިކުރުކޮށްލައްވާށެވެ. މުސްލިމެއްގެ ގޮތުގައި ހުރެ މީހަކު މުޖުތަމަޢު ތެރޭގައި ހުންނަ ދީނާ ބީރައްޓެހި ކަންކަމަށް ނުރުހި އެވާހަކަ ނުދައްކާ ސުކޫތުވެގެން ހުރެފައި މުސްލިމަކު ތުނބުޅި ދިގުކުރުމުން އެކަމާ ފާޑުކިޔާ އަޑު އުފުލާ މީހަކީ ބަޔާންވެދިޔަ އާޔަތުގެ އެވާ އީމާންތެރިކަމުކަމުން ޒީނަތްތެރިވެފައިވާ މީހެއްކަމުގައި ބެލެވިދާނެހެއްޔެވެ. ޝައްކެތް ނެތް ގޮތުގައި އީމާންތެރިކަމުން ޒީނަތްތެރިވުމުގެ ތެރޭގައި މީދީނުގެ ޝިޢާރުތަކާއި މިދީނުގެ މަޡްހަރުތަކަށް ތިމާ ލޯބިކުރުން ހިމެނެއެވެ.\nއިސްވެދިޔަ އާޔަތުގައި މިބަޔާން ކުރެވުނު ސިފަލިބިފައިވާ އީމާނުގެ އަހުލުވެރިން ދީނުގެ ޝިޢާރެއް ކުރިމަތިން ފާޅުވެއްޖެނަމަ އެމީހެއްގެ ހިތަށް ހަމަޖެހުންލިބި އުފާލިބެން ފަށައެވެ. ނަމާދުގެ ޖަމާޢަތަށް ގޮވާލެވޭ އަޑު އިވުމާއެކު އެކަމަށް ޝައުޤުވެރިކަން އުފެދެން ފަށާނެއެވެ. ކުރިމަތިން އިސްލާމީ ޖިލްބާބުން ނިވާވެގެން ހުރި މުސްލިމް އުޚްތަކު ފެނުމުން އެކަމާ އުފާކުރާނެއެވެ. ދީނަށް ލޯބިކުރާ ޒުވާނެއް ފެނުމުން ހިތަށް ހަމަޖެހުން ލިބިގެންދާނެއެވެ.\nޝައްކެތް ނެތް ގޮތުގައި މުސްލިމެއްގެ ކައިރީ ކީރިތި ރަސޫލައަށް ތިބާ ލޯބިކުރަންހޭ އަހާ ސުވާލުކޮށްފިނަމަ ޖަވާބުގައި އާއެކޭ ބުނާނެއެވެ. އެގޮތުން ކީރިތި ރަސޫލާ ޞައްލަﷲ އަލައިހި ވަސައްލަމް އަމުރުކުރައްވާ އަދި ދީނުގެ ޝިޢާރެއްގެ ގޮތުގައި ހުރިހާ ޒަމަނެއްގައިވެސް މުސްލިމުން ބަލަމުން އައި ކަމެއް ކަމުގައވާ ފިރިހެނުންގެ ތުނބުޅި ދިގުކުރުމަށް ތިބާ ލޯބި ކުރަންޖެހޭނެއެވެ. އެހެނީ ތިބާ އިތުރު އެކަލޭގެފާނަށް ލޯބިކުރާކަމަށް ދަޢުވާކުރާނަމަ އެކަލޭގެފާނުގެ އަމުފުރުޅަތަކަށް ކިޔަމަންތެރިވެ އެކަމަށް ލޯބިކުރަން ޖެހޭނެއެވެ.\nއެކަލޭގެފާނުގެ ބަސްފުޅުތަކަށް ނަޒަރުހިނގާލާއިރު ތަފާތު ފަސް ގޮތަކަށް ތުނބުޅި ދިގުކުރުމަށް އިތުރުއެކަލޭގެފާނު ވަނީ އަމުރު ކުރައްވާފައެވެ. ކީރިތި ރަސޫލާ ޞައްލަﷲ އަލައިހި ވަސައްލަމްގެ އަޞްޙާބުންވަނީ މިއަމުރުފުޅު ތަންފީޒު ކުރައްވާފައެވެ. މިއުންމަތުގެ އެތައް އެތައް ޢިލްމުވެރިންނެއްވަނީ މިކަމުގެ ވާޖިބުކަން ބަޔާންކުރައްވާ ފަތުވާދެއްވާފައެވެ. މިއެންމެހާކަންކަން މިފަދައިން ހުރުމާއެކު ތިބާ ތުނބުޅިއަށާއި އެނޫންވެސް އެހެން ޝިޢާރުތަކަށް ފޫހިވެ ނުރުހެންތެރިންވާޖެހޭ ސަބަބެއް ފަހެ އަބައޮތް ހެއްޔެވެ.\nމިހާހިސާބުން ދެން ސުވާލުކޮށްލަން ބޭނުންވަނީ ތިބާ އިސްލާމްދީންދެކެ ފޫހިވަނީތޯއެވެ؟ ނުވަތަ މުސްލިމުންދެކެ ފޯހިވަނީތޯއެވެ؟ ނުވަތަ އިސްލާމީ މަޡްހަރުތަކާ ޝިޢާރުތަކަށް ފޫހިވަނީތޯއެވެ؟ އެހެންކަމުން މީގެތެރެއިން ކޮންމެވެސް އެއްކަމެއް ފާހަގަކޮށް ކޮންމެވެސް އެއްގޮތެއް ނިންމަން ޖެހޭ ވަޤުތު އައިސް ކުރިމަތިވެއްޖެއެވެ. އެހެނީ ވަކި ކަމެއް ނިންމުމެއްނެތި، ފާހަގަ ކުރުމެއްނެތި އަދި ވަކި ގޮތެއް ކަނޑައެޅުމެއްނެތި ތަންތަނުގައި ދެކެވޭ ވާހަކަތަކުގެ ސަބަބުން މުޖުތަމަޢުތެރޭގައި ތިބާގެ ސަބަބުން ވަރަށް ގިނަ ފިތުނަތަކަށް ޖާގަ އެބަދެވެއެވެ. މާތް ﷲ އަޅަމެން އެންމެނަށް ހިދާޔަތް ދައްކަވާ ހެޔޮ ރަޙްމަތް ލައްވާށި. އާމީން\nމުޙައްމަދު އިބްރާހިމް :\n15 މެއި, 2012 | 1:14\nޝައިޚް ގެ ލިޔުން އައުޓްސްޓޭންޑިންގ. މިމަހު 8 ވަނަ ދުވަހު ޕޮލިސް އިސްކަންދަރު ކޮށްޓަށް ދެ ޑޮކްޓަރަކު ގެނެސް ތުނބުޅިޔާއި އަންހެން ކަނބަލުންގެ އައުރަ އާއި ބެހޭގޮތުން އިސްލާމްދީނަށް ވަރަށްބޮޑަށް ފާޑުވިދާޅުވި ޚަބަރު ލިބިގެން ދިޔަ. އެހެނަސް އެކަމުން އެތަނުގައި ﷲ ގެ ރަސޫލާގެ ސުންނަތަށް ލޯބިކުރާ މީހުންގެ އަދަދު ގިނަވީ. އެކަން ވަރަށް އަވަހަށް ފެންނާނެ. އިންޝާﷲ. އަދި މީގައި މޮޅު ކަމަކީ އެދެ ޑޮކްޓަރުން ޕޮލިސް އިސްކަންދަރު ކޮށިން ނިކުމެގެން ދިޔައީ ބޮލާފޮށާ އެޅިގެން.\n15 މެއި, 2012 | 1:23\nﷲ އަކްބްރު. މަޝާﷲ.\n15 މެއި, 2012 | 6:05\nޝެއިޚްގެ ލިޔުއްވުމަށް ތާއީދުކުރަން. ކީރިތި މާތް ނަބިއްޔާ (ޞޢވ) ގެ ސުންނަތާ ދެކޮޅުވެރިވެގަނެގެން މިއުޅޭ ދެ ޑޮކްޓަރުންނަށް ތެދުމަގުދައްކަވާށި!\n16 މެއި, 2012 | 11:17\nެތެރެއިން ބަޔަކު އެމީހުންގެ ނަމުގެ ކުރިޔަށް ދެއަކުރު (ޑރ) ޖަހައިގެން އުޅޭ ބަޔަކު ކަންކަން ހުއްދަކޮށް ހަރާން ކުރާއިރު މިކުރެވެނީ ކޮންކަމެއްކަން ނޭގެނީބާ؟ ހަލާލް ހަރާމް އެއީ ހަމައެކަނި ﷲ ކަންޑައަޅުއްވާ ކަމެއް!\nއާދަމް ނަސީމް :\n18 މެއި, 2012 | 10:56\nالله أكبر ވަރަށް ރަނގަޅު އަހަރެމެންވެސް މިހާރު އިސްލާމު ދީނުގެ ޝިޔާރުތަކަށް މަލާމާތް ކުރާ މީހުންނާމެދު ގޮތެއް ނިންމަންވެއްޖެއެވެ.


SunOnline: Euro ah fahu Barcelona ge coach kamaa havaaluvaan beynunvaa kamah Koeman bunefi\nޔޫރޯއަށް ފަހު ބާސެލޯނާގެ ކޯޗުކަމާ ހަވާލުވާން ބޭނުންވާ ކަމަށް ކޫމަން ބުނެފި\nޢަބްދުﷲ އައިމަން 14 Nov 2019, 15:19\nނެދަލެންޑުގެ ކޯޗު ރޮނާލްޑް ކޫމަން --- ފޮޓޯ// ރަޔާން ބެންސަން\nނެދަލެންޑްސް ގައުމީ ޓީމުގެ ކޯޗު ރޮނާލްޑް ކޫމަން އަންނަ އަހަރުގެ ޔޫރޯއަށް ފަހު ބާސެލޯނާގެ ކޯޗު ކަމާ ހަވާލުވާން ބޭނުންވާ ކަމަށް އޭނާ ބުނެފި އެވެ.\nނެދަލެންޑުގެ ފުޓުބޯޅަ ދަތި ހާލަތެއްގައި އޮއްވާ ކޯޗުކަމާ ހަވާލުވި ކޫމަންގެ އިރުޝާދާ އެކު އަލުން އަނބުރާ އެ ޓީމު ދުނިޔޭގެ ގަދަބާރަކަށް ވެގެން ދިޔަ ހިނދު ގިނަ ކުލަބުތަކަކުން ވަނީ އޭނާ ހޯދުމަށް މަސައްކަތް ފަށައިފަ އެވެ. އެގޮތުން އެންމެ ބޮޑު އެއް މަސައްކަތެއް ކުރަމުން އަންނަ އެއް ކުލަބަކީ ސްޕެއިންގެ ބާސެލޯނާ އެވެ.\nއެ ޓީމުގައި މިވަގުތު ކޯޗަކަށް ހުރި އާނެސްޓޯ ވަލްވާޑޭއާ ދޭތެރޭ ބޯޑުގެ ބައެއް މެމްބަރުން ނުރުހުން ހުރުމާ އެކު ފަހަކަށް އައިސް ބާސެލޯނާ ދައްކަމުން އަންނަ ކުޅުމަށް ބަލައި ގިނަ ބައެއްގެ ފާޑު ކިޔުންތައް އޭނާ އަށް ވަނީ އަމާޒުވެފަ އެވެ. އެއާ އެކު ކޫމަން ހޯދަން ބާސެލޯނާ އިން ކުރި މަސައްކަތުން އިނގުނީ އޭނަގެ ރިލީޒް ކުލޯސްގައިވާ ގޮތުން އަންނަ ޔޫރޯއަށް ފަހު ކޫމަންއަށް ބާސެލޯނާއަށް ދެވިދާނެ ކަމެވެ.\nނެދަލެންޑްސް ގައުމީ ޓީމަށް 1982 އިން 1994 އަށް ކުޅެ 1988 ވަނަ އަހަރުގެ ޔޫރޯ ކާމިޔާބުކުރި ކޫމަން ކޯޗިން ކެރިއަރު ފެށީ 1997 ވަނަ އަހަރު ފެށީ ނެދަލެންޑްސްގެ އެސިސްޓަންޓް ކޯޗުގެ މަގާމުންނެވެ. އޭނާ ނެދަލެންޑްސްގެ ކޯޗުކަމާ ހަވާލުވީ މިދިޔަ އަހަރުގެ ފެބުއަރީ މަހުގަ އެވެ. އޭނާ ހަވާލުވި ފަހުން އެ ޓީމު ވަނީ ބޮޑު ކުރިއެރުމެއް ހޯދައިފަ އެވެ. އަދި ގިނަ އަހަރުތަކަށް ފަހު ބައިނަލްއަގުވާމީ ބޮޑު މުބާރާތަކަށް ކޮލިފައިވުމާ ގާތުގަ އެވެ. އެ ޓީމުން ވަނީ ޔުއެފާ އިން ދާދި ފަހުން ފެށި ނޭޝަންސް ލީގުގެ ފައިނަލުގައި ކުޅެފަ އެވެ.\n"ބާސެލޯނާއަށް ދިއުމަކީ އެކަށީގެންވާ ކަމެއް. އެކަމަކު އެކަމާ ދޭތެރޭ ވިސްނާނީ އަންނަ އަހަރުގެ ޔޫރޯއަށް ފަހު،" ކޫމަން ބުނެފައިވެ އެވެ.\nއޭނާ ބުނީ، މި ވަގުތު ކުލަބުތަކާ ހަވާލުވުމުގެ ވާހަކަ ދެއްކުމަކީ އެހާ ރަނގަޅު ކަމެއް ނޫން ކަމަށާއި ހުރިހާ ވިސްނުމެއް ވެސް އޮތީ ނެދަލެންޑުގެ ޓީމާ ދޭތެރޭ ކަމަށެވެ.\n"އަންނަ އަހަރުގެ ޔޫރޯއަށްފަހުން ނެދަލެންޑް ދޫކޮށްލަންޏާ ދާނެ ހަމައެކަނި ކުލަބަކީ ބާސެލޯނާ."


Mi vaguthu sarukaarun ves nagaanee loanu: Raees | Mihaaru\nރައީސް އިބްރާހީމް މުހައްމަދު ސޯލިހު ނޫސްވެރިންނާ މިއަދު ވާހަކަފުޅު ދައްކަވަނީ. އެމަނިލކުފާނު ވިދާޅުވީ ސަރުކާރުގެ ސިޔާސަަތަކީ ލޯނު ނަގައިގެން ހަރަދުކުރުން ކަމަށް. ފޮޓޯ:އަހުމަދު އަވްޝަމް/މިހާރު\n25 މާޗް 2020 - 20:19\nރާއްޖޭގެ އިގުތިސާދަށް މިހާރު ކުރިމަތިވެފައިވާ ހާލަތުގައި ސަރުކާރުގެ ވިސްނުމަކީ ދަރަންޏަށް ނަގައިގެން ހަރަދުކޮށް، އިގުތިސާދުގެ ތެރެއަށް ފައިސާ ޕަމްޕް ކުރުން ކަމަށް ރައީސް އިބްރާހީމް މުހައްމަދު ސޯލިހު މިއަދު ވިދާޅުވެއްޖެ އެވެ.\nދަރުބާރުގޭގައި ހަދާފައިވާ ނެޝަނަލް އިމަޖެންސީ އޮޕަރޭޝަން ސެންޓަރުގައި މިއަދު ބޭއްވި ޕްރެސް ކޮންފަރެންސްގައި ރައީސް ވިދާޅުވީ މިފަދަ ހާލަތެއްގައި އިގުތިސާދީ ގޮތުން މަސައްކަތް ކުރަން އޮންނަނީ ދެ ގޮތެއް ކަމަށެވެ. އެއް ގޮތަކީ އެމަނިކުފާނު ވިދާޅުވި ގޮތުގައި ހަރަދުކުޑަކޮށް ފައިސާ ހިފެހެއްޓުމެވެ. އަނެއް ގޮތަކީ ދަރަންޏަށް ފައިސާ ހޯދައިގެން ހަރަދުތައް ކުރަމުން ދިއުމެވެ.\n"އަޅުގަނޑު މި ޚިޔާލްކުރީ ބޮރޯ ކޮށްފައި ހަރަދުކުރަން. އެއީ މުސާރަތައް ކުޑަކޮށްފައި ގޭގައި މީހުން ބައިތިއްބައިގެން ކަންކުރާކަށް ނޫން [މީހުން] ވަޒީފައިން ވަކިކޮށްފައި. އޭގެ ބަދަލުގައި ލޯނު ނަގާފައި އިކޮނޮމީ އަށް އެ ޕަމްޕްކުރަން އަޅުގަނޑުގެ ވިސްނުން ހުރީ،" ރައީސްް ވިދާޅުވި އެވެ.\nރައީސް ވިދާޅުވީ އެ ސިޔާސަތާ އެއްގޮތަށް ސަރުކާރުން މަސަައްކަތްކުރާނީ ލިބެން އޮތް ތަނަަކުން ލޯނު ނަގައިގެން، ފައިސާ ހަރަދުކޮށް ފައިސާ ދައުރުކުރުވަން ކަމަށެވެ.\nދަައުލަތުން ހަރަދުކުރަން ޖެހޭ ފައިސާ ހޯދަން ސަރުކާރުން މަސައްކަތްކުރާނީ ދުނިޔޭގެ ކޮންކޮން ބޭންކްތަކަކުން ކަން ވެސް އެމަނިިކުފާނު މިއަދު ވިދާޅުވި އެވެ. އެގޮތުން ވޯލްޑް ބޭންކާއި އޭޝިއަން ޑިވެލޮޕްމެންޓް ބޭންކާއި އިސްލާމިކް ޑިވެލޮޕްމެންޓް ބޭންކްގެ ނަން ރައީސް ފާހަގަ ކުރެއްވި އެވެ.\nބޭރު މާލީ އިދާރާތަކުން ހާއްސަކޮށް، އިންޓަނޭޝަނަލް މަނިޓަރީ ފަންޑް (އައިއެމްްއެފް) ފަދަ ތަންތަނުން ލޯނު ދޫކުރާ އިރު ވަކި ކަންތައްތަކެއް ކުރުމަށް ޝަރުތު ކުރެ އެވެ. އެގޮތުން ދައުލަތުގެ ހަރަދުތައް ކުޑަކުރަން ފިޔަވަޅުތަކެއް އަަޅަަން ޝަރުތުކޮށް ދޫކުރާ ލޯނެއް ނަގައިގެން އެ ފިޔަވަޅުތައް އަޅުއްވާނަންތޯ ކުރި ސުވާލަށް ޖަވާބު ދެއްވަމުން ރައީސް ވިދާޅުވީ އެފަދަ ލޯނެއް ނުނަގާނެ ކަމަށެވެ.\n"އައިއެމްްއެފްގެ ލޯނެއް ނަގާކަށް އަޅުގަނޑު ގަސްދެއް ނުކުރަން، އައިއެމްއެފްގެ އެ ޕެކޭޖްގެ ތެރެއަށް ވަންނާކަށެއް އަޅުގަނޑު އަދި ގަސްދެއް ނުކުރަން،" ރައީސް ވިދާޅުވި އެވެ.\nމިހާރު ރާއްޖޭން ނަގާފައި ހުރި ގިނަ ލޯނުތަކެއް ހުރި އިރު، އެ ލޯނުތަައް ދެއްކުމުގައި މިވަގުތު ލުއިގޮތެއް ހޯދަން ސަރުކާރުން މަސައްކަތް ކުރޭތޯ ނޫސްވެރިއަކު ސުވާލުކުރުމުން ރައީސް ވިދާޅުވީ އެެންމެ ގިނަ ލޯނުތައް ނަގާފައި އޮތީ ޗައިނާއިން ކަމަށް ވާތީ އެ ގައުމާ ސަރުކާރުން ވާހަކަ ދައްކަމުން އަންނަ ކަަމަށެވެ. ޗައިނާގެ ލޯނުތައް ދެއްކުމުގައި ރާއްޖެ އަށް ލުއިގޮތެއް ހަމަޖައްސަވައި ދެއްވުން އެދިވަޑައިގެން ޗައިނާގެ ރައީސް ޝީޖިންޕިން އަށް ސިޓީފުޅެއް ފޮނުއްވާފައިވާނެ ކަމަށް ވެސް ވިދާޅުވި އެވެ.\n"އެންމެ ބޮޑު އެއްޗެއް [ދީފައި] އޮތީ ޗައިނާއިން. އަޅުގަނޑު އުއްމީދުކުރަނީ މިކަމުގައި އަޅުގަނޑުމެންގެ ގާތް ރަހުމަތްތެރި ގައުމެއްގެ ގޮތުން، ހެޔޮ އެދޭ ގައުމެއްގެ ގޮތުން މިކަމުގައި ލުއިތަކެއް، އެ ސަރުކާރުން އަޅުގަނޑުމެންނަށް ފޯރުކޮށްދޭނެ ކަމަށް،" އެމަނިކުފާނު ވިދާޅުވި އެވެ.\nރާއްޖެއަށް މިހާރު ކުރިމަތިވެފައިވާ އިގުތިސާދީ ހާލަތުން ވަރަށް އަވަހަށް ސަލާމަތްވާނެ ކަމުގެ އުއްމީދު ރައީސް އާކުރެއްވި އެވެ. އެމަނިކުފާނު ވިދާޅުވީ ކޮވިޑް-19 ގެ ނުރައްކަލުން ސަލާމަތްވުމާ އެކު އަންނަ އިގުތިސާދީ ކުރިއެރުމުގެ ހެޔޮ އަސަރު ރާއްޖެ އަށް ކުރާނެ ކަމަށެވެ. އެހެންވެ، ރާއްޖޭގެ ޓޫރިޒަމަށް ވަރަށް ބޮޑު ކުރި އެރުމެއް ލިބޭނެ ކަމަށް އެމަނިކުފާނު ވިދާޅުވި އެވެ.\n"އަޅުގަނޑަށް ހަމަ ފެންނަ މަންޒަރަކީ ރާއްޖޭގެ ރިސޯޓްތައް ފުލްވެފައި އޮންނަ ތަން،" ރައީސް ވިދާޅުވި އެވެ.\nސިއްހަތު އިގްތިސާދު ރައީސް އިބްރާހިމް މުހައްމަދު ސޯލިހް\n35 ކޮމެންޓް, 65 ރިއެކްޝަންސް\nލޯން އޯކޭ. ލޯނު އޯކޭ ނޫނީ ރައީސް ޔާމީން ނެގީމަ. ދަރިން ނުހޯދީމަ ދަރިންގެ ދަރިންނަށް ދާންދެން ދަރާ ނުވިކޭނެ.\nމި ކާރިސާއިން އަރައިގަތުމަށް ސަރުކާރެއްގެ ގޮތުގައި ޕްލޭނެއްގެ ދަށުން މަސައްކަތްކުރެވެމުންދާ ކަމަށް ގަބޫލުކުރަން ދަތި! ރާއްޖޭގެ ބޯޑަރު ގައުމުތަކަށް ބަންދުކުރަމުން އައީ އެގައުމުތަކުން ދަތުރުފަތުރު ނުކުރެވޭ ދަރަޖައަށް ދިއުމުން އަދި ރާއްޖޭގެ ބޯޑަރު އެއްކޮށް ބަންދުކޮށްލީ މުޅި ދުނިޔޭގެ ދަތުރު ފަތުރު ހުއްޓުމަކަށް އައުމުން. ކޮރެންޓީނަށް ދުވާލަކަށް ބޮޑު ޚަރަދެއް ކުރުމުގެ ބަދަލުގައި ޓެސްޓުކުރުން އިތުރުކޮށް ކޮރެންޓީނުގެ މުއްދަތު ކުޑަކުރާތަނެއް ނުފެނޭ\nކޮވިޑް 19 ކޮންޓްރޯލްކުރުމަށް ކުރީ ކޮޅުގައި ފިޔަވަޅު ނޭޅުނު ނަމަވެސް، އިޓަލީ އިން މީހުން ފުރުން މަނާކުރުމާއި އެކު އިޓަލީ އިން މީހުން ރާއްޖެ އައުން މަނާކުރި، ދުނިޔޭގެ ދަތުރުފަތުރު ހުއްޓެން ފެށުމާއެކު ސަރުކާރުން ފިޔަވަޅު އަޅަން ފަށައިފި. އަދި ބައިނަލް އަގްވާމީ ދަތުރުފަތުރު އެއްކޮށް ހުއްޓުމަކަށް އައުމާއި އެކު އޮން އެރައިވަލް ވިސާ ދިނުން މަޑު ޖައްސާލައި ބޯޑަރު ބަންދުކުރިކަމަށްޓަކައި ޝުކުރު ދަންނަވަން.\nތިކަންވާނީހަމަ ތިހިން. ތިޔައީ ބޮޑުމަންޒަރުން ފެންނަންއޮތްތަނެއް. ތިބައި ނެގޭނީ ރައްޔިތުންގެެއަތުން. އެހެންނޫނީ ރައްޔިތުން މުއްސަނދިވެ، ވެރިންރާވާ ރޭވުންތަކުގެ މަގުބައްދަފާނެ. ހުރިހާއިރެއްގައިވެސް ވިޔަފާރިއާއި ފައިސާގެކަންތައް ހިނގާނީ ތިކަހަލަގޮތަކަށް. ކިޔާނީ ރައްޔިތުންގެވެރިކަމެކޭ. އެކަމަކު ރައްޔިތުން އުޅެންވާނީ ފިސާރިނިކަމެތިކޮށް ވެރިންނަށް އާދޭސްދަންނަވައި ބާފޮތިއަޅައިގެން.\nކޮވިޑް 19 އާއި ގުޅިގެން އާއްމު ރައްޔިތުންގެ މިވަނީ ޖާގައިގެ ގޮތުން އާއިލާ ގަރާރުނުވާވަރު ތަންތަނުގައި ތާށިވެގެން ތިބެންޖެހިފައި. ދުނިޔޭގެ ބާޒާރުގައި ތެލުގެ އަގު އިންތިހާއަށް ދަށްވެފައިވާ ދަނޑިވަޅުގައި، ފެނާއި ކަރަންޓުން ދިން ޑިސްކައުންޓު ފިޔަވައި ސަރުކާޜުން ސީދާ ރައްޔިތު މީހާ ފޯރުކޮށްދިން ފަސޭހައެއް، އިނާޔަތެއް އަދި ފެންނާކަށް ނެތް! ދެން ރައީސް އަކީ ރައްޔިތުންނަށް މާ އޯގާތެރި ވެރިއެއްކަމަށް ދައްކަން ބަޔަކު އަދި މަސައްކަތް ކުރާކަށް އަދި ނުވޭ ދޯ؟\nރާއްޖޭގެ އިގްތިސާދު ބަރޯސާވެފައިމިވާ ފަތުރުވެރިކަމަކީ އެންމެ ނާޒުކު އެއް ސިނާއަތެވެ. ރާއްޖޭގެ އިގްތިސާދު އެހެން ދާއިރާތަކަށް ފުޅާކުރަން އެބަ ޖެހެއެވެ. އެފްރިކާ އާއި ސައުތު އީސްޓް އޭސިއާގެ ބިން ބޮޑު ގައުމުތަކުގައި ދިވެހި ދައުލަތުގެ ކުންފުނިތަކުން ދަނޑުވެރިކަމާއި ޓެކްނޮލޮޖީއާއި އުފެއްދުންތެރިކަމަށް އިންވެސްޓްކޮށްފިނަމަ ދައުލަތަށް ޑިވިޑެންޑުގެ ގޮތުގައި ވަންނަ އާމްދަނީ އިތުރުވެ ކާބޯތަކެތީގެ ޔަގީންކަން ވެސް އިތުރުކުރެވިދާނެކަމަށް ފެނެއެވެ.\nކީކުރަން، އިންޑިޔާ ފަންޑު ފޮށްޓަށް ހަދިޔާ ކުރޭ.\nބީއެމް އެލް އިން ނަގާފައިވާ ލޯނުތައް ދެއްކުން6މަސް ދުވަހަށް ފަސްކޮށް ދެއްވާނެކަމަށް ވިދާޅުވިއެވެ. އިމާރާތްކުރުމުގެ ލޯނު ދެއްކުމުގެ ތަކްލީފް ގޭގެ ވެރިމީހާއަށް ކުޑަވީއެވެ. ކުލި ދައްކާ މީހާއަށް އޮތީ ކޮން ލުޔެއް؟ ސަރުކާރުން ކުއްޔަށް ދޫކޮށްފައިވާ ތަންތަނުގެ ކުއްުޔަށް ލުޔެއް ދެއްވާނެ އިޝާރާތެއް ކުރެވިއެވެ. ބޮޑު އަގުގައި އަމިއްލަ ތަންތަނ ހިފާފައިވާ ފަރާތްތަކަށް އޮތް ލުޔަކީ ކޮބާ؟\nރަނގަޅު އެއްގޮތެއްވެސް އޮންނަ ބައެއް ނޫން މިދިވެހިންނަކީ. މުޅި ދުނިޔެ ވިދިފައި އޮތް އިރުވެސް މޮޅެތި ކޮމެންޓް ކުރާތި.\nއައިއެމްއެފްގެ ލޯނު ނުނަގަން ނިންމެވިކަމީ އުފާކުރާ ކަމެއް. އައިއެމްއެފަކީ އެމީހުން ލޯނު ދިނުމަށްފަހު ޝަރުތުކުރާ ކަންތައްތަކުގެ ސަބަބުން ގައުމުތަކުގެ ފަގީރު ރައްޔިތުންނަށް އެތައް ވޭނެއް ތަހައްމަލުކުރަން ޖައްސާ ބައެއް. ރާއްޖޭގެ އެތެރޭގެ އިގުތިސާދު ރަގަޅުކުރުމަށް އިސްކަން ދެއްވާ. ދަނޑުވެރިކަމާއި މަސްވެރިކަން ރަގަޅުކޮށްގެން އޭގެ އުފެއްދުންތައް ރާއްޖޭގެ އެއްރަށުން އަނެއް ރަށަށް ވިއްކުމަށް.


Mayor Abdulla Sodiq chuttee eh edhi hushahalhaafaivaa massala ah Councilun gotheh ninmumaa gulhey\nމޭޔަރ ޢަބްދުﷲ ޞާދިޤް ޗުއްޓީއަށް އެދި ހުށަހަޅާފައިވާ މައްސަލައަށް ކައުންސިލުން ގޮތެއް ނިންމުމާ ގުޅޭ\nޢަމަލުކުރަންވީ ފަރާތްތައް: ކައުންސިލް ބިއުރޯ\nމޭޔަރ ޢަބްދުﷲ ޞާދިޤް ޗުއްޓީއަށް އެދި ހުށަހަޅާފައިވާ މައްސަލައަށް ކައުންސިލުން ގޮތެއް ނިންމުމަށް ޑިރެކްޓަރ މުހައްމަދު ސަޢުދީ ޙަސަން ހުށަހެޅި ކުއްލި މައްސަލަ ކައުންސިލް މަޖިލިސްގައި ނިންމިގޮތް:\nމޭޔަރ ޢަބްދުﷲ ޞާދިޤް 09 ފެބްރުވަރީ 2017 އިން ފެށިގެން 23 ފެބްރުވަރީ 2017 ވަނަ ދުވަހުގެ ނިޔަލަށް ޗުއްޓީއަށް އެދި ހުށަހަޅާފައިވާ މައްސަލައަށް ކައުންސިލުން ގޮތެއް ނިންމުމަށް ޑިރެކްޓަރ މުޙައްމަދު ސަޢުދީ ޙަސަން ކައުންސިލްއަށް ހުށަހެޅި ކުއްލި މައްސަލަ ކައުންސިލްއަށް ބަލައިގަތުމަށާއި، މައްސަލައާއި ގުޅިގެން ކައުންސިލް މަޖިލިސްގައި މަޝްވަރާ ކުރުމަށް ފަހު،\n" ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު (ޤާނޫނު ނަމްބަރު 7/2010) ގެ 122ވަނަ މާއްދާއަށް ރިއާޔަތްކޮށް މޭޔަރ ޢަބްދުﷲ ޞާދިޤް އެދިވަޑައިގެންފައިވާ ގޮތުގެ މަތިން 09 ފެބްރުވަރީ 2017 އިން ފެށިގެން 23 ފެބްރުވަރީ 2017 ވަނަ ދުވަހުގެ ނިޔަލަށް ޗުއްޓީ ހަމަޖައްސަވައިދެއްވުމަށް ފެންނަކަމަށް " ޑެޕިއުޓީ މޭޔަރ ހުށަހެޅި ހުށަހެޅުމަށް ކައުންސިލަރ މުޙައްމަދު ޔަސްރިފް ތާއީދު ކުރެއްވިއެވެ.\nބަޔާން ކުރެވިފައިވާ ނިންމުމާއި ގުޅިގެން މޭޔަރ ޗުއްޓީގައި ހުންނަވާ މުއްދަތުގައި އޮފީސް ހިންގުމާއި ޙަވާލުވެވަޑައިގެން ހުންނަވާނީ ކައުންސިލްގެ ޑެޕިއުޓީ މޭޔަރ ޢަބްދުﷲ ޠައްޔިބު ކަމަށް ކައުންސިލުން ވަނީ ހަމަޖައްސަވާފައެވެ. އެހެން ކަމުން މިނިންމުމާއި ގުޅިގެން ހަމަޖައްސަވަން ޖެހޭ އެންމެހާ އިދާރީ އިންތިޒާމް ހަމަޖައްސަވައި ދެއްވުން އެދެމެވެ.


galehiri: ހުވަދު އަތޮޅުގެ ވިދުންގަދަ ޝަޚްޞިއްޔަތްތައް - އެއްވަނަބައި\nހުވަދު އަތޮޅުގެ ވިދުންގަދަ ޝަޚްޞިއްޔަތްތައް - އެއްވަނަބައި\nހުވަދުއަތޮޅުގެ ފޯކްލޯރެއްގައި ކިޔާގޮތުން، މީލާދީން 1388 ގައި ދިވެހިރާއްޖޭގެ ސިންގާސަނާގައި ރެދަލިކުރެއްވި ފެހެންދޫ ޢުޘްމާނު ރަސްގެފާނުގެ ރަސްކަމުގައި، ހުވަދުއަތޮޅުގެ ވާރުއޮޑި (ކޮންމެއަހަރަކު ސަރުކާރަށް ގެންދާ ވާރުމުދަލާއެކު) މާލެދިޔައެވެ. އަދި އެދަތުގައި ވާރުމުދަލާއެކު ރަސްގެފާނަށް ވެދުމަށް ގެންދިޔަ ތަކެތި ގަނޑުވަރަށް ގެންދިއުމަށްޓަކައި ހުވަދުއަތޮޅު ވާރުވެރިޔާ (ވާރުވެރިކަލޭފާނު) ގަނޑުވަރަށް ދުރުވީ، އަތިރިމަތީގައި އޭނާ ބަހައްޓާފައިހުރި ތަކެތި ކާޅުގެ ނުރައްކަލުން ސަލާމަތްކުރުމަށްޓަކައި، ކާޅުފައްސަން ކުއްޖަކު ބަހައްޓާފައެވެ.\nއެކުއްޖަކީ، އެވަގުތު އަތިރިމަތީގައި ހުރި ބީރައްޓެހި (ބަންގާޅު) ކުއްޖެކެވެ. އެކުއްޖާއަށް ދޭން ބުނި އުޖޫރައަކީ، ހުވަދޫ ބޮނޑިގަނޑެކެވެ. އުޖޫރަލިބޭނީ ވާރުވެރިކަލޭފާނު ގަނޑުވަރުން އެނބުރި ދުރުވުމުން އެކުއްޖާ އުޖޫރައަށް އެދުމުންނެވެ.\nވާރުވެރިކަލޭފާނު ގަނޑުވަރުން އެނބުރި ދުރުވުމުން އެކުއްޖާ އުޖޫރައަށް އެދުމުން އެކުއްޖާއަށް ދެއްވަން ބުނުއްވި އުޖޫރަކަމަށްވާ ހުވަދޫ ބޮނޑިގަނޑެއް (ފައިން) އެކުއްޖާއާއި ދިމާއަށް ހޫރާލުމުން އެބޮނޑި ގަނޑާއެކު، އެކުއްޖާގެގަޔަށް ވެލި ބުރައިގެން ދިޔައެވެ. އަދި ފައިންވެސް ޖެހުނެވެ.\nއާދެ! އަހަރުތައް ފާއިތުވަމުންގޮސް އޭގެ ވިއްސަކަށް އަހަރުފަހުގެ ތާރީޚެއްގައި ވާރުވެރިކަލޭފާނު މާލެދުރުވި އިރު ތަޚުތުގައި އިންނެވީ އައްސުލްޠާން ނާޞުއްދީނުލް ކަލާވަހީ އެވެ. އެރަދުން ރަސްކަންކުރެއްވީ 1409 ން 1411 އަށެވެ. ބުނެވޭގޮތުގައި، ބަންގާޅުގެ ބޭފުޅެއްކަމަށްވާ އެރަދުންނަކީ، ހުވަދޫ ވާރުވެރިކަލޭފާނު، ކާޅުފައްސަން އަތިރިމަތީގައި ބެހެއްޓި އަދި ހުވަދޫ ބޮޑިގަނޑެއްދިން ކުއްޖާއެވެ. މީނާގެ އިތުރު ތަފްޞީލް ބުރާރަ މުޙައްމަދު ކިޔާފައިވާ ބޮޑުތަކުރުފާނު ވާހަކައިގައި ލިޔެފައިވާނެއެވެ. އެ ތަފްޞީލުން އެނގޭގޮތުގައި އެރަދުންގެ ރަސްކަމުގެ (މިސަބަބަށްޓަކައި) ތިންފަހަރެއްގެމަތިން ހުވަދޫ ވާރުވެރިކަލޭފާނުގެ ފައިބުރިކުރަން ރަދުން މަސައްކަތްކުރެއްވިއެވެ. ނަމަވެސް އެކަން ނުކުރެއްވުނީ، ވާރުވެރިކަލޭފާނުގެ ދަނބިދަރިދަރި ހޯނޑެއްދޫ ތިންރުއް މުޙައްމަދު، މާލެ ގޮސް ރަދުންގެ ދަރިކަނބަލުންނާއި ވަރަށްގާތް ގުޅުމެއް އުފައްދައި، އެކަމަށް މަސައްކަތްކުރުމުގެ ސަބަބުންނެވެ.\nހޯނޑެއްދޫގައި ވާރުކުރިކަން އެނގެނީ ވެސް ވާރުވެރިކަލޭފާނުގެ ފައި ކަނޑަށް ރަދުންކުރެއްވި އަމުރާއިގުޅިގެން ވާރުވެރިކަލޭފާނު ރަށަށް (ހޯނޑެއްދުވަށް) ދުރުވެ އެކަމާއި ކަންބޮޑުވެ ވާރުގޭ އުނދޯލީގައި އިންނަވަނިކޮށް މިދެންނެވި ތިންރުއް މުޙައްމަދު ވާރުގެއަށް ގޮސް ވާރުވެރިޔާ އިންނެވި މޮޅިވެރިކަމާއި މެދު ސުވާލުކުރުމުން، ކަންހިނގާފައިވާ ގޮތް ކިޔައިދެއްވުމުންނެވެ. ވާރުވެރިޔާ އެކަމުން ސަލާމަތްކޮށްދިނުމަށް، ތިންރުއް މުޙައްމަދު (ހަމައެކަނި ތިންރުއް އަރާ ރާވެރި މުޙައްމަދު) އެއްބަސްވީ، ވާރުވެރިޔާގެ ދަރިފުޅާއި ކައިވެނިކޮށްދޭން ޝަރުޠުކޮށް، އެއްބަސްވުމުންނެވެ.\nއާދެ! މަތީގައި މިދެންނެވި ފޯކްލޯރަށް ބަލާއިރު (ހޯނޑެއްދޫގައި ވާރުވެރިކަންކުރަން ފެށުނު ދުވަސްވަރެއް އެނގެން ނެތްކަމަށް ވިއަސް) މީލާދީން 1388 ން ފެށިގެން 1930 ވަނަ އަހަރާއި ހަމައަށް (މަދުވެގެން) 540 ވަރަކަށް އަހަރުވަންދެން ހުވަދުއަތޮޅުގެ ވާރުވެރިކަމުގެ މައި އިދާރާ ހުރީ އެރަށުގައެވެ. އެރަށުގައި ހުރި ވާރުގެ ރޫޅާލައްވައި، އަތޮޅުގޭގެ ނަމުގައި ހަވަރުތިނަދުއަށް ބަދަލުކުރެއްވީ 1930 ވަނަ އަހަރު ހަވަރުތިނަދޫ ޙާޖީ މުޙައްމަދު ކަލޭފާނެވެ. ހ.ތެވެލި މުޙައްމަދު ޝަރީފަކީ، މި މުޙައްމަދު ކަލޭފާނުގެ ބޭފުޅެއްކަމަށްވާ މުސްޠަފާ މަންޞޫރު (ދޮންތައްކާނު) ގެ ބޭފުޅެކެވެ.\nމީނާއަކީ ހުވަދުއަތޮޅު ހުޅުވާރުލަށް އުފަން ބޭކަލެއްކަމަށް ބުނެވެއެވެ. އޭރު އަތޮޅުވެރިކަން ކުރި ރަށެއް އެނގޭކަށް ނެތެވެ. ނަމަވެސް އެއަތޮޅުގެ ފޯކްލޯރަކުން އެނގޭގޮތުގައި މީލާދީން 1368 ގައި އެ އަތޮޅުގެ ވާރުވެރިކަންކުރީ، ހޯނޑެއްދޫގައެވެ. އެރަށުގައިހުރި ވާރުގެ ހަވަރުތިނަދުއަށް ބަދަލުކުރެއްވީ ޙާޖީ މުޙައްމަދުކަލޭފާނުގެ އަތޮޅުވެރިކަމުގައި، ޑިސެމްބަރ 16، 1930މ. ގައެވެ. މިއީ ޙަޤީޤަތެއްކަމަށްވާނަމަ 562 އަހަރަށްވުރެ ގިނަ އަހަރުވަންދެން ވާރުގެ ހުރީ އެރަށުގައެވެ. ލިޔުންތަކުން އެނގެން ހުރީ ހޯނޑެއްދޫގައި ވާރުގެ ހުރިކަމާއި (1962 ން 1968 ށް) ގައްދޫގައި އަތޮޅުގެ ހުރިކަމާއި 1968 ން 2008 ށް ތިނަދޫގައި އަތޮޅުގެ ހުރިކަމެވެ. އޭގެފަހުން އެއީ އަތޮޅުކައުންސިލުގެ އިދާރާއެވެ. ގައްދޫގައި އާބާދުވީ، ހުޅުވާރުލު ފަޅުވުމަށް ފަހުގައިކަމަށް ބުނެވެއެވެ.\nމީނާއަކީ، ޙާޖީބަންޑާރައިން ކަނޑުފެއްތި އުޅަނދުގެ ވެރިއަކަށްހުރި މީހާއެވެ. ބުނެވޭ ގޮތުގައި އޭނާ ކުރި މަސައްކަތުގެ އަގުވަޒަންކޮށް ހުވަދުއަތޮޅުގެ އަތޮޅުވެރިކަން އޭނާއަށް ދެއްވީ މާލީގޮތުން، ދިވެހިރަސްކަމާއި އެއްވަރުގެ ތަނަވަސްކަމެއް ހަމަޖެއްސުމުގެ ގޮތުންނެވެ. އެދުވަސްވަރުގެ އެންމެބޮޑު އާމުދަނީއަކީ، ރުއްގަހުން ލިބޭ ނަފާއެވެ. ހުވަދުއަތޮޅަކީ 150 ފަޅުރަށް އޮންނަ އަތޮޅެކެވެ. ކުނބުރުދޫ ދޮންތަކުގެ މިދުވަސްވަރަކީ މީލާދީން 1774 ން 1779 ށް ރަސްކަން ކުރެއްވި އައްސުލްޠާން މުޙައްމަދު މުޢިއްޒުއްދީން އިސްކަންދަރުގެ ރަސްކަމުގެ ދުވަސްވަރެވެ. މި މުޢިއްޒުއްދީނަކީ، ދޮންބަންޑާރައިންގެ ދޮށީ ދަރިކަލުން މުޙައްމަދު މަނިކުފާނެވެ.\nހަވަރުތިނަދޫ މާކަނާ ބަނޑޭރީގެ އާދަނު:\nމީނާއާއި ބެހޭ އިތުރު މަޢުލޫމާތެއް އެނގޭކަށް ނެތެވެ.\nހަވޮއްޑޭ ތިރުގޭ އަޙުމަދު ކަލޭފާނު:\nމީނާ އާއި ބެހޭ އިތުރު މަޢުލޫމާތެއް އެނގޭކަށް ނެތެވެ.\nހަވަރުތިނަދޫ ރާގުޅި އަޙުމަދު ކަލޭފާނު:\nމީނާއަކީ، ވަރަށްބޮޑު މުއްސަންޖަކަށްވި މީހެކެވެ. އޭނާގެ މުއްސަނދިކަން އިންތިހާއަށް ގޮސް، އެތައްކަމެއް މެދުވެރިވެ3ފަހަރެއްގެ މަތިން (ސަރުކާރުގެ ފަރާތުން) އޭނާގެމުދާ ފޭރިގަތްކަމަށް ބުނެވެއެވެ. ފަހުން އޭނާ ހުންނެވީ އާރާއިބާރުގައި އެ އަތޮޅުގެ ވާރުވެރިކަމުގެ މަޤާމުގައި، ހަވޮއްޑޭ ތިރުގޭ ޙައްވާ ކަނބުލޭގެފާނާއި ކައިވެނި ކުރައްވައިގެންނެވެ. (ޢާއިލާ އެބައޮތެވެ.) އޭނާ ނިޔާވުމުން ޙައްވާ ކަނބުލޭގެފާނާއި ދެން ކައިވެނިކުރެއްވީ އައްޑުއަތޮޅު ހިތަދޫ ދޮންކޮއްޔަގެ އަލިތައްކާނު އެވެ. އޭނާ މަޝްހޫރުވެފައިވަނީ ހަވޮއްޑޭ މޭނާކަލޭފާނުގެ ނަމުންނެވެ. ޢާއިލާ އެބައޮތެވެ.\nއައްޑު އަތޮޅު ފޭދޫ ފަސްގަނޑުގޭ އިބްރާހީމް ކަލޭފާނު:\nއަލްމަރުޙޫމް ޢަލީ ނަޞީރު ޒޫރިޔާގެ/މަޑަވެލި


ރާއްޖޭގައި މުސްލިމް ވޯލްޑް ލީގްގެ އޮފީހެއް ހުޅުވުމާ ގުޅޭގޮތުން މަޝްވަރާކުރައްވައިފި ރާއްޖޭގައި މުސްލިމް ވޯލްޑް ލީގްގެ އޮފީހެއް ހުޅުވުމާ ގުޅޭގޮތުން މަޝްވަރާކުރައްވައިފި\nރާއްޖޭގައި މުސްލިމް ވޯލްޑް ލީގްގެ އޮފީހެއް ހުޅުވުމާ ގުޅޭގޮތުން މަޝްވަރާކުރައްވައިފި\nމިނިސްޓަރ އޮފް ފޮރިން އެފެއަރޒް އަބްދުﷲ ޝާހިދު މުސްލިމް ވޯލްޑް ލީގްގެ ސެކްރެޓަރީ ޖެނެރަލް ޑރ. މުޙައްމަދު ބިން އަބްދުލްކަރީމް އަލް އީސާ އާ ބައްދަލުކުރެއްވުން\nރާއްޖޭގައި މުސްލިމް ވޯލްޑް ލީގްގެ އޮފީހެއް ހުޅުވުމާއި، ޓެރަރިޒަމާ ދެކޮޅަށް މަސައްކަތްކުރާ ސަރަހައްދީ އިދާރާއެއް ރާއްޖޭގައި ޤާއިމްކުރުމާ ބެހޭގޮތުން މިނިސްޓަރ އޮފް ފޮރިން އެފެއަރޒް އަބްދުﷲ ޝާހިދާއި މުސްލިމް ވޯލްޑް ލީގްގެ ސެކްރެޓަރީ ޖެނެރަލް ޑރ. މުޙައްމަދު ބިން އަބްދުލްކަރީމް އަލް އީސާ މަަޝްވާރާކުރައްވައިފިއެވެ.\nމި މަޝްވަރާ ކުރައްވާފައިވަނީ އޯގަނައިޒޭޝަން ފޮރ އިސްލާމިކް ކޯޕަރޭޝަން (އޯއައިސީ)ގެ ޚާރިޖީ ވަޒީރުންގެ 47ވަނަ ބައްދަލުވުމުގައި ބައިވެރިވެވަޑައިގަތުމަށް މިނިސްޓަރ އޮފް ފޮރިން އެފެއަރޒް އަބްދުﷲ ޝާހިދު، ކުރައްވާ ދަތުރުފުޅުގައި ސަޢޫދީ ޢަރަބިއްޔާގެ ވެރިރަށް ރިޔާޟްގައެވެ.\nމިނިސްޓަރ އޮފް ފޮރިން އެފެއަރޒް އަބްދުﷲ ޝާހިދާއި މުސްލިމް ވޯލްޑް ލީގްގެ ސެކްރެޓަރީ ޖެނެރަލް ޑރ. މުޙައްމަދު ބިން އަބްދުލްކަރީމް އަލް އީސާ، ބޭއްވި މަޝްވަރާ ބައްދަލުވުމުގައި ވަނީ ރާއްޖެއާއި މުސްލިމް ވޯލްޑް ލީގާއި ދެމެދު ފާއިތުވި އަހަރުތަކުގައި އޮތް ގާތް ބަދަހި ގުޅުމާ ބެހޭ ގޮތުން ވާހަކަފުޅު ދައްކަވާފައެވެ. އަދި ރާއްޖޭގެ ވެރިރަށް މާލޭގައި ކުރިއަށްދާ ކިންގް ސަލްމާން މިސްކިތުގެ މަސައްކަތުގެ އެންމެ ފަހުގެ މައުލޫމާތު ސެކްރެޓަރީ ޖެނެރަލާ ޙިއްސާކުރައްވައި،2ޙަރަމްގެ ޚާދިމް، ރަސްގެފާނު ސަލްމާން ބިން ޢަބްދުލްޢަޒީޒް އާލް ސަޢޫދުގެ ދީލަތި އެހީފުޅާއެކު ކުރިއަށްދާ މި މަސައްކަތް ނިމުމުން އެ މިސްކިތް ވެގެންދާނީ ރާއްޖޭގައި ހުރި އެންމެ ބޮޑު މިސްކިތަށްކަމަށާ، އެމިސްކިތް ވެގެންދާނީ ދެޤައުމުގެ ދެމެދުގައި އޮންނަ ގާތް އަޚުވަންތަކަމުގެ ގުޅުމުގެ ރަމްޒަކަށް ކަމަށް މިނިސްޓަރ ޝާހިދު ވިދާޅުވިއެވެ.\nމި ބައްދަލުވުމުގައި ފޮރިން މިނިސްޓަރ ޝާހިދުގެ އަރިހުގައި ދިވެހިރާއްޖެއިން ސަޢޫދީ ޢަރަބިއްޔާއަށް ކަނޑައަޅާފައި ހުންނަވާ ސަފީރު މުޙައްމަދު ޚަލީލު ބައިވެރިވެވަޑައިގަތެވެ.


Hospital Ah Hingaafai Dhiyaee Bolah Jahaafai In Valhi Aai Eku! - Vaguthu\nހޮސްޕިޓަލަށް ހިނގާފައި ދިޔައީ ބޮލަށް ޖަހާފައި އިން ވަޅި އާއި އެކު!\nޗައިނާ ފިރިހެނަކު މީހަކާއި މެދު ހިނގި ދެބަސް ވުމެއްގައި އޭނާގެ ބޮލަށް މަސް ކަނޑާ ބޮޑު ވަޅި އެއް ޖެހުމުން، އެ ވަޅި ބޮލުން ނުނައްޓައި ހިނގާފައި ގޮސް ހޮސްޕިޓަލަށް ވަދެއްޖެއެވެ.\nޗައިނާގެ ސެންޓްރަލް ޕްރޮވިންސުގައި އޮންނަ ޒިނަނިންގް ސިޓީ ގައި ހިނގި މި ހާދިސާގައި މި ފިރިހެން މީހާ ހިނގާފައި ގޮސް އެ ސިޓީގެ ހޮސްޕިޓަލަކަށް ވަނީ އިތުރު މީހަކާއި ވެސް އެކުގައެވެ.\nމީސް މީޑިއާގައި އެ މީހާ އެމަޖެންސީ ކޮޓަރި ތެރޭ އިން އެނދެއްގެ މަތީގައި އޮންނަ މަންޒަރު ވައިރަލް ވެފައިވާއިރު، ހޮސްޕިޓަލުން ބުނެފައި ވަނީ އޭނާ ހޮސްޕިޓަލަށް ވަތް އިރުގައިވެސް މޫނުމަތިން ލޭ ގިނަ އަދަދަކަށް ފޭބި ކަމަށެވެ.\nއަވަސް ސާޖަރީ އެއް ހަދައި، އޭނާގެ ބޮލުން އެ ވަޅި ނެގުމަށް ފަހު ޑޮކްޓަރުން ބުނެފައި ވަނީ އެ ވަޅި ޖެހީ އޭނާ މަރާލަން ނަމަވެސް، ނަސީބަކުން އޭނާގެ ފުރާނަ އަށް ނުރައްކާވާ ގޮތަށް ވަޅި ނުޖެހޭ ކަމަށާއި އަދި އަވަހަށް ހޮސްޕިޓަލަށް އައުމުން ވަރަށް ފަސޭހަވި ކަމަށެވެ.\nމިފަދަ ހާދިސާ އެއް ހިނގައިގެން އުޅޭކަން ހޮސްޕިޓަލުން ފުލުހުންނަށް އެންގި ނަމަވެސް، ފުލުހުން ބުނެފައި ވަނީ މި މައްސަލަ ރަސްމީކޮށް ފުލުހުންނަށް ހުށަހަޅާފައި ނުވާ ކަމަށާއި، ނަމަވެސް މި މައްސަލަ ބަލަން ފަށާފައިވާ ކަމަށެވެ.\nހަގީގަތަކީ، ވަނުވާ އެނގޭ މީހުން ވީމަ ޖަހާފައި އިން ވަޅި ނުނައްޓާ ހޮސްޕިޓަލަށް އެދިޔައީ، އެހެން ޖަހާފައި ހުންނަ އެއްޗެއް އުފުރާލުމުން ފުރާނަ ސަލާމަތް ކުރެވެން އޮންނަ ފުރުސަތު ސިއްހީ އެހީ ލިބޭތަނަކަށް ދާއިރު އޮންނަނި ކުޑަވެފަ


Defense minster aai sifainge chief India ah | Mihaaru\nޑިފެންސް މިނިސްޓަރާއި ޑިފެންސް ޗީފް އިންޑިއާ އަށް ވަޑައިގެންފި\n23 ޖެނުއަރީ 2019 - 12:53 8 comments\nޑިފެންސް މިނިސްޓްރީން ބުނީ ދެ ގައުމުގެ ދެމެދުގައި އޮތް ދިފާއީ ގުޅުން އިތުރަށް ބަދަހިކުރުމާ މެދު މިނިސްޓަރުގެ ދަތުރުުފުޅުގައި އިންޑިއާ ސަރުކާރާ މަޝްވަރާކުރައްވާނެ ކަމަށެވެ. ދަތުރުފުޅު ނިންމަވައިލެއްވުމަށް ފަހު މާރިޔާ އެނބުރި ވަޑައިގަންނަވާނީ މި މަހުގެ 30ގަ އެވެ.\nއިންޑިއާގެ ނޫސްތަކުން މިއަދު ބުނީ މާރިޔާ އެގައުމަށް ކުރައްވާ ދަތުރުފުޅުގައި އިންޓަ ކޯސްޓަލް ސާވައިލެންސް ރާޑަ ސިސްޓަމް (ސީއެސްއާރް) އެއް ރާއްޖޭގައި ގާއިމުކުރުމަށް އަލުން މަޝްވަރާތައް ފަށަން އިންޑިއާ ސަރުކާރުން ނިންމާފައިވާ ކަމަށެވެ.\nއިންޑިއާ ސަރުކާރާ ހަވާލާދީ ޓައިމްސް އޮފް އިންޑިއާ ނޫހުން ބުނީ ސީއެސްއާރް ގާއިމްކުރަން ސަރަހައްދުގެ އެހެން ބައެއް ގައުމުތަކާ ވެސް ވާހަކަ ދައްކަމުން އަންނަ ކަމަށެވެ. އެގޮތުން މިޔަންމާ، އިންޑޮނޝިއާ އަދި ބަންގްލަދޭޝްއާ އެކުގައި ވެސް އެ މަޝްވަރާތައް ވަނީ ފަށައިފަ އެވެ. ރާއްޖޭގައި ގާއިމުކުރަން މަޝްވަރާކުރާ ރާޑާ ސިސްޓަމްގެ ކުރީގެ ވައްތަރެއް އަވަށްޓެރި ސްރީ ލަންކާ އާއި މޮރިޝަސް އާއި ސީޝެލްސްގައި ކުރިން ވަނީ ބަހައްޓައިފަ އެވެ. އެނގިފައިވާ ގޮތުގައި އިންޑިއާއިން ދިވެހި ސަރުކާރާ މަޝްވަރާކުރަނީ ލ. އަތޮޅުގައި ރާޑާ ސިސްޓަމް ބަހައްޓާށެވެ.\nއިތުރު ލިޔުންތައް އިންޑިއާ ޑިފެންސް މިނިސްޓަރު ރާއްޖެ-އިންޑިއާ ޑިޕްލޮމެސީ މާރިޔާ އަހުމަދު ދީދީ، ޑިފެންސް މިނިސްޓަރު ޑިޕްލޮމެޓިކް ގުޅުން


އިޢުލާން: އއ. މަތިވެރި ކައުންސިލާއި، އދ.ހަންޏާމީދޫ ކައުންސިލުގެ ބައި-އިލެކްޝަން – Maldivian Democratic Party\nއިޢުލާން: އއ. މަތިވެރި ކައުންސިލާއި، އދ.ހަންޏާމީދޫ ކައުންސިލުގެ ބައި-އިލެކްޝަން\nއއ މަތިވެރި ކައުންސިލުންނާއި ، އދ ހަންޏާމީދޫ ކައުންސިލުން ހުސްވެފައިވާ ގޮނޑިއަށް މެންބަރަކު އިންތިޚާބުކުރުމަށް ބާއްވާ ބައި-އިލެކްޝަން، 23 ޖޫން 2012 ވާ ހޮނިހިރު ދުވަހު ބާއްވާ ގޮތަށް އިލެކްޝަންސް ކޮމިޝަނުން ވަނީ ހަމަޖައްސާފައެވެ.\nމި ބައި-އިލެކްޝަންގައި އެމްޑީޕީގެ ޓިކެޓްގައި އއ މަތިވެރި ކައުންސިލަށާއި އދ ހަންޏާމީދޫ ކައުންސިލުގެ މެންބަރުކަމަށް ވާދަކުރެއްވުމަށް ބޭނުންފުޅުވާ، ޝަރުޠު ފުރިހަމަވާ ފަރާތްތަކުން 17 މެއި 2012 ވާ ބުރާސްފަތި ދުވަހުގެ 15:00 ގެ ކުރިން އެޕްލިކޭޝަން ފޯމާއި ވަނަވަރުގެ އިތުރުން އިލެކްޝަންސް ކޮމިޝަނަށް ހުށަހަޅަންޖެހޭ އެންމެހައި ލިޔެކިޔުންތައް، އެމްޑީޕީގެ ޤައުމީ ސެކްރެޓޭރިއަޓް (ހ. ޝަރާޝާ، މާލެ) އަށް ހުށަހެޅުއްވުން އެދެމެވެ. ފެކްސްކުރައްވާނަމަ މި ޕާޓީގެ މައި ސެކްރެޓޭރިއަޓްގެ ފެކްސް ނަންބަރު 3322960 އަށް ފެކްސް ކުރެއްވުން އެދެމެވެ. މެއިލް ކުރައްވާނީelections@mdp.org.mv އަށެވެ.\nމި ބައި-އިލެކްޝަންގައި އެމްޑީޕީގެ ޓިކެޓްގައި ވާދަކުރެއްވުމަށް، ޝަރުތުހަމަވާ އެއް ބޭފުޅަކަށް ވުރެ ގިނަ ބޭފުޅުން ކުރިމަތިލައްވައިފިނަމަ، ލޯކަލް ކައުންސިލް އިންތިޚާބުގެ ބައި-އިލެކްޝަންގައި އެމްޑީޕީގެ ޓިކެޓްގައި ވާދަކުރައްވާނޭ ކެންޑިޑޭޓަކު ކަނޑައަޅާނީ މި ޕާޓީގެ އިންތިޚާބާއި ބެހޭ ކޮމިޓީގެ ބެލުމުގެ ދަށުން 19 މޭ 2012 ވާ ހޮނިހިރު ދުވަހު ބާއްވާ ޕްރައިމަރީއަކުން ކަމުގައި ދެންނެވީމެވެ.\n9 މެއި 2012


Group Hadhaigen Kasrathu Kurumakee Ran'galhu Kameh - Vaguthu\nގުރޫޕު ހަދައިގެން ކަސްރަތުކުރުމަކީ ރަނގަޅު ކަމެއް\nކަސްރަތު ކުރުމަކީ އެތައް ބަޔަކު ކުރަން ބޭނުންވާ، އެކަމަކަށް ހިތުލާ ކަމެކެވެ. އެހެންނަމަވެސް، ގިނަ ދުވަސް ވަންދެން އެގޮތަށް ހިފަހައްޓާލެވެނީ މަދު ފަހަރަކުއެވެ. ދިރިއުޅުމުގެ ކަންކަމުގައި ބުރަވުމާއި، އެކަން ކުރަން ފޫހިވެގެން ހުއްޓާލާ ފަހަރު ހަމަ ވަރަށް ގިނައެވެ.\nމިގޮތަށް، ވަކި ހިސާބަކަށް ގޮސް ހުއްޓާލެވޭ ގޮތް ވާނަމަ، އެންމެ ރަނގަޅީ ގުރޫޕެއް ހަދައިގެން މިކަން ކުރުންކަމަށް، ޞިއްޙަތާ ބެހޭ ޖާނަލް އަކުން ވަރަށް ފަހުންވަނީ ބުނެފައެވެ.\n"އިންޓަނޭޝަނަލް ޖާނަލް އޮފް ޓެކްނޮލޮޖީ އެސެސްމަންޓް އިން ހެލްތް ކެއަރ" ގެ ނަމުގައި އާއްމުކޮށްފައިވާ ޖާނަލްގައި ބުނެފައިވާގޮތުން، ދެތިން މީހަކު އެއްވެގެން ނުވަތަ އެއަށްވުރެވެސް ގިނަ މީހުންގެ ގުރޫޕަކުން އެކުގައި، ކަސްރަތުކޮށް، އަމާޒަށް ވާސިލުވުމަށް މަސައްކަތް ކުރުމަކީ މާ ފައިދާ ހުރި ގޮތެކެވެ. އަދި، މިކަމުގެ ސަބަބުން އިތުރު އެތައް ޞިއްޙީ ފައިދާއެއް ލިބޭކަމަށްވެސް ބުނެފައިވެއެވެ.


Raees ge mandhoobah Maumoon: " Thi aee haalu balaakah noon, goiy dhakkan" | Mihaaru\nގުޅުން ރަނގަޅު ދުވަސްވަރު، ރައީސް ޔާމީނާއި މައުމޫން ބައްދަލުކުރައްވަނީ - ފޮޓޯ: ރައީސް އޮފީސް\nރައީސްގެ މަންދޫބަށް މައުމޫން: "ތިޔަ އައީ ހާލު ބަލާކަށް ނޫން، ގޮތްދައްކަން"\n15 ފެބުރުއަރީ 2018 - 14:17 41 comments\nމާފުށީ ޖަލުގައި ހައްޔަރުކޮށްފައި ހުންނެވި ކުރީގެ ރައީސް މައުމޫން އަބްދުލްގައްޔޫމާ ބައްދަލުކުރެއްވުމަށް، ރައީސް އަބްދުﷲ ޔާމީންގެ މަންދޫބެއްގެ ގޮތުން ހައުސިން މިނިސްޓަރު ޑރ. މުހައްމަދު މުއިއްޒު ރޭ ޖަލަށް ވަޑައިގެންނެވުމުން، މައުމޫން ވަރުގަދަ ރައްދެއް ދެއްވައިފި އެވެ.\nމައުމޫންގެ އެއް ވަކީލް ހުސެން ޝަމީމް ވިދާޅުވި ގޮތުގައި މުއިއްޒު އަށް މައުމޫން ދެންނެވީ ރައީސްގެ މަންދޫބުގެ ގޮތުން ޖަލަށް ވަޑައިގެންނެވީ އެމަނިކުފާނުގެ ހާލުކޮޅު ބައްލަވަން ނޫން ކަމަށާއި އެއީ ރައީސް ޔާމީންގެ ގޮތްދެއްކެވުމުގެ އަމަލެއް ކަމަށެވެ.\nމުއިއްޒާ އެކު މައުމޫން ދެއްކެވި ވާހަކަފުޅުތައް އެމަނިކުފާނު ވަނީ ވަކީލުންނާ ހިއްސާކުރައްވާފަ އެވެ.\nޝަމީމް ވިދާޅުވީ އެ ބައްދަލުވުމާ ގުޅޭ ގޮތުން މައުމޫން ފުރަތަމަ ވެސް ވިދާޅުވީ "މުއިއްޒަށް ކުރު ދޮށިން ދެއްވާފައިވާ" ކަމަށެވެ. މައުމޫންގެ ހިތްޕުޅުގައި ހުރި އުދާސްތަކާއި ޝަކުވާތައް ބޭރުކޮށްލެއްވި ކަމަށް އޭނާ ވިދާޅުވި އެވެ.\nޝަމީމް ވިދާޅުވި ގޮތުގައި މުއިއްޒު ޖަލަށް ވަޑައިގެންނެވީ އެމަނިކުފާނުގެ ހާލުކޮޅު ބައްލަވަން ކަމަށް މައުމޫން ގަބޫލުފުޅެއް ނުކުރައްވަ އެވެ. އޭގެ އެއް ސަބަބަކީ، ޝަމީމް ވިދާޅުވި ގޮތުގައި، މައުމޫން ހައްޔަރުކުރީ ގާނޫނު އަސާސީއާ ހިލާފަށް ކަމަށް ވުމެވެ. އަދި ކުއްލި ނުރައްކަލުގެ ހާލަތު އިއުލާންކުރީ ވެސް އެމަނިކުފާނު ހައްޔަރުކުރަން ކަމަށާއި އެކަން ރައީސް ޔާމީން ކުރެއްވީ ވެސް ގާނޫނު އަސާސީއާ ހިލާފަށް ކަމަށް، މުއިއްޒު އަރިހު މައުމޫން ދެންނެވި ކަމަށް ޝަމީމް ވިދާޅުވި އެވެ.\nޝަމީމް ނޫސްވެރިންނާ ވާހަކަ ދައްކަވަނީ. --ފޮޓޯ/މިހާރު\n"މުއިއްޒު ވިދާޅުވީ އޭނާ ވަޑައިގެންނެވީ ހާލު ބަލަން ކަމަށް. އެކަމަކު މައުމޫން ވިދާޅުވީ ހާލު ރަނގަޅު ނޫން ކަމަށް. އަދި ޖަލުގައި ހާލަތާއި ވަސީލަތްތައް ރަނގަޅު ނޫން ކަމަށް. އާއިލާ އާއި ވަކީލުންނާ ވާހަކަ ނުދެއްކެވޭ ކަމަށް. އެހެންވެ، އެ ވަޑައިގެންނެވީ ހާލު ބައްލަވަން ނޫން ކަމާއި ގޮތް ދައްކަވަން ކަމަށް ރައީސް މައުމޫން ވިދާޅުވި،" ޝަމީމް ތަފްސީލް ދެއްވި އެވެ.\n"ރައީސް މައުމޫން ހައްޔަރުކޮށްފައިވަނީ ގާނޫނު އަސާސީއާ ހިލާފަށް ކަމުން ވަގުތުން އެމަނިކުފާނު ދޫކޮށްލުމަށް ވެސް އެ ބައްދަލުވުމުގައި މައުމޫން އެދިވަޑައިގެންނެވި."\nއޭގެ އިތުރުން ރައީސް ޔާމީނަށް ވެރިކަމަށް ވަޑައިގެންނެވުނީ އެމަނިކުފާނުގެ ވެސް ބުރަ މަސައްކަތުން ކަމަށް މުއިއްޒު އަރިހު ދެންނެވި ކަމަށް ޝަމީމް ވިދާޅުވި އެވެ. އަދި އެމަނިކުފާނު ނެތް ނަމަ ރިޔާސީ އިންތިހާބު ކާމިޔާބު ނުވީސް ކަމަށް ވިދާޅުވި ކަމަށް ވެސް ވެ އެވެ.\nމައުމޫންގެ ބަސްފުޅުން ނަމަ، ޝަމީމް ވިދާޅުވީ، މުއިއްޒު އިންނެވީ އެއްވެސް ވާހަކައެއް ނުދައްކަވައި، އަޑު އައްސަވާށެވެ. އެކަމަކު މައުމޫންގެ އެ ވާހަކަފުޅުތައް ރައީސް ޔާމީނަށް ދަންނަވަން މިނިސްޓަރަށް ކެރިވަޑައިނުގަންނަވާނެ ކަމަށް އޭނާގެ އަރިހު އެމަނިކުފާނު ވިދާޅުވި ކަމަށް ވެސް ޝަމީމް ވިދާޅުވި އެވެ.\nMaumoonaai2fandiyaarunnaa Raees ge mandhoobu Muizzu baddhalu kuravvaifi\nމައުމޫނާ މުއިއްޒު ބައްދަލުކުރެއްވީ ވަކީލުންގެ ޓީމުން އެމަނިކުފާނާ ބައްދަލުކުރަން ޖަލަށް ދިޔަ ފަހުންނެވެ. އެހެންވެ، "އެކްޓިވިޓީއެއް" ހިނގާ ކަމަށް ބުނެ، ވަކީލުންގެ ބައްދަލުވުން ފަސްކުރި ކަމަށް ޝަމީމް ވިދާޅުވި އެވެ.\nއޭނާ ވިދާޅުވި ގޮތުގައި ޖަލުގައި ތިއްބަވާ ބޭފުޅުންނާ ވަކީލެއް ނެތި ދައުލަތުގެ އިސް ބޭފުޅުން ބައްދަލުކުރެއްވުމަކީ ކަންބޮޑުވެވަޑައިގަންނަވާ ކަމެކެވެ. އެހެންކަމުން އެފަދަ ކަންކަން ނުކުރަން ޝަމީމް އެދިވަޑައިގެންނެވި އެވެ.\nމުއިއްޒު ވަނީ މައުމޫންގެ އިތުރުން، ވެރިކަން ވައްޓާލަން އުޅުމާއި ރިޝްވަތުގެ ތުހުމަތުގައި ހައްޔަރުކޮށްފައިވާ އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދާ ވެސް ބައްދަލުކުރައްވާފަ އެވެ.\nމިނިސްޓަރު ރޭ ކުރެއްވި ޓްވީޓެއްގައި ވިދާޅުވީ އެ ބޭފުޅުންނާ ބައްދަލުކުރެއްވީ ތިން ބޭފުޅުންގެ ހާލުކޮޅު ބައްލަވާލައްވަން، ރައީސް ޔަމީންގެ މަންދޫބެއްގެ ހައިސިއްޔަތުންނެވެ. އެކަމަކު ބައްދަލުކުރެއްވުމުގެ އިތުރު ތަފުސީލެއް ނުދެއްވަ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ކުއްލި ނުރައްކަލުގެ ހާލަތު ކުރީގެ މިނިސްޓަރު ޑރ. މުހައްމަދު މުއިއްޒު ރައީސް އަބްދުﷲ ޔާމީން ހުސައިން ޝަމީމް (ޕީޖީ)


މީރާއިން ފަސްކުރި ސުންގަޑިތަކުގެ އައު ސުންގަޑި އަކީ ޖުލައި 11! | Atoll News\nމީރާއިން ފަސްކުރި ސުންގަޑިތަކުގެ އައު ސުންގަޑި އަކީ ޖުލައި 11!\nޝާއިޢުކުރީ: މުޙައްމަދު އަފްރާޙް ޖުލައި 8, 2021, 14:33\nއޮންލައިންކޮށް ޓެކްސް ބަޔާން ހުށަހަޅައި ފައިސާ ދެއްކުމަށް ޓެކްސް ދައްކާ ހުރިހައި ފަރާތްތަކަށް ލާޒިމުކޮށްފައިވާ ޓެކްސްތައް ފިޔަވައި، އެނޫން ޓެކްސްތަކުގެ ޓެކްސް ބަޔާން ހުށަހަޅައި ފައިސާ ދެއްކުމުގެ ސުންގަޑިތަކާއި މީރާއަށް ބަލައިގަންނަ އެހެނިހެން ފައިސާ ދެއްކުމުގެ ސުންގަޑިތަކުގެ ތެރެއިން 27 މޭ 2021 އިން ފެށިގެން 10 ޖުލައި 2021 އާ ދެމެދު އައިސްފައިވާ ނުވަތަ އަންނަ ސުންގަޑިތަކުގެ ފަސްކޮށްފައިވާ ސުންގަޑިއަކީ 11 ޖުލައި 2021 ކަމުގައި މީރާއިން އިއުލާނުކޮށްފި އެވެ.\nމި ކަމާ ގުޅޭގޮތުން މީރާއިން ނެރެފައިވާ އިއުލާނުގައި، މީރާއަށް ހުށަހަޅާ އެންމެހައި ޓެކްސް ބަޔާނާއި ދައްކާ އެންމެހައި ޓެކުހާއި އެހެނިހެން ފައިސާ އޮންލައިންކޮށް ދެއްކުމުގެ އިންތިޒާމު ހަމަޖެހިފައިވާކަން ފާހަގަކޮށްފައި ވެއެވެ.\nކޮވިޑް-19 އިން ރައްކާތެރިވުމުގެ ގޮތުން އިޖުތިމާޢީ ގައިދުރުކަން ދެމެހެއްޓުމުގެ މުހިއްމުކަން ފާހަގަކޮށް، އެންމެހައި ފަރާތްތަކުން ވެސް އޮންލައިންކޮށް މީރާގެ ޚިދުމަތް ހޯދުމަށް މީރާއިން އިލްތިމާސްކޮށްފައި ވެއެވެ.\nސުންގަޑިއަށް ގެނެވުނު ބަދަލުތަކާ ގުޅިގެން، ނުވަތަ މީރާއިން އިތުރު އެއްވެސް މައުލޫމާތެއް ހޯއްދެވުމަށް ބޭނުންވާ ފަރާތްތަކުން، ރަސްމީގަޑީގައި މީރާގެ ހޮޓްލައިން 1415 އަށް ގުޅުއްވުމަށް ނުވަތަ ވައިބަރ ނަންބަރު 9821415 އަށް މެސެޖްކުރެއްވުމަށް މީރާއިން އެދެ އެވެ.


ދިވެހި ސަރުކާރާ ދެކޮޅަށް މެލޭޝިޔާގެ ކޮންސްޓްރަކްޝަން ކުންފުންޏަކުން ދައުވާކޮށްފި | Sandhaanu\nދިވެހި ސަރުކާރާ ދެކޮޅަށް މެލޭޝިޔާގެ ކޮންސްޓްރަކްޝަން ކުންފުންޏަކުން ދައުވާކޮށްފި\nމެލޭޝިޔާގެ ކޮންސްޓްރަކްޝަން ކުންފުންޏެއްކަމުގައިވާ ޑަބްލިއު.ޒެޑް.އާރްއިން ދިވެހިސަރުކާރާ ދެކޮޅަށް ދައުވާކޮށްފިއެވެ. އެއީ ހުޅުމާލޭގައި ބިނާކުރުމަށް ހަމަޖެހިފައިވާ މިނިސްޓްރީ އޮފް ފިނޭންސްގެ އިމާރާތް ބިނާކުރުމާ ބެހޭ އެގްރިމެންޓާ ޚިލާފްވި މައްސަލައާއި ގުޅިގެންނެވެ.\nއެ ކުންފުނިން ވަނީ މި މައްސަލަ ކޯޓަށް ހުށަހަޅައި މެލޭޝިޔާގެ ފޮރިން މިނިސްޓްރީއާއި، މިނިސްޓްރީ އޮފް އިންޓަނެޝަނަލް ޓްރޭޑް އެންޑް އިންޑަސްޓްރީ އަދި ބޮޑުވަޒީރުގެ އޮފީހުން މި މައްސަލައިގެ ތަހުގީގުތައް ކުރިއަށް ގެންގޮސްދިނުމަށް އެދި ދަންނަވާފައެވެ.\nއެ ކުންފުނިން ދައުވާ ކުރާ ގޮތުގައި ދިވެހި ސަރުކާރުން ވަނީ އެގްރީމެންޓާ ޚިލާފްވެފައެވެ. އަދި އެ ކުންފުންޏަށް ދިވެހި ސަރުކާރުން 22.8 މިލިއަން ޑޮލަރު ދޭންޖެހޭއިރު މި ފައިސާ އެ ކުންފުންޏަށް ލިބިފައިނުވާކަންވެސް އެމީހުން ފާހަގަކޮށްފައި ވެއެވެ.\nމިކަމާ ގުޅިގެން ކުންފުނީގެ އެގްޒެކްޓިވް ޑިރެކްޓަރ، ވާން ނަޒްދިރް ވަން މުޙަންމަދު ވިދާޅުވި ގޮތުގައި އޭޝިއަން އިންޓަރނެޝަނަލް އާރބިޓްރޭޝަން ސެންޓަރ (އޭ.އައި.އޭ.ސީ) އިން ވަނީ ދިވެހި ސަރުކާރުގެ ކުންފުންޏެއްކަމުގައިވާ ހައުސިންގް އެންޑް ޑިވެލޮޕްމެންޓް ކޯޕޮރޭޝަން (އެޗް.ޑީ.ސީ) އަށް މިދިޔަ އަހަރުގެ ޖުލައި މަހާ ހަމަޔަށް އެ ކުންފުނިން ކޮށްފައިވާ މަސައްކަތުގެ އަގު ދިނުމަށް އަމުރުކޮށްފައެވެ. ކޯޓަށް މި މައްސަލަ ހުށަހަޅަން ކުންފުނިން ނިންމީ ދިވެހި ސަރުކާރާއެކު މަޝްވަރާކޮށްގެން މި މައްސަލަ ހައްލުކުރެވޭނެ އެއްވެސް މަގެއް ނެތުމާ ގުޅިގެން އެންމެ ފަހު ފިޔަވަޅެއްގެ ގޮތުންކަން ވެސް އޭނާ ވަނީ ފާހަގަ ކުރައްވާފައެވެ.\nޑަބްލިއު.ޒެޑް.އާރްއަކީ މެލޭޝިޔާގައި މަޝްހޫރު އަދި މީހުންގެ ގަދަރު ލިބިފައިވާ ކުންފުންޏެކެވެ. އަދި ޕުސާތު ޚިދްމަތް ކޮންޓްރެކްޓުގައި ކްލާސް އޭގެ ދަރަޖައާއި ސީ.އައި.ޑީ.ބީ ގައި ގްރޭޑް ހަތެއްގެ ލައިސެންސް ވެސް ލިބިފައިވާ ކުންފުންޏެކެވެ. މި ކުންފުނިން ވަނީ ފާއިތުވި 20 އަހަރުގެ ތެރޭގައި މެލޭޝިޔާގައި ބޮޑެތި އެތައް ޕްރޮޖެކްޓެއް ކާމިޔާބުކަމާއެކު ކުރިއަށް ގެންގޮސްފައެވެ. ދިވެހި ސަރުކާރާ އެކު މި ޕްރޮޖެކްޓް ކުރިއަށް ގެންދިޔުމުގެ ފުރުސަތު ކުންފުންޏަށް ލިބުނީވެސް މި ސަބަބުތަކާ ހެދިއެވެ.\nކުންފުނީގެ އެގްޒެކްޓިވް ޑިރެކްޓަރ ވިދާޅުވެފައިވާ ގޮތުގައި ކޮވިޑް 19އާ ގުޅިގެން މިހާރު ކުންފުނީގެ ހާލަތު ވަނީ ވަރަށް ބޮޑަށް ދަށަށް ގޮސްފައެވެ. އެހެންކަމުން މި ހާލަތުން އަރައިގަތުމަށްޓަކައި މި ކޮންޓްރެކްޓުން ލިބެންޖެހޭ ފައިސާ އެ ކުންފުންޏަށް ލިބުން ވަރަށް މުހިންމުކަންވެސް އޭނާ ފާހަގަ ކުރައްވާފައިވެއެވެ.\nދިވެހި ސަރުކާރުން މި ކުންފުންޏާ އެކު އެންމެ ފުރަތަމަ އެގްރީމެންޓެއްގައި ސޮއިކޮށްފައިވަނީ 2016 ވަނަ އަހަރުއެވެ. އެއީ މާލޭގައި 25 ބުރީގެ އިމާރާތެއް އެޅުމަށެވެ. ނަމަވެސް މި ޕްރޮޖެކްޓު ހުޅުމާލޭގައި ކުރިއަށް ގެންދާގޮތަށް ހަމަޖެހި އެ ކުންފުނިން ވަނީ މަސައްކަތްވެސް ފައްޓާފައެވެ. ކުރެވުނު މަސައްކަތުގެ އަގު ދިވެހި ސަރުކާރުން ނުދިނުމާއި ގުޅިގެން އޭޝިއަން އިންޓަނެޝަނަލް އާބިޓްރޭޝަން ސެންޓަރުން ވަނީ އެޗް.ޑީ.ސީއަށް މި މައްސަލަ ހައްލަކުރުމަށް 2019 ވަނަ އަހަރުގެ ސެޕްޓެމްބަރު މަހު ގޮވާލާފައެވެ. އަދި މި އަހަރުގެ ޖުލައި5ވަނަދުވަހު އޭ.އައި.އޭ.ސީގެ އެޑްޖުޑިކޭޓަރ، ޖޯން ރައިޓްސް ވަނީ މި މައްސަލާގައި ކުންފުންޏާ އެއްކޮޅަށް ވަކާލާތުކޮށް ހަތް ދުވަހުގެ ތެރޭގައި 22.8 މިލިއަން ޑޮލަރު ދިނުމަށް އެޗް.ޑީ.ސީއަށް އަމުރުކޮށްފައެވެ.\nއެޗް.ޑީ.ސީން ކަނޑައެޅިފައިވާ މުއްދަތުގައި ކުންފުންޏަށް ފައިސާ ދީފައި ނުވުމާ ގުޅިގެން އޭ.އައި.އޭ.ސީން ވަނީ އެ ކުންފުންޏަށް ލިބިފައިވާ ގެއްލުންތައް ފޫބެއްދޭވަރަށް އިތުރު ފައިސާ ދޭންޖެހޭނެ ކަމަށްވެސް ބުނެފައެވެ. ކުންފުނިން ދިވެހި ސަރުކާރާ ދެކޮޅަށް ދައުވާ ކޮށްފައި ވަނީ މި ދެންނެވި ސަބަބުތަކާ ހުރެއެވެ.\nއެކޮއި އޯގަސްޓް 8, 2021 At 11:47 އމ\nމިސަރުކާރަކީ ދިވެހިގައުމު ދަރަނިކޮއް ލާސަރުކާރެށް\nމިހާރުމިއިގެނީ މިސަރުކާރުގެ ގާބިލްކަން ނެތްކަން\nމިފަދަބޮޑެތި ބޭރުގެ ކުންފުނި ތާކާ އެކުހެދޭ ބޮޑެތިއެގުރި\nމެންޓް ތަކައް އަހުމިތްޔަތު ދެވެންޖެހޭނެ އަހަމިޔަތު ނުވޭނެ\nނަމަ ބޭރުގެ ކުންފުނިތަކައް ބިޑްތައް ހުވައިލައިގެންނުވާނެ\nއެކޮއި އޯގަސްޓް 8, 2021 At 11:54 އމ\nކުރިންވެސް ނަސީދުގެ ވެރިކަމުގަ ޖީއެމްރާއް އެއާޕޯޓް ވިއްކާލީމާ\nދިވެހިން ޖެހުނީ ނަސީދުގެ ސަރުކާރާ ދެކޮޅައް މަގުތަކަށްނުކުމެ\nމުޒާހަރާ ކުރަން ވެރިކަމަށް ގާބިލްނޫން މީހުން ވެރިކަމައް ގެނައިމާ\nމިޖެހެނީ ރައްޔަތުން މަގުތަކުގަ ސަލަންޖަހަން މީތޯހެޔޮވެރިކަމަކީ\nމޫސާ މުހައްމަދު އޯގަސްޓް 8, 2021 At 5:29 ޕމ\nތި އައިޑިއާ ދޭނީވެސް ފައްޔާޒު ނޫނީ އިބޫ ކޭމްޕުގެ ގަދަޅާއެއް. އެހެނީ ދައުލަތުން ބަދަލުދިނުމުގައި މިވެރިން ޕީއެޗްޑީ ނަގައިފި. ބޮޑުންގެ ތެރޭގައި މިޓީމަކީ ފައްޔާޒް، ޢާމީރު. ޝާހިދު. ޝޭޚު އިމްރާން، މާރިޔާ އެބަކިޔާ. ވެދާނެ ދޮގަކަށްވެސް. އަންނިވެސް އެބަކިޔާ ބުރޯހެދިގެން އެ އުޅެނީ ސޯލިޙު ރައީސް އަށް ބައިއަޅާތީއޯލަ. އެވެސްވެދާނެ ދޮތަކަށް. ތެދު އިގެންދެން މަ ހުންނާނަން.


BBMA: 12 award aai eku Drake ah ithuru record eh – adduLIVE\nބިލްބޯޑް މިއުޒިކް އެވޯޑްސް: 12 އެވޯޑާއެކު ޑްރޭކް އަށް އިތުރު ރެކޯޑެއް\nMay 02, 2019, 14:38 މުޙައްމަދު އަދުހަމް\n2019 ވަނަ އަހަރުގެ ބިލްބޯޑް މިއުޒިކް އެވޯޑް ހަފްލާގައި ރަންވަނަތައް ހާސިލްކުރި ޑްރޭކް ވަނީ 12 އެވޯޑާއެކު ކެރިއަރުގައި މިހާތަނަށް 27 އެވޯޑް ހަމަކުރުމަށްފަހު އެންމެ ގިނައިން މި އެވޯޑް އުފުލާލި ފަންނާނުގެ ގޮތުގައި ތާރީޚުގެތެރެއަށް ޖެހިލައިފައެވެ.\nއެމެރިކާގެ ލަސް ވެގަސްގެ އެމްޖީއެމް ގްރޭންޑް ގާޑަން އެރީނާގައި ބުދަ ދުވަހުގެރޭ ބޭއްވި ފޯރިގަދަ ބިލްބޯޑް މިއުޒިކް އެވޯޑްސްގައި އެންމެ ކާމިޔާބު ފަންނާނަކަށް 12 އެވޯޑާއެކު ރެޕް ލަވަ ކިޔުންތެރިޔާ ޑްރޭކް ވިދާލިއިރު އޭނާއާ އެންމެ ގާތުން ވާދަކުރި ކާޑީ ބީ ވަނީ6އެވޯޑް ހާސިލްކޮށްފައެވެ. މި ހަފްލާގައި ރަންވަނަތައް ހާސިލްކުރި އިތުރު ފަންނާނުންގެ ތެރޭގައި، ހަތަރު އެވޯޑް އުފުލާލި މެރޫން5އަދި ތިން އެވޯޑް ހާސިލްކުރި އެލާ މައި އާއި އޮޒޫނާ އާއި ލިއުކް ކޮމްބްސް އަދި ލޯރެން ޑައިގަލް ހިމެނެއެވެ.\nމީގެއިތުރުން، 2013 ވަނަ އަހަރަށްފަހު ފުރަތަމަ ފަހަރަށް މި ހަފްލާގައި ޓޭލާ ސްވިފްޓްގެ ފަރާތުން ހުށަހެޅުމެއް ވަނީ ފެނިގެންގޮސްފައެވެ. އެގޮތުން، މި ފަހަރު ޓޭލާ ހުށަހަޅައިދީފައިވަނީ އޭނާގެ އެންމެފަހުގެ ސިންގަލް "މީ!" އެވެ. މި ހަފްލާގައި ފޯރިގަދަ ހުށަހެޅުންތައް ގެނެސްދިން ފަންނާނުންގެ ތެރޭގައި ބީޓީއެސް، ޕޯލާ އަބްދުލް، ޖޯނަސް ބްރަދާސް، ހާލްސޭ، މެޑޯނާ، ޚާލިދް އަދި މިއަހަރުގެ އައިކޮން އެވޯޑް ހާސިލްކުރި މަރާޔާ ކެރީ ހިމެނެއެވެ.\nމި ހަފްލާގެ ދިން ޓޮޕް އާޓިސްޓް، ގެ މަގާމާއި ޓޮޕް މޭލް އާޓިސްޓް އާއި ޓޮޕް ރެޕް އާޓިސްޓް އަދި ޓޮޕް ރެޕް މޭލް އާޓިސްޓްގެ އެވޯޑްވެސް ޑްރޭކް ހާސިލްކުރިއިރު ޓޮޕް ބިލްބޯޑް 200 އަލްބަމްގެ އެވޯޑާއި ޓޮޕް ރެޕް އަލްބަމަކަށް ހޮވުނީވެސް ޑްރޭކްގެ ސްކޯޕިއަން އެވެ. އޭނާ އަށް ލިބުނު އިތުރު އެވޯޑްތަކުގެ ތެރޭގައި ޓޮޕް ބިލްބޯޑް 200 އާޓިސްޓް އާއި ޓޮޕް 100 އާޓިސްޓް އަދި ޓޮޕް ސްޓްރީމިންގ އާޓިސްޓް ހިމެނެއެވެ.\nމީގެއިތުރުން ޓޮޕް ސޯންގް ސޭލްސް އާޓިސްޓް އާއި ޓޮޕް ރޭޑިއޯ ސޯންގްސް އާޓިސްޓްގެ އެވޯޑްވެސް ހޯދީ ޑްރޭކް އެވެ. ޓޮޕް ސްޓްރީމިންގ ސޯންގް (ވީޑިއޯ) އަކަށް ހޮވުނީ ޑްރޭކްގެ "އިން މައި ފީލިންގސް" އެވެ.\nމި ހަފްލާގައި ރަންވަނަތައް ހާސިލްކުރި މެރޫން5އަދީ ކާޑީ ބީ ގެ "ގާލްސް ލައިކް ޔޫ" ވަނީ ޓޮޕް ހޮޓް 100 ސޯންގް އެވޯޑާއި ޓޮޕް ސެލިންގ ސޯންގް އަދި ޓޮޕް ރޭޑިއޯ ސޯންގްގެ އިތުރުން ޓޮޕް ކޮލަބޮރޭޝަން އެވޯޑްވެސް ހޯދައިފައެވެ. ކާޑީ ބީ އަށް ލިބުނު އިތުރު އެވޯޑްތަކުގެ ތެރޭގައި ޓޮޕް ރެޕް ފީމޭލް އާޓިސްޓްގެ އެވޯޑާއި ޓޮޕް ރެޕް ސޯންގް ("އައި ލައިކް އިޓް") ހިމެނެއެވެ.\nބިލްބޯޑް މިއުޒިކް އެވޯޑްސްގެ އިތުރު އެވޯޑްތަކަށް ބަލާއިރު، ޓޮޕް އާރްއެންޑްބީ އާޓިސްޓްގެ މަގާމާއި ޓޮޕް އާރްއެންޑްބީ ފީމޭލް އާޓިސްޓް އަދި "ބޫޑް އަޕް" އިން ޓޮޕް އާރްއެންޑްބީ ސޯންގްގެ އެވޯޑްވެސް އެލާ މައި ވަނީ ހޯދައިފައެވެ.\nމި ހަފްލާގައި ރަންވަނަތައް ހޯދި އިތުރު ފަންނާނުންގެ ތެރޭގައި، ޓޮޕް ކަންޓްރީ ޓުއާ އެވޯޑް ކެނީ ޗެސްނީ ހޯދިއިރު ޓޮޕް ރޮކް ޓޫއާ އަށް ހޮވުނީ އެލްޓަން ޖޯން އެވެ. މީގެއިތުރުން، ލޫކް ކޮމްބްސް ވަނީ ޓޮޕް ކަންޓްރީ މޭލް އާޓިސްޓްގެ އެވޯޑާއި ޓޮޕް ކަންޓްރީ އާޓިސްޓް އަދި ޓޮޕް ކަންޓްރީ އަލްބަމް ("ދިސް ވަންސް ފޯރ ޔޫ") އިން ހޯދާފައެވެ.\nމި ހަފްލާގައި އެވޯޑް ދިން އިތުރު ކެޓަގަރީތަކުގެ ތެރޭގައި:\n*ޓޮޕް ރެޕް އާއި ޓޮޕް އަރްއެންޑްބީ ޓުއާ އެވޯޑް: ބިޔޯންސޭ / ޖޭޒީ\n*ޓޮޕް ރޮކް އާޓިސްޓް: އިމޭޖިންގ ޑްރެގަންސް\n*ޓޮޕް ޓުއަރިންގ އާޓިސްޓް: އެޑް ޝީރަން\n*ޓޮޕް ފީމޭލް އާޓިސްޓް: އެރިއަނާ ގްރަންޑޭ\n*ބިލްބޯޑް ޗާޓް އެޗީވްމަންޓް އެވޯޑް: އެރިއަނާ ގްރަންޑޭ\n*ޓޮޕް ކަންޓްރީ ފީމޭލް އާޓިސްޓް: ކެރީ އަންޑަވޫޑް\n*ޓޮޕް ލެޓިން އާޓިސްޓް: އޮޒޫނާ\n*ޓޮޕް ސައުންޑްޓްރެކް: "ދަ ގްރޭޓެސްޓް ޝޯމަން"\n*ޓޮޕް ސޯޝަލް އާޓިސްޓްގެ އެވޯޑް: ބީޓީއެސް\n*ޓޮޕް ޑުއޯ/ގްރޫޕްގެ އެވޯޑް: ބީޓީއެސް